Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-6-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΜΕ΄ συνεδριάσεώς του, της Τετάρτης 27 Ιουνίου 2018, σε ό,τι αφορά την ψήφιση στο σύνολο του σχεδίου νόμου: «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδύναμου (Μ.Ι) και άλλες διατάξεις»]] Πριν εισέλθουμε στη συζήτηση των προγραμματισμένων για σήμερα επικαίρων ερωτήσεων, επιτρέψτε μου να ανακοινώσω στο Σώμα το δελτίο επικαίρων ερωτήσεων της Παρασκευής 29 Ιουνίου 2018. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1858/25-6-2018 επίκαιρη ερώτηση του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς τον Υπουργό Παιδείας, Έρευνας και Θρησκευμάτων, με θέμα: «Σύγχυση για τον τρόπο εισαγωγής στην τριτοβάθμια εκπαίδευση λόγω σειράς αντιφατικών δηλώσεων της Κυβέρνησης». 2. Η με αριθμό 1845/21-6-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ένταξη έργου Β΄ φάσης επέκτασης δικτύου διανομής τηλεθέρμανσης Μεγαλόπολης Αρκαδίας». 3. Η με αριθμό 1846/22-6-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, με θέμα: «Έλλειμμα δημοκρατικής εκπροσώπησης φοιτητών στο ΕΑΠ». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1859/25-6-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Παιδείας, Έρευνας και Θρησκευμάτων, με θέμα: «Επιλεκτική εφαρμογή του νόμου για τα πειραματικά σχολεία - Σύνδεση Ραλλείων Πειραματικών Δημοτικών Σχολείων με το Ζάννειο Πειραματικό Γυμνάσιο Πειραιά». 2. Η με αριθμό 1803/12-6-2018 επίκαιρη ερώτηση της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων, με θέμα: «Στον αέρα το έργο της επιτροπής για τη μελέτη των Οικονομικών της Εκπαίδευσης». 3. Η με αριθμό 1773/8-6-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Ανατρέπει η Κυβέρνηση, προς χάριν των πιστωτών, το νομοθετημένο δίχτυ προστασίας της παύσης παραγωγής τόκων των οφειλών των υπερχρεωμένων νοικοκυριών;». 4. Η με αριθμό 1752/5-6-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς τον Υπουργό Παιδείας, Έρευνας και Θρησκευμάτων, με θέμα: «Σχολή Διοίκησης Επιχειρήσεων και Τουριστικών Σπουδών». Ακόμα μία εκκρεμότητα της Κυβέρνησης ΣΥΡΙΖΑ - ΑΝΕΛ. 5. Η με αριθμό 1741/4-6-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Περί της νομιμότητας αδειοδότησης του μεταλλείου Σκουριών». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4297/12-3-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, σχετικά με τις προθέσεις της Κυβέρνησης των ΗΠΑ να επιβάλλει εισαγωγικούς δασμούς και τις επιπτώσεις του μέτρου στις ελληνικές εξαγωγές. 2. Η με αριθμό 6058/17-5-2018 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Περιβάλλοντος και Ενέργειας, με θέμα: «Απειλεί η ΔΕΗ τους ΤΟΕΒ με διακοπή ρεύματος - σε κίνδυνο οι καλλιέργειες». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την πέμπτη με αριθμό 1835/19-6-2018 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Ένταξη όλων των μορφών της σκλήρυνσης κατά πλάκας στον πίνακα των μη αναστρέψιμων παθήσεων». Στην επίκαιρη ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος. Κύριε Αντιπρόεδρε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η σκλήρυνση κατά πλάκας σύμφωνα με την ιατρική κοινότητα είναι μια ασθένεια μη αναστρέψιμη, ανίατη, διαρκώς εξελισσόμενη και με πλήθος συμπτωμάτων. Τα ξέρετε αυτά. Είναι τόσα πολλά τα συμπτώματα και τόσο ιδιαίτερα για κάποιον ασθενή, ώστε περίπου ονομάζεται ασθένεια «δακτυλικό αποτύπωμα». Όπως έχει κάθε άνθρωπος ένα δακτυλικό αποτύπωμα, έχει και ένα σύμπτωμα από την ασθένεια, αν πάσχει από αυτή. Ξέρετε, επίσης, καλά ότι τα φάρμακα που υπάρχουν δεν ανακόπτουν την ασθένεια, απλώς διευρύνουν το χρονικό διάστημα ανάμεσα στις κρίσεις που αυτή έχει. Το Υπουργείο έχει εντάξει στη λίστα των μη αναστρέψιμων ασθενειών - και ασχολείται και ενδιαφέρεται και είναι πάρα πολύ θετικό αυτό, κύριε Υπουργέ, το έχω πει και το ξαναλέω και το ξαναλέω και το λέω και τώρα - δύο από τις πέντε βασικές μορφές της σκλήρυνσης κατά πλάκας, αυτές που εμφανίζουν ιδιαίτερα τα προβλήματα που έχουν σχέση με τις κινητικές δυνατότητες ή αδυναμίες, όπως μπορούμε να το πούμε το θέμα των πασχόντων. Όμως, ξέρετε επίσης καλά ότι ένα άλλο μεγάλο κομμάτι μορφών της ασθενείας που δεν έχουν εμφανή κινητικά προβλήματα για να εντάσσονται στη λίστα, έτσι όπως τις έχετε εντάξει εσείς και αφορούν περίπου κατά τους υπολογισμούς - δεν είμαι βέβαιος γι' αυτό, απ' ό,τι διαβάζω - το 80-85% των ασθενούντων, δεν εντάσσονται σε αυτή τη λίστα που εσείς έχετε περιλάβει στο Υπουργείο - και είναι θετικό το μέτρο - γιατί τα συμπτώματα των ασθενών δεν οδηγούν προς την εικόνα της δυσκινησίας ή της απόλυτης ακινησίας, των αναπηρικών αμαξιδίων κ.λπ.. Αυτό, όμως, δημιουργεί ένα πρόβλημα. Δημιουργεί, δηλαδή, μία - θα έλεγα - δυσαρμονία στην αντιμετώπιση του θέματος, διότι και όλες οι άλλες μορφές της σκλήρυνσης κατά πλάκας έχουν εξαιρετικά δυσάρεστα συμπτώματα. Έχουν συμπτώματα με ορθοκυστικές διαταραχές, με διαταραχές της αισθητικότητας, με γλωσσικές διαταραχές, με διαταραχές στην όραση και λοιπά. Σας ερωτώ, λοιπόν, εάν τα στοιχεία που καταθέτω είναι σωστά και οι παρατηρήσεις που κάνω είναι σωστές, αν προτίθεται το Υπουργείο να εντάξει στον κατάλογο των μη αναστρέψιμων παθήσεων όλες τις μορφές της σκλήρυνσης κατά πλάκας και όχι μόνο τις δύο που έχετε εντάξει. Διότι αυτό είναι περίπου μία απόδοση - θα έλεγα, δεν ξέρω αν ο όρος που θα χρησιμοποιήσω είναι ορθός - μιας δικαιοσύνης έναντι των πασχόντων, σε σχέση με τη φροντίδα της πολιτείας. Πώς μπορεί να αντιμετωπίσει το Υπουργείο το θέμα; Ή σκέφτεται να το αντιμετωπίσει το Υπουργείο με τον τρόπο που το θέτω; Ευχαριστώ.
Τον λόγο έχει ο κ. Πετρόπουλος. Ορίστε, κύριε Υφυπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε Λυκούδη, και σε μια προηγούμενη συζήτηση, που προσφάτως είχα κάνει σε αντίστοιχη ερώτηση της κ. Παπακώστα για αναπηρίες, εκείνο που είχα πει είναι ότι η Κυβέρνηση - και κάθε κυβέρνηση - οφείλει να αντιμετωπίζει αυτά τα θέματα με την ευαισθησία που και εσείς αναπτύξατε. Λαμβάνουμε υπ' όψιν μας και τους κανόνες της επιστήμης, φυσικά, γιατί δεν είμαστε εμείς που κρίνουμε την αναπηρία, αλλά οι γιατροί, οι οποίοι με βάση τους κανόνες που ισχύουν και με τη συμμετοχή των ιατρικών εταιρειών διαμόρφωσαν τον τελευταίο πίνακα. Υπήρχε ο προηγούμενος του 2012, ο οποίος θεωρούσε σαράντα όλες κι όλες τις αναπηρίες που δεν είναι αναστρέψιμες. Αυτές πλέον έχουν ανέλθει στις εκατόν σαράντα τρεις και γίνεται μία επεξεργασία για να ανέλθουν στις εκατόν πενήντα. Είπατε και εσείς ότι θεωρείτε θετικό αυτό το μέτρο, το ότι εντάξαμε και αυτές τις παθήσεις της σκλήρυνσης κατά πλάκας που έλειπαν από αυτόν τον πίνακα. Εντάχθηκαν για πρώτη φορά σε αυτόν τον πίνακα που διαμορφώσαμε πέρυσι το φθινόπωρο. Με δική μας απόφαση μπήκε σε εφαρμογή από την έναρξη του έτους. Και εκεί, πράγματι, η σκλήρυνση κατά πλάκας εντάσσεται στις μη αναστρέψιμες παθήσεις. Πρέπει, όμως, να δούμε και την άποψη της κοινωνίας, το πώς βλέπει η κοινωνία την πάθηση, γιατί δεν είναι απαραίτητα ο πάσχων ακατάλληλος για συμμετοχή στην εργασία, στην κοινωνία, στην αναγνώριση των ικανοτήτων που έχουν και όλοι οι άλλοι άνθρωποι. Και αυτό είναι το κυριότερο που πρέπει να βλέπουμε πολιτισμικά, πολιτικά και κοινωνικά. Διότι υπάρχει μία αλληλεπίδραση μεταξύ του πάσχοντος και της κοινωνίας. Νομίζω ότι δικαιούμαι να πω ότι η κοινωνία πολλές φορές είναι περισσότερο ανάπηρη στην αντιμετώπιση της αναπηρίας, συγκριτικά με την ικανότητα των αναπήρων να είναι μέσα στην κοινωνία. Αυτά τα πράγματα, δυστυχώς, βρίσκονται σε μία κακή αναλογία σε βάρος των ατόμων που πάσχουν. Για να μην επεκτείνομαι, όμως, σε θέματα που έχουν βέβαια όχι μόνον φιλοσοφικό, αλλά και πρακτικό χαρακτήρα για το πώς η κοινωνία αντιμετωπίζει τα άτομα που πάσχουν, πρέπει να πω ότι κατά τη δική μου αντίληψη - νομίζω ότι και εσείς θα συμφωνούσατε - το κύριο που πρέπει να κάνουμε είναι να δίνουμε ευκαιρίες ένταξης και συμμετοχής και όχι αποβολής αυτών των ατόμων. Επειδή η πάθηση αυτή, όπως και εσείς σημειώνεται, έχει μία διακύμανση ανικανότητας - ξεκινάει με 35% αναπηρία και αυξάνεται μέχρι το 100% - οι δύο παθήσεις που έχουμε εντάξει, είναι πραγματικά περιπτώσεις που καθιστούν μια σειρά απασχολήσεων απαγορευτική και αδύνατη την ένταξη του ανθρώπου στην οικονομική και κοινωνική του ζωή. Όμως, θα σας πω ότι και περιπτώσεις τέτοιων παθήσεων μπορεί να προκαλούν άλλα συμπτώματα, τα οποία είναι στον πίνακα της αναπηρίας. Το είπατε και εσείς ότι η σκλήρυνση κατά πλάκας είναι μία πάθηση που έχει μία γκάμα συνεπειών, μια βεντάλια αδυναμιών, προβλημάτων στην υγεία, ακόμη και ψυχονευρωτικά και μια σειρά ζητημάτων που αντιμετωπίζει η νευρολογική επιστήμη. Έτσι στον πίνακα των παθήσεων μπορεί για τη συνέπεια που προκαλεί η σκλήρυνση κατά πλάκας να παίρνει αναπηρία. Έχουμε, όμως, ξαναπεί και τότε που εντάξαμε τη σκλήρυνση κατά πλάκας στον πίνακα των μη αναστρέψιμων παθήσεων, ότι θα παρακολουθούμε συνεχώς πώς λειτουργεί αυτός ο πίνακας και στον βαθμό που χρειάζεται να υπάρξει βελτίωση, θα υπάρξει. Έτσι έγινε και με αυτές τις παθήσεις, γιατί ο αρχικός πίνακας δεν τις περιείχε. Ο πίνακας του 2012 σίγουρα δεν τις περιείχε. Και αυτός, όμως, που φτιάξαμε εμείς το φθινόπωρο του 2017, επίσης, δεν τις περιείχε ως μη αναστρέψιμες. Τις βάλαμε μετά από δύο μήνες. Αφού είδαμε τους φορείς που εκπροσωπούν αυτά τα άτομα να επιμένουν, κάμψαμε τις αντιρρήσεις των επιτροπών των ιατρών και τους πείσαμε ότι πρέπει να τις εντάξουμε, γιατί χωρίς τη δική τους συμφωνία δεν θα μπορούσαμε να το κάνουμε. Θα το παρακολουθούμε διαρκώς. Με την πρόοδο της επιστήμης πάντα θα βλέπουμε τα θέματα αυτά και με την πρόοδο της κοινωνίας που θα πρέπει επιτέλους να βλέπει το άτομο κυρίως ως άτομο ικανό και όχι ως ανίκανο. Είναι ζήτημα και συμμετοχής και δημοκρατίας και ψυχολογικής υποστήριξης αυτών των ανθρώπων να είναι ενταγμένοι. Είδατε ότι με διάταξη πολύ συγκεκριμένη δώσαμε τη δυνατότητα στα πάσχοντα από ψυχική ασθένεια άτομα να μπορούν και να παίρνουν τη σύνταξη και να εργάζονται…
Κύριε Υπουργέ, έχετε υπερβεί κατά πολύ την πρωτολογία. Έχετε και τη δευτερολογία σας εξάλλου.
Ευχαριστώ.
Κύριε Λυκούδη, έχετε τον λόγο.
Εγώ θέλω να επαναλάβω κάτι. Και δεν έχει κανέναν χαρακτήρα πολιτικής φιλοφρόνησης αυτό που λέω. Είναι η πραγματικότητα και όταν υπάρχει μία τέτοια πραγματικότητα, εγώ την αναγνωρίζω. Είναι θετική η προσπάθεια που κάνατε να διευρύνετε τη λίστα και να εντάξετε ακόμα περισσότερες κατηγορίες πασχόντων σε αυτή την υπόθεση. Αυτό το λέω γιατί θέλω να ξεκινήσω κάνοντας μία καλή κουβέντα, για να μην την πάμε σε άλλα μονοπάτια. Επαναλαμβάνω ότι κάθε ασθενής - νομίζω ότι το ξέρετε και δεν είναι τυχαίο αυτό που λένε «είναι ασθενής», είναι το δακτυλικό του αποτύπωμα αυτό - έχει το δικό του σύμπτωμα, είναι τεράστια η γκάμα. Επίσης, είναι προφανές ότι όλοι όσοι υφίστανται τα συμπτώματα της ασθένειας έχουν προβλήματα στον τρόπο με τον οποίο λειτουργούν στο κοινωνικό σύνολο. Ελπίζω ότι δεν παρεξηγήσατε. Από κάποιες παρατηρήσεις που κάνατε, φοβάμαι - δεν ενοχλήθηκα, στενοχωρήθηκα - ότι νομίζετε ότι η δική μου τοποθέτηση έχει σχέση με την αντίληψη ότι όλοι οι πάσχοντες από τη σκλήρυνση συνάνθρωποί μας, δεν είναι ικανοί να σταθούν στην κοινωνία. Μακριά από εμένα κάθε τέτοια σκέψη. Αντιθέτως λέω ότι είναι μεγάλη η γκάμα των πασχόντων. Δεν είναι μόνο αυτοί που είναι στο αμαξίδιο το αναπηρικό, που δεν μπορούν να κουνηθούν, να κάνουν τίποτα παραπάνω από το να πράττουν ό,τι πράττουν από το αμαξίδιο. Όλοι οι υπόλοιποι στέκονται επαρκώς στην κοινωνία όμως με σοβαρά προβλήματα και συμπτώματα μη αναστρέψιμα, ανίατα. Αυτό τους δίνει τη δυσκολία, τους δίνει το βάρος, να έχουν κάθε φορά μπροστά τους τα προβλήματα που μπορεί να επιφέρει μια εξέλιξη της νόσου. Λέω, λοιπόν, το εξής. Υποθέτω ότι καταλάβατε ότι με τη δική μου ερώτηση, εγώ δεν αναφέρθηκα καθόλου σε επιδόματα, δεν αναφέρθηκα καθόλου στο εάν θα έπρεπε να έχει οικονομική φροντίδα η πολιτεία - αυτά είναι με βάση τις ρυθμίσεις που υπάρχουν, το ποσοστό αναπηρίας κ.λπ. - ούτε ο σύλλογος με τον οποίο ήρθα εγώ σε επαφή και μου είπε, μιλώντας μαζί σας, να βοηθήσω να λύσουμε μερικά προβλήματα, απαίτησε ή μου ζήτησε εμένα να απαιτήσω επιδόματα. Αντιθέτως οι άνθρωποι λένε το εξής: Στεκόμαστε στην κοινωνία, ξέρουμε ότι δεν θα γίνουμε καλά, δώστε μας τη δυνατότητα να μην ταλαιπωρούμαστε, δηλαδή όπως και οι υπόλοιποι, να μην πηγαίνουμε κάθε δύο - τρία χρόνια στα ΚΕΠΑ να μας επιβεβαιώνουν την αναπηρία μας, όπως όλοι οι υπόλοιποι χαρακτηρίζονται ανάπηροι εφ' όρου ζωής. Δώστε μας και μας αυτή τη δυνατότητα της μη ταλαιπωρίας, κύριε Υπουργέ, όχι της επιδότησης. Δεν είναι οικονομικό το πρόβλημα και γι' αυτό είναι ακόμα πιο άξιοι προσοχής και ενδιαφέροντος οι συγκεκριμένοι συνάνθρωποί μας. Λέω, λοιπόν, - και κλείνω δεν έχω κανέναν λόγο να επεκτείνω τη δευτερολογία μου - το εξής. Δώστε μια προσοχή στο θέμα και προσπαθήστε να εντάξετε - και εγώ προφανώς, βέβαια, δεν έχω κάποια ειδική σχέση με το ζήτημα - το σύνολο των πασχόντων στη δυνατότητα της μη ταλαιπωρίας, στη διευκόλυνσή τους σε σχέση με τις επισκέψεις τους στα ΚΕΠΑ κάθε τόσο. Αυτό ζητούν, δεν ζητούν επιδόματα ούτε λεφτά. Ευχαριστώ.
Τον λόγο έχει ο κ. Πετρόπουλος για τη δευτερολογία.
Κύριε Λυκούδη, σε καμμιά περίπτωση δεν θα ήθελα να αφεθεί η εντύπωση ότι εσείς έχετε τέτοιου είδους προσέγγιση. Αντιθέτως νομίζω ότι συμφωνούμε απόλυτα στην προσέγγιση του ζητήματος. Δεν αισθάνθηκα ούτε στιγμή ότι δεν συμφωνούμε στον τρόπο σκέψης. Απλώς εξηγώ μερικά πράγματα από την άποψη της ιατρικής επιστήμης, των θέσεων του Παγκόσμιου Οργανισμού Υγείας, που έχει προσδιορίσει κάποιες παραμέτρους και τη δική μας πολιτική βούληση, που θέλει να ξεπεράσει ακόμα και αυτές. Διότι το 2012- δεν έχουν περάσει καν έξι χρόνια από τότε - που έγινε ο ειδικός πίνακας αυτών των παθήσεων, δεν τα περιείχε όλα αυτά καθόλου. Δεν λέω ότι εμείς είμαστε πιο ευαίσθητοι από εκείνους. Απλώς δεν τα περιείχε σε συνθήκες που η χώρα είχε πάνω από το κεφάλι της όλη αυτή την πίεση να περιορίζει διαρκώς δαπάνες, έτσι ώστε και η υγεία ακόμα να πλήττεται και η αδιαφορία για τους ανθρώπους να αυξάνεται. Ίσως γι' αυτό, όχι γιατί δεν ήταν ευαίσθητοι οι άνθρωποι που έφτιαξαν αυτόν τον πίνακα, διότι και εκεί γιατροί συμμετείχαν. Εμείς, λοιπόν, παλέψαμε και είπαμε ότι δεν είναι δυνατόν να έχουμε σαράντα παθήσεις που θεωρούνται ανίατες και μη αναστρέψιμες. Γι' αυτόν τον λόγο επειδή δεν πρέπει να συμβαίνει αυτό που είπατε, να πηγαίνουν κάθε τόσο στα ΚΕΠΑ να ταλαιπωρούνται - είναι βασανισμός, είναι απαράδεκτο να επιτρέπουμε μια τέτοια κατάσταση να γίνεται με τον τρόπο που γινόταν - το αλλάξαμε. Πείσαμε μέσα στα νέα πεδία και στο επίπεδο ελευθερίας που αποκτήσαμε αυτό το διάστημα, να πούμε ότι δεν μπορεί να συνεχίζεται αυτό. Είναι ντροπή. Τους πείσαμε. Όμως η σκλήρυνση κατά πλάκας είναι μια πάθηση - γνωρίζω αρκετούς, είναι πολλοί άνθρωποι γύρω μας που κάνουν σπουδαία δουλειά, είναι υγιέστατοι - που δεν φαίνεται καν. Το είπατε και εσείς, δεν έχει σημάδι. Τον βλέπεις τον άλλο μια χαρά και στην πραγματικότητα έχει πρόβλημα. Αυτός μπορεί να έχει αναπηρία 35%. Είναι πολλοί συνάδελφοί μου που κάνουν εξαιρετική δουλειά ως δικηγόροι, είναι πάρα πολλοί που κάνουν σοβαρή δουλειά ως υπάλληλοι. Δεν είναι κατ' ανάγκη ανίκανος για εργασία. Η αναπηρία έχει δύο πλευρές. Είναι η ιατρική, που αντιμετωπίζεται από άποψη πάθησης. Το νεφρό αν σου λείπει είναι αναπηρία και μπορεί να είναι και σοβαρότατη αλλά δεν σε κάνει ανίκανο να εργάζεσαι. Αν σου λείπει ένα πόδι, δεν μπορείς να είσαι οικοδόμος να ανέβεις στις σκαλωσιές ούτε να είσαι οδηγός. Δεν ξέρω η τεχνολογία τι θα κάνει στο μέλλον. Μπορείς κάλλιστα, όμως, να είσαι ένας πάρα πολύ καλός γιατρός, ένας πολύ καλός υπάλληλος. Διακρίνω, λοιπόν, αυτά τα δύο σκέλη. Το ένα η αναπηρία ως ιατρική πάθηση, το δεύτερο ως ασφαλιστική ανάγκη να καλύπτεται ασφαλιστικά όπου πρέπει να δίνεις ασφαλιστικό μισθό, σύνταξη δηλαδή ή επιδόματα. Θα τελειώσω με τούτο. Στον τομέα της ευθύνης που βρίσκομαι εγώ ως αρμόδιος Υφυπουργός, αυτό το κάνουμε, δηλαδή καλύπτουμε ασφαλιστικά όλες τις περιπτώσεις και στην έννοια αυτή έχουμε εντάξει και το ενδιαφέρον μας. Φαντάζομαι ότι θα σας είπαν ότι τους έχουμε διαβεβαιώσει - έχω δει δύο φορές φέτος την ομοσπονδία, δεν θυμάμαι τι όργανο είναι - και έχουμε συζητήσει ότι κάθε τι που θα συμβαίνει θα το βλέπουμε και θα το επανεξετάζουμε διαρκώς. Θα ήθελα, μάλιστα, να σας κάνω τώρα μία ενημέρωση. Σύντομα θα εκδώσω απόφαση που δίνει και το εξωιδρυματικό επίδομα το οποίο δεν προβλεπόταν, σε άτομα που πάσχουν από σκλήρυνση κατά πλάκας όταν είναι σε αυτόν το βαθμό, η σκλήρυνση κατά πλάκας, που δεν μπορεί να εξυπηρετηθεί. Το εξωιδρυματικό επίδομα είναι μια σημαντική δαπάνη αλλά αναγκαία γι' αυτόν τον άνθρωπο, τον έναν που θα χρειαστεί βοήθεια. Και θα το κάνουμε και αυτό. Δεν προβλεπόταν. Το κάνουμε. Αυτό αποδεικνύει ότι συνεχώς παρατηρούμε και παρακολουθούμε από κοντά, όπως κι εσείς τονίσατε ότι οφείλουμε να κάνουμε, την πάθηση αυτή. Κι έτσι θα το βλέπουμε. Ελπίζω να συμφωνούμε. Σας ευχαριστώ πολύ.
Καλώς. Ευχαριστούμε τον κύριο Υπουργό. Θα συνεχίσουμε με τη τρίτη με αριθμό 1844/21-6-2018 επίκαιρη ερώτηση πρώτου κύκλου του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υποδομών και Μεταφορών, με θέμα: «Επιτακτική ανάγκη η υπογείωση των σιδηροδρομικών γραμμών του ΟΣΕ στη Λάρισα». Θα απαντήσει ο Υφυπουργός Υποδομών και Μεταφορών κ. Νικόλαος Μαυραγάνης. Ορίστε, κύριε Μπαργιώτα, έχετε τον λόγο.
Ευχαριστώ, κύριε Πρόεδρε. Κύριε Υπουργέ, το πρόβλημα των σιδηροδρομικών γραμμών στη Λάρισα είναι ένα πολύ παλαιό θέμα. Η αλήθεια είναι ότι κόβει την πόλη στα δύο. Από τη νότια και νοτιοανατολική πλευρά της πόλης όλη η κίνηση κόβεται ουσιαστικά από τη σιδηροδρομική γραμμή. Υπάρχουν μόνο δύο ανισόπεδες διαβάσεις, εκ των οποίων η μία εξυπηρετεί την κίνηση μέσα στην πόλη και επί τρία ολόκληρα χιλιόμετρα η σιδηροδρομική γραμμή διέρχεται στην ουσία δίπλα σε κατοικίες, κυριολεκτικά μέσα σε κατοικίες, δημιουργώντας τεράστια προβλήματα. Το σημερινό καθεστώς είναι σχετικά ειδυλλιακό, σε σχέση με αυτό που έρχεται. Οκτώ επιβατικές αμαξοστοιχίες κατά μέσο όρο διέρχονται από τη γραμμή σήμερα, είκοσι πέντε με τριάντα βαριές, μακριές εμπορευματικές αμαξοστοιχίες προβλέπεται να περνάνε από την ίδια σιδηροδρομική γραμμή μέσα από την πόλη το 2025, καθώς - όπως γνωρίζετε - θα αρχίσει πολύ σύντομα να τρέχει και η «COSCO» στις γραμμές και να μεταφέρει μεγάλο αριθμό εμπορευματοκιβωτίων. Έξι με οκτώ ώρες το εικοσιτετράωρο προβλέπεται να περνάνε βαγόνια από τη σιδηροδρομική γραμμή, με ό,τι αυτό συνεπάγεται και για την κυκλοφοριακή συμφόρηση στην πόλη και για τα χωροταξικά προβλήματα αλλά ακόμα και τα περιβαλλοντικά για τους κατοίκους και τα σπίτια στην περιοχή. Το 1985 συντάχθηκε το πρώτο πενταετές αναπτυξιακό πρόγραμμα του ΟΣΕ, το οποίο ακόμα εκτελείται, με τα έργα που εκκρεμούν στην περιοχή του Δομοκού και την παράδοση των σηράγγων στο Καλλίδρομο. Εκείνο το σχέδιο προέβλεπε τη μεταφορά όλων των δραστηριοτήτων, εκτός από τον επιβατικό σταθμό, εκτός πόλεως. Προέβλεπε, δηλαδή, τη μεταφορά του μηχανοστασίου, του εμπορευματικού σταθμού, των αποθηκών, του σταθμού ελιγμών στο Μεζούρλο στη Γυρτώνη. Τίποτα από αυτά δεν έγινε, εκτός από την κατασκευή μίας ανισόπεδης διάβασης, η οποία σήμερα είναι διαρκώς συμφορημένη από ατελείωτες σειρές αυτοκινήτων. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Έτσι, λοιπόν, το μεγάλο ερώτημα είναι το εξής: Η κατάσταση είναι αβίωτη και, όπως είπα προηγουμένως, θα γίνει πολύ χειρότερη μέσα στα επόμενα λίγα χρόνια. Το ερώτημα που προκύπτει, είναι ποιος είναι ο προγραμματισμός του ΟΣΕ για το συγκεκριμένο πρόβλημα που είναι σημαντικό. Υπενθυμίζω και υπογραμμίζω ότι η Λάρισα είναι ο μεγαλύτερος πολεοδομικός σχηματισμός που διασχίζει η σιδηροδρομική γραμμή του ΟΣΕ στην ενδοχώρα. Η μεγαλύτερη όχληση που παράγει σε κατοικίες, βρίσκεται στη Λάρισα. Έχουν προταθεί κατά καιρούς η υπογειοποίηση, η μετατόπιση του δικτύου εκτός πόλεως. Έχουν προταθεί - και έχουν υπάρξει υποσχέσεις - υπόγειες διαβάσεις που δεν έχουν γίνει ποτέ. Το ερώτημα είναι, κατ' αρχάς, τι ακριβώς προγραμματίζει - αν προγραμματίζει - ο ΟΣΕ για το θέμα των γραμμών και της διέλευσής τους από την πόλη. Σας ευχαριστώ.
Ευχαριστώ, κύριε συνάδελφε. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, το πρόβλημα είναι όπως ακριβώς το περιγράφετε. Είναι γεγονός ότι αυτή η σιδηροδρομική γραμμή η οποία μέλει, και καλώς, να φορτωθεί με παραπάνω εμπορευματικές μεταφορές σε βάθος επταετίας ή εξαετίας, είναι μια γραμμή που σχεδιάστηκε και εν τέλει ολοκληρώθηκε το 2012. Γεγονός είναι ότι αυτή η γραμμή δεν περιέλαβε καμμία πρόνοια, παρά το γεγονός ότι είναι ένας σχεδιασμός που ξεκίνησε το '85, αλλά με την πάροδο του χρόνου έμπαιναν και νέα στοιχεία εντός αυτού τα οποία συνεκτιμώντο, και τελικά κατέληξε το 2012. Παρά το γεγονός, λοιπόν, ότι μιλάμε για μια γραμμή σχεδόν της προηγούμενης δεκαετίας, δεν περιέλαβε πρόνοια για όλα αυτά τα οποία λέτε. Γεγονός είναι ότι ο ΟΣΕ εν μέρει ως προμηθεύς και εν μέρει ως επιμηθεύς, προέβη σε κάποιες ενέργειες να καθαρίσει και να επισκευάσει κάποιες από τις τρεις αυτές διαβάσεις και να φροντίσει περαιτέρω την περίφραξη στο ύψος του ενός. μέτρου και τριάντα εκατοστών που προβλέπει ο κανονισμός. Επίσης προγραμματίζει, όπως μου στέλνει εδώ με το σημείωμά του, σε μήκος χιλίων διακοσίων μέτρων την επέκταση της περίφραξης σε δυόμισι περίπου μέτρα ύψος με βάση σκυροδέματος και τα λοιπά. Όμως αυτά είναι προσωρινά μέτρα. Αυτό είναι γεγονός. Έρχονται διάφορες προτάσεις προς το Υπουργείο. Όπως είπατε, έρχονται προτάσεις για υπογείωση της σιδηροδρομικής γραμμής σε μήκος περίπου δύο χιλιομέτρων από τα τέσσερα περίπου χιλιόμετρα στα οποία διέρχεται ο σιδηρόδρομος από την πόλη. Υπάρχει η γνώμη, επίσης, για υπογείωση των κάθετων αξόνων στο ύψος της Αγιάς και της λεωφόρου Βόλου. Υπάρχει από την άλλη πλευρά η πρόταση για μετατόπιση κάποια χιλιόμετρα έξω του εμπορευματικού αλλά και του επιβατικού σταθμού, με κλαδί επιβατικού που θα συνδέει μετά την πόλη με το συγκεκριμένο σημείο. Από την τέταρτη πλευρά υπάρχει σε εξέλιξη μια διαβούλευση, που γίνεται περίπου ένα χρόνο πριν μεταξύ ΓΑΙΑΟΣΕ και του Δήμου Λαρισαίων με αντικείμενο ουσιαστικά την ανταλλαγή ακινήτων. Πρόκειται για ένα ακίνητο της ΓΑΙΑΟΣΕ, που έχει είκοσι πέντε στρέμματα εντός του πολεοδομικού ιστού να παραχωρηθεί προς όφελος του δήμου και σε αντάλλαγμα ο δήμος να παραχωρήσει μια έκταση περίπου εκατό στρεμμάτων κοντά σε μια έκταση ΓΑΙΑΟΣΕ, όπου προβλέπεται η μετατόπιση του εμπορευματικού και επιβατικού σταθμού με παράλληλη κατασκευή ενός κλαδιού επιβατικού προς τη Λάρισα. Όλα αυτά έχουν διαφορετικές οικονομοτεχνικές εκτιμήσεις και εκτιμήσεις αποτελεσματικότητας για τον συνάνθρωπό μας. Φρονούμε ότι θα πρέπει να γίνει συγκριτική μελέτη αυτών. Γι' αυτό απέστειλα επιστολή τόσο προς την «ΕΓΝΑΤΙΑ», στο μελετητικό τμήμα αυτής για το οδικό τμήμα των δύο αυτών καθέτων αξόνων, όσο και προς την ΕΡΓΟΣΕ για την μελέτη σκοπιμότητας ως προς είτε την υπογείωση είτε τη μετατόπιση είτε την υπογείωση των δύο αυτών οδικών αξόνων που σας είπα. Θεωρώ ότι από τη συγκριτική αντιμετώπιση αυτών, θα προκύψει η βέλτιστη λύση για τον συνάνθρωπό μας, τον κάτοικο της Λάρισας ή και αυτόν που επισκέπτεται τη Λάρισα και η βέλτιστη λύση σε σχέση βέβαια και με τα δημοσιονομικά της χώρας. Έχω την αίσθηση ότι αυτή την μελέτη θα την έχουμε το φθινόπωρο. Και από εκεί και πέρα θα μπορούμε να μιλάμε πιο συγκεκριμένα, για να δούμε επί του πρακτέου ποια είναι η βέλτιστη, σε σχέση με το αποτέλεσμα που επιδιώκουμε, λύση και να μπορέσουμε να επιλέξουμε αυτή και να βρούμε τα κατάλληλα χρηματοδοτικά εργαλεία στη συνέχεια.
Ευχαριστώ, κύριε Υπουργέ. Κύριε συνάδελφε έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα σημειώσω το φθινόπωρο και θα επανέλθω. Θα μου επιτρέψετε να είμαι ιδιαίτερα επιφυλακτικός, γιατί ανάλογες υποσχέσεις από τη διοίκηση του ΟΣΕ έχω ακούσει επανειλημμένα. Ήδη τον Νοέμβριο έχω μια απάντηση σε μια αναφορά που έκανα για ένα πολύ δυσάρεστο γεγονός. Ένα δεκατετράχρονο παιδί κεραυνοβολήθηκε από 10.000V μέσα στον αστικό ιστό. Είμαι αναγκασμένος να διαψεύσω αυτά που σας μετέφερε ο ΟΣΕ. Δεν έχει γίνει απολύτως τίποτα για την ασφάλιση των γραμμών. Δεν έχει ολοκληρωθεί η φραγή. Πρόκειται περί ξέφραγου αμπελιού μέσα στην πόλη. Δεν έχει γίνει κανένας καθαρισμός από τη βλάστηση. Θα μας φάνε κυριολεκτικά τα φίδια όσους μένουμε κοντά στις γραμμές. Η εικόνα την τελευταία τριετία είναι εικόνα πλήρους εγκατάλειψης, όσον αφορά την ασφάλεια και μόνο. Γιατί για περιβαλλοντικούς λόγους δεν συζητάμε, δεν είπατε τίποτα, γιατί προφανώς δεν υπάρχει κανένας σχεδιασμός για ηχοπετάσματα. Μιλάμε για κατοικίες οι οποίες απέχουν λιγότερο από είκοσι μέτρα από το μηχανοστάσιο και τη γραμμή, οι οποίες μύριζαν πετρέλαιο παλαιότερα και η όχληση είναι διαρκής. Δεν υπάρχει κανενός είδους προγραμματισμός. Για την εικοσαετία, η οποία περιλαμβάνει και την τελευταία τριετία δυστυχώς, η επικεφαλίδα είναι: «Πλήρης περιφρόνηση του ΟΣΕ στην πόλη της Λάρισας». Τα θέματα που έχουν να κάνουν με την ανταλλαγή του οικοπέδου και του δήμου δεν έχουν να κάνουν με την μετατόπιση των γραμμών. Ο ΟΣΕ δεν έχει είκοσι πέντε στρέμματα μέσα στην πόλη, έχει εκατοντάδες στρέμματα μέσα στην πόλη. Η γραμμή δεν είναι μια γραμμή που διέρχεται. Ακολουθείται από πολλούς μεγάλους ελεύθερους χώρους, γήπεδα που έχει καταλάβει στη διάρκεια των χρόνων, υπαίθριες αποθήκες τροχαίου υλικού, μηχανοστάσια, γραμμές, σταθμούς ελιγμών κ.λπ., κ.λπ.. Εκεί έγινε η κεραυνοβόληση του πιτσιρικά, στον σταθμό ελιγμών ο οποίος είναι μέσα στον αστικό ιστό. Δυστυχώς, δεν υπάρχει κανένας προγραμματισμός. Μου είπατε αυτά που έγραψε τον Νοέμβριο ο κ. Πετράκης ξανά, ότι αν δεν γίνει υπογείωση, θα γίνει μετατόπιση και αν δεν γίνει μετατόπιση, θα υπογειώσουμε τις γραμμές. Δεν υπάρχει - και λυπάμαι για αυτό - κανενός είδους προγραμματισμός. Να θυμίσω ότι φέτος η Κυβέρνησή σας - και πολύ καλά έπραξε - , επιτέλους, αν θέλετε, μετά από χρόνια διεκδικήσεων προκήρυξε την υπογείωση στην περίφημη σήραγγα Σεπολίων, δηλαδή την υπογείωση του μεγαλύτερου μέρους του σιδηροδρομικού δικτύου μέσα στην Αθήνα. Εκεί δεν υπάρχει ούτε προμελέτη, όπως πρακτικά παραδεχθήκατε. Δεν υπάρχει κανενός είδους μελέτη και αναφορά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω λέγοντας ότι δεν αμφισβητώ την καλή σας πρόθεση. Θα κρατήσω το φθινόπωρο. Έχω ένα ερωτηματικό ποιο φθινόπωρο θα είναι αυτό. Η σιδηροδρομική γραμμή στην πόλη είναι ένας μεγάλος καρκίνος και κυκλοφοριακός και οικονομικός και περιβαλλοντικός και δυστυχώς θα σας καλέσω μια μέρα, αν θέλετε, να επισκεφτούμε τις ισόπεδες διαβάσεις. Η κύρια διάβαση είναι ισόπεδη. Η διάβαση που δέχεται την κίνηση από την Αθήνα και τον Βόλο είναι χειροκίνητη, με μανιβέλα, δεκαετίας του 1950. Δεν υπάρχει καμμιά δικαιολογία για αυτού του είδους τις υποδομές. Δεν υπάρχει καμμιά δικαιολογία για το γεγονός ότι υπάρχουν ολόκληρα κομμάτια της σιδηροδρομικής γραμμής που είναι εντελώς άφραχτα, απέναντι από σπίτια και βλέπεις παιδιά να παίζουν δίπλα σε 10.000 V και να μπαινοβγαίνουν στις γραμμές, λες και δεν υπάρχουν φραγμοί, πέρα από την αδιαφορία του ΟΣΕ για την πόλη και για τις υποδομές του εντός του αστικού ιστού της Λάρισας. Πρέπει να γίνει κάτι επειγόντος για την ασφάλιση και τον καθαρισμό των γραμμών, η οποία δεν έχει να κάνει με την εικόνα που σας μετέφεραν. Αν μιλήσετε με τοπικούς παράγοντες της Λάρισας, θα σας πουν ότι «Έχουμε να δούμε έστω και μια δραχμή για επενδύσεις στη φραγή, στον καθαρισμό εδώ και πολλά, πολλά χρόνια». Δεν υπάρχει καμμιά μελέτη όσον αφορά την περιβαλλοντική όχληση - ηχοπετάσματα, δενδροφύτευση - , δεν υπάρχει κανενός είδους τέτοιος προγραμματισμός και σίγουρα δεν υπάρχει προγραμματισμός για το τι θα γίνει ως οριστική και μακροχρόνια λύση. Έχετε δίκιο, είναι και ακριβή και δύσκολη. Όμως, όπως στα Σεπόλια και στον Πλαταμώνα στην Πιερία υπογειώθηκαν οι γραμμές μετά από τη διεκδίκηση των κατοίκων για περιβαλλοντικούς λόγους και στις δύο, μετά από χρόνια προγραμματισμό, μπορεί να γίνει και στη Λάρισα μετά από χρόνια προγραμματισμό, αρκεί να αρχίσει να συζητιέται και να μελετάται το ζήτημα. Θα επανέλθω το φθινόπωρο, γιατί πραγματικά δεν πιστεύω ότι μετά από τριάντα χρόνια παρελκυστικής τακτικής του Οργανισμού Σιδηροδρόμων Ελλάδος θα υπάρξει οποιαδήποτε πρόοδος στο ζήτημα. Υπάρχει μια όξυνση αυτήν την εποχή, γιατί υπήρξαν δύο θάνατοι επί της σιδηροδρομικής γραμμής και άλλοι τέσσερις στον παρακείμενο κόμβο με την παλιά εθνική οδό, γιατί όλη η κίνηση μαζεύεται εκεί, αλλά πολύ φοβάμαι ότι μόλις ξεχαστούν - και ελπίζω να ξεχαστούν και να μην υπάρξουν υποτροπές - αυτά τα γεγονότα, θα περιπέσουμε ξανά στη χαρακτηριστική αδιαφορία. Σας ευχαριστώ.
Ευχαριστούμε, κύριε Μπαργιώτα. Κύριε Υπουργέ, έχετε τον λόγο.
Ο ΟΣΕ διαβεβαιώνει ότι το μόνο σημείο στο οποίο δεν υπάρχει περίφραξη είναι αυτό που καλύπτεται από πυκνή βλάστηση. Και όπως είπατε, είναι ένας από τους τρόπους να διαχωριστούν οι γραμμές με τον περιβάλλοντα χώρο τη πυκνή βλάστηση. Είναι διακόσια πενήντα μέτρα όπου υπάρχει πυκνή βλάστηση. Στα υπόλοιπα διαβεβαιώνει ότι υπάρχει 1,30 μέτρα κατά τον κανονισμό περίφραξη. Επειδή εμείς ζητήσαμε σε προηγούμενο συμβάν δυστυχήματος να ενταθούν τα μέτρα, μας γράφει το εξής: «Στο βόρειο τμήμα της πόλης, μετά τον κεντρικό σταθμό της Λάρισας, ο ΟΣΕ έχει δεσμευτεί για την τοποθέτηση βαρύτερου, στιβαρότερου τύπου περίφραξης…», αυτό που σας είπα πριν, «…υψηλότερη από σκυρόδεμα σε αντικατάσταση περίφραξης που περιγράφεται…», με το 1,30 μέτρα δηλαδή, «…και για την επέμβαση αυτή που θα φθάνει στα 2,3 έως 2,5 μέτρα ύψος σε μήκος 1.200 μέτρων συντάσσονται τεύχη δημοπράτησης και σύντομα το έργο θα προκηρυχθεί». Καταθέτω, σας παρακαλώ πολύ, για τα Πρακτικά, γιατί τα γραπτά μένουν και δεσμεύουν και, αν θέλετε, καμμιά φορά φέρνουν και σε εγρήγορση αυτούς που πρέπει να τους φέρνουν σε εγρήγορση, την επιστολή που απέστειλα προς την ΕΡΓΟΣΕ και προς την ΕΓΝΑΤΙΑ κατά τον λόγο της αρμοδιότητάς τους, η μεν για το σιδηροδρομικό η δε για το οδικό κομμάτι. [[Στο σημείο αυτό ο Υφυπουργός Υποδομών και Μεταφορών κ. Νικόλαος Μαυραγάνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι γεγονός ότι πρέπει να περιλάβουμε πρόνοιες. Οι πρόνοιες δεν είναι εύκολες. Η προσωρινή λύση είναι η καλή περίφραξη και η ενεργοποίηση όλων των κόμβων, των διαβάσεων που υπάρχουν. Είναι γεγονός ότι η μετατόπιση αυτή προς τον εμπορευματικό σταθμό είναι μια μετατόπιση που θα έπρεπε να έχει γίνει πάρα πολλά χρόνια και δεκαετίες ίσως πριν. Πράγματι, προβλεπόταν από το 1985. Ποτέ κανείς δεν το έβαλε επί χάρτου, ίσως επειδή υπήρχαν αντικρουόμενες απόψεις. Ακόμα και σήμερα που μιλάμε η ΓΑΙΑΟΣΕ προτείνει άλλα πράγματα, η ΕΡΓΟΣΕ άλλα και ο ΟΣΕ άλλα. Γι' αυτό, λοιπόν, αναγκάστηκα να αποστείλω αυτήν την επιστολή, για να γίνουν οι απαιτούμενες αντιστίξεις και συνέργειες και η μελέτη να περιλάβει όλες τις προτάσεις, με συγκριτική διάθεση και διάταξη αυτών και να επιλέξουμε την καλύτερη για τον συνάνθρωπό μας. Σας ευχαριστώ.
Ευχαριστώ, κύριε Υπουργέ. Ακολουθεί η δεύτερη με αριθμό 1882/26-6-2018 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών, με θέμα: «Η κατάσταση που έχει διαμορφωθεί σχετικά με το πρόβλημα της διαχείρισης των απορριμμάτων σε Κέρκυρα και Παξούς». Στην επίκαιρη ερώτηση θα απαντήσει ο Υπουργός Εσωτερικών κ. Παναγιώτης Σκουρλέτης. Κύριε συνάδελφε, έχετε τον λόγο για να αναπτύξετε την επίκαιρη ερώτηση.
Κύριε Υπουργέ, η κατάσταση που βιώνουν οι κάτοικοι της Κέρκυρας και των Παξών είναι εφιαλτική, εξαιτίας των σκουπιδιών που δημιουργούν πραγματικά βουνά σε πολλά σημεία του νησιού, όπου στην κυριολεξία δημιουργούνται μικρές διάσπαρτες, ανεξέλεγκτες χωματερές παντού. Ξεσπούν μέχρι και φωτιές και η ατμόσφαιρα είναι αποπνικτική, με άμεσο κίνδυνο για την υγεία των κατοίκων και των εργαζόμενων στην καθαριότητα. Μπροστά σε αυτήν την εκρηκτική κατάσταση, τα σκουπίδια συλλέγονται και τα εναποθέτουν άρον - άρον σε οικόπεδο του δήμου, δίπλα στο ΧΥΤΑ Τεμπλονίου που έχει υπερκορεστεί σε τέτοιο σημείο που δεν μπορούν ακόμα τα απορριμματοφόρα να προσεγγίσουν εκεί για να αδειάσουν τα σκουπίδια. Το ΚΚΕ έγκαιρα έχει επισημάνει τον κίνδυνο για το αδιέξοδο που θα φθάναμε σήμερα. Καταθέσαμε ερώτηση τον περασμένο Φλεβάρη και τότε η απάντησή σας, κύριε Υπουργέ, δεν έδινε καμμία λύση στα οξυμένα ζητήματα για την καθαριότητα στο νησί. Αφήσατε συνειδητά και εσείς, όπως και οι προηγούμενοι και η τοπική διοίκηση, να προχωράει όλο και περισσότερο η ιδιωτικοποίηση της αποκομιδής και της διαχείρισης των απορριμμάτων. Απόδειξη γι' αυτό είναι ότι τους τελευταίους τρεις μήνες, δύο εργολαβίες στο νησί πήραν πάνω από 1 εκατομμύριο για την αποκομιδή. Υπήρχαν δύο εργολαβίες, η μία με 820 χιλιάδες ευρώ και η άλλη με 240 χιλιάδες ευρώ. Ενώ ακόμα με διαδικασίες fast track για τη μεταφορά δεμάτων στο ΧΥΤΑ Λευκίμμης υπάρχουν 240 χιλιάδες ευρώ. Δηλαδή, εκεί που πριν κάποιο χρονικό διάστημα ο ΣΥΡΙΖΑ έλεγε ότι δεν μπορεί να λειτουργήσει ο ΧΥΤΑ Λευκίμμης, γιατί είναι περιβαλλοντικό έγκλημα, σήμερα μεταφέρονται εκεί σκουπίδια. Τι άλλαξε, κύριε Υπουργέ; Είναι τεράστιες, εγκληματικές και διαχρονικές οι ευθύνες όλων των κυβερνήσεων και των δημοτικών και περιφερειακών αρχών, που άφησαν συνειδητά να φθάσουμε εδώ σήμερα και μπροστά στα βουνά των σκουπιδιών να εκβιάζουν τους κατοίκους, για να δεχτούν τέτοιες λύσεις. Και βέβαια, αυτές οι λύσεις με την παρουσία των ΜΑΤ, που από την Τρίτη το πρωί έχουν καταλάβει το νησί. Εκβιάζουν τους κατοίκους να δεχτούν αυτές τις λύσεις σε βάρος της υγείας τους, σε βάρος του περιβάλλοντος. Όλα αυτά γίνονται με ξεκάθαρο στόχο την υλοποίηση της πολιτικής της Κυβέρνησης και της Ευρωπαϊκής Ένωσης, δηλαδή της παράδοσης της διαχείρισης των απορριμμάτων σε ιδιώτες, ενώ ο δήμος που στην κυριολεξία σιγοντάρει αυτές τις πολιτικές, από την άλλη μεριά, με περίσσια υποκρισία λέει ότι δεν έχει το απαιτούμενο προσωπικό για την καθαριότητα, αλλά κουβέντα, άχνα για διεκδίκηση για τους εργαζόμενους στην καθαριότητα για μόνιμη και σταθερή δουλειά. Κύριε Υπουργέ, μπροστά σ' αυτήν την κατάσταση μπαίνουν τα εξής ερωτήματα: Τι μέτρα θα πάρει η Κυβέρνηση άμεσα για την εξεύρεση κατάλληλου χώρου και νέου ΧΥΤΑ που θα πληροί όλες τις προδιαγραφές για ασφαλή τοποθέτηση των σκουπιδιών του νησιού; Να κλείσει τώρα ο ΧΥΤΑ στο Τεμπλόνι, που αποτελεί πραγματικά υγειονομική βόμβα. Να μη χρησιμοποιηθεί ο παράνομος ΧΥΤΑ - ΧΥΤΥ της Λευκίμμης, ο οποίος έπρεπε να έχει αποκατασταθεί εδώ και καιρό και τώρα εκεί θέλετε να μεταφέρετε δεματωμένα σκουπίδια, τα οποία είναι ακατέργαστα. Αυτό θα δημιουργήσει τεράστια προβλήματα. Επίσης, να μη φορτωθούν νέα βάρη στις πλάτες των λαϊκών οικογενειών μέσα από τα ανταποδοτικά τέλη προς όφελος των επιχειρηματικών ομίλων που δραστηριοποιούνται στον χώρο της αποκομιδής των απορριμμάτων. Να διασφαλιστούν όλοι οι εργαζόμενοι στον χώρο της καθαριότητας με πλήρη εργασιακά και ασφαλιστικά δικαιώματα και με ενίσχυση ιδιαίτερα των μέτρων υγιεινής και ασφάλειας στους χώρους δουλειάς, γιατί δυστυχώς έχουμε πολλά ατυχήματα, μέχρι και δυστυχήματα το τελευταίο διάστημα στον χώρο των εργαζομένων στην καθαριότητα.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Μωραΐτη, να συμφωνήσουμε στο εξής, ότι δηλαδή η κατάσταση στην Κέρκυρα είναι εφιαλτική και δεν είναι μόνο το τελευταίο διάστημα. Είναι μια εικόνα που βλέπουμε να διογκώνεται, να συνεχίζεται, απειλώντας υγεία, τοπική οικονομία και θέσεις εργασίας. Επειδή γνωρίζω την ευαισθησία σας γύρω από τα θέματα των θέσεων εργασίας, σας λέω ότι εάν η εικόνα με τα σκουπίδια υπονομεύει την τοπική οικονομία της Κέρκυρας, που είναι κατά βάση τουριστική, άρα αυτό πλήττει ευθέως και τις θέσεις εργασίας, διότι βλέπω μια ανάγνωση περί της υγείας των λαϊκών στρωμάτων. Η υγεία είναι για όλους και για τα λαϊκά και για τα μη λαϊκά στρώματα. Αυτό είναι μια προτεραιότητα. Να πάρουμε λίγο τα πράγματα από την αρχή. Μέχρι το 2015 είχαμε οκτώ χώρους ανεξέλεγκτης διάθεσης απορριμμάτων, ΧΑΔΑ, απ' αυτούς για τους οποίους έχει πληρώσει πάμπολλα πρόστιμα η χώρα μας και θα πληρώνει ακόμα όσο δεν τους αποκαθιστά. Αποκαταστάθηκαν οι επτά και μένει ένας ακόμα στους Παξούς. Ο ΧΥΤΑ στο Τεμπλόνι δεν δέχεται πλέον απορρίμματα και ο ΧΥΤΑ της Λευκίμμης, ο οποίος είχε ολοκληρωθεί, δεν λειτούργησε ποτέ. Στο τέλος του 2015 υπάρχει για πρώτη φορά - και αυτό αποτελεί τομή για τα ελληνικά δεδομένα - η διαμόρφωση, η έγκριση του Εθνικού Σχεδιασμού Διαχείρισης Αποβλήτων και αντίστοιχα το 2016 διαμορφώθηκαν οι περιφερειακοί σχεδιασμοί, άρα και αυτός που αφορά την Κέρκυρα. Στο πλαίσιο αυτού του σχεδιασμού προβλέπονται μεταβατικές λύσεις, δεματοποιητές, συστήματα διαλογής στην κατεύθυνση τού να προχωρήσουμε μια σωστή διαχείριση, φιλική προς το περιβάλλον και προς τον άνθρωπο, της ανακύκλωσης στην πηγή. Μέσα σ' αυτήν τη δεύτερη, τη μεταβατική φάση προβλέπεται η λειτουργία όχι ΧΥΤΑ, αλλά ΧΥΤΥ στη Λευκίμμη, η οποία είναι καθ' όλα νόμιμη και πάνω σ' αυτό πρέπει να τοποθετηθείτε, δηλαδή εάν συμφωνείτε με άλλες προτάσεις, οι οποίες κατά προκλητικό, κατά απαράδεκτο, κατά αντιοικολογικό τρόπο προτείνουν το να μεταφερθούν τα απορρίμματα των εκατό χιλιάδων κατοίκων της Κέρκυρας, των πέντε εκατομμυρίων τουριστών, στην Κοζάνη. Αυτή είναι η πρόταση, λοιπόν; Το λέω αυτό γιατί δεν άκουσα καμμία πρόταση από εσάς αυτήν τη στιγμή. Είναι γνωστά τα δεδομένα σε όλους. Δεν υπάρχει κάτοικος, επιχειρηματίας, εργαζόμενος, πολιτική παράταξη που να μην ξέρει πώς είναι τα πράγματα στην Κέρκυρα. Εδώ ο καθένας πρέπει να αναλάβει τις ευθύνες του, μικρή ή μεγάλη δύναμη, μικρό ή μεγάλο κόμμα. Συμφωνείτε ότι πρέπει να βρίσκεται λύση για τα απορρίμματα με βάση την ευθύνη που ορίζει σήμερα ο νόμος του Α΄ Βαθμού Αυτοδιοίκησης μέσα στα όρια του δήμου της κάθε περιοχής και της περιφερειακής ενότητας; Άρα, για τη λύση του προβλήματος μέσα στην Κέρκυρα δεν τοποθετείστε. Εμείς, λοιπόν, δεν έχουμε καμμία διάθεση ούτε τα ΜΑΤ να στέλνουμε ούτε να συγκρουόμαστε. Έχουμε εξαντλήσει όλα τα περιθώρια διαλόγου, αλλά αυτό που πρέπει να εφαρμοστεί είναι ο ΠΕΣΔΑ, ο οποίος προβλέπει μια μεταβατική - επαναλαμβάνω - λειτουργία της Λευκίμμης ως ΧΥΤΥ και όχι ΧΥΤΑ. Δεν έχει καμμία σχέση με την προηγούμενη κατάσταση. Η πολιτεία παρέχει σήμερα στον δήμο την πλήρη χρηματοδοτική δυνατότητα. Ο δήμος έχει καταθέσει μελέτες για την οριστική λύση και στο ΥΜΕΠΕΡΑΑ και στο περιφερειακό ΠΕΠ. Άρα, δεν υπάρχει αυτή τη στιγμή καμμία δικαιολογία, για να μην προχωράει το έργο. Πρέπει να προχωρήσει. Σε αυτό πάνω, λοιπόν, πρέπει να ενώσετε τη φωνή σας με αυτούς που πράγματι δεν θέλουν να καταστρέψουν τα πάντα σήμερα στην Κέρκυρα. Εκτός κι αν θέλετε να σιγοντάρετε τα μαγαζάκια, τους διάφορους μηχανισμούς, οι οποίοι θέλουν να κερδοσκοπούν εις βάρος των πολιτών, ζητώντας από το κράτος να επιδοτήσει τη μεταφορά των απορριμμάτων από την Κέρκυρα στην Κοζάνη. Γνωρίζετε πολύ καλά - και ολοκληρώνω - ότι η ευθύνη της διαχείρισης είναι στον Α΄ Βαθμό και στα θέματα της ασφάλειας των εργαζομένων στα απορρίμματα. Είχε υπάρξει ένα ατύχημα το 2016. Στη βάση αυτού του ατυχήματος είχε πάει η Επιθεώρηση Εργασίας, η οποία είχε κάνει τους ελέγχους της. Την ευθύνη, πρώτα και κύρια, για την ασφάλεια των εργαζομένων, την έχουν οι τοπικές αρχές. Μου κάνει εδώ εντύπωση πως ο Πρόεδρος της ΚΕΔΕ, ο κ. Πατούλης, βγήκε να κάνει δηλώσεις χθες για την ασφάλεια των εργαζομένων, όταν ο ίδιος δεν έχει στείλει επί έναν χρόνο, όπως κατήγγειλε ο Γενικός Γραμματέας Εργασίας κ. Νεφελούδης, εκπρόσωπο της ΚΕΔΕ στο Συμβούλιο για την ασφάλεια και την υγιεινή στους χώρους διαχείρισης των απορριμμάτων. Και μιας και μιλάω για απορρίμματα και για τον Πρόεδρο της ΚΕΔΕ, τον κ. Πατούλη, ανακαλύφθηκε ότι στον δήμο του έχει παράνομο ΧΑΔΑ, όπου σιγόκαιγε φωτιάεπί μια εβδομάδα, πριν από λίγες μέρες. Για να καταλάβουμε πια ότι πρέπει ο καθένας να αναλαμβάνει τις ευθύνες του. Η Κυβέρνηση έχει αναλάβει τις ευθύνες της. Είμαστε σε μια κρίσιμη στιγμή. Ενώστε, λοιπόν, τις δυνάμεις σας, ώστε να εκτονωθεί η κατάσταση, να προχωρήσουν οι οριστικές λύσεις, αυτές, οι οποίες είναι συμβατές με την προστασία της υγείας.
Ευχαριστούμε, κύριε Υπουργέ. Κύριε συνάδελφε, έχετε τον λόγο.
Κύριε Υπουργέ, δεν απαντήσατε σε κανένα από τα βασικά αιτήματα των κατοίκων του νησιού. Το μόνο που αναφέρατε είναι ότι το ΚΚΕ δεν έχει θέση για τη διαχείριση των σκουπιδιών. Έχει θέση, κύριε Υπουργέ. Αναφέρεται και στην ερώτηση και θα σας την πω. Βέβαια, προσπαθείτε να ξεφύγετε από τις ευθύνες σας. Εμείς σας ρωτάμε συγκεκριμένα. Τι άλλαξε το τελευταίο χρονικό διάστημα και ο ΧΥΤΑ, ΧΥΤΥ της Λευκίμμης, σήμερα είναι κατάλληλος, ενώ πριν από λίγο καιρό ήταν ακατάλληλος; Για μας, αυτό δεν αποτελεί, βέβαια, έκπληξη. Η Κυβέρνησή σας και σ' αυτόν τον τομέα εξυπηρετεί καλύτερα τα επιχειρηματικά συμφέροντα, γιατί η διαχείριση των σκουπιδιών αποτελεί πεδίον δόξης λαμπρόν για την αύξηση των κερδών του κεφαλαίου. Είναι τεράστιες οι ευθύνες και της σημερινής συγκυβέρνησης ΣΥΡΙΖΑ - ΑΝΕΛ, της περιφερειακής και δημοτικής αρχής ΣΥΡΙΖΑ - Λαϊκής Ενότητας. Το έχουμε αναφέρει, κύριε Υπουργέ. Από χθες, η δημοτική αρχή είναι διπλά εκτεθειμένη, γιατί στο μεν δημοτικό συμβούλιο, στη συνεδρίαση που έγινε τη Δευτέρα το βράδυ, αν θυμάμαι καλά, έλεγε σε όλους τους τόνους ότι δεν πρόκειται να καλέσει την Αστυνομία και τώρα κυκλοφορεί στα τοπικά μέσα ενημέρωσης του νησιού ότι υπάρχει επιστολή, για να έρθουν τα ΜΑΤ να επιβάλουν την τάξη. Πράγματι, είναι τεράστιες οι ευθύνες και των προηγούμενων κυβερνήσεων, του ΠΑΣΟΚ και της Νέας Δημοκρατίας, που συνειδητά, όπως κι εσείς, μεθόδευσαν να φτάσει η σημερινή κατάσταση σ' αυτό το αδιέξοδο, στο ζήτημα διαχείρισης των σκουπιδιών, για να γίνουν εύκολη λεία στα χέρια των επιχειρηματικών ομίλων. Σας είπαμε πόσα χρήματα - κοντά στο 1,5 εκατομμύριο ήδη - τους τελευταίους μήνες έχουν δοθεί σε ιδιώτες. Αυτή, κατά τη γνώμη μας, είναι η δίκαιη ανάπτυξή σας, που θα κερδίζουν όλοι, η μεταμνημονιακή εποχή, που θα επιβάλλεται για το καλό του λαού, με ρόπαλα και ΜΑΤ. Γιατί αυτή είναι η πραγματικότητα. Αυτό κάνατε στην Κέρκυρα. Όπως ανέφερα, την Τρίτη το πρωί έγινε απόβαση διμοιριών των ΜΑΤ, για να αντιμετωπίσουν τον «εχθρό λαό», που υπερασπιζόταν την ζωή του, την υγεία τη δική του και των παιδιών του. Να, γιατί λέμε ότι η αντιλαϊκή σας πολιτική θα πηγαίνει χέρι - χέρι με την καταστολή και τη βία. Βέβαια, άλλα λέγατε προεκλογικά. Πιο συγκεκριμένα, ο τοπικός ΣΥΡΙΖΑ στο νησί της Κέρκυρας, αλλά και ο κύριος Πρωθυπουργός, όταν επισκέφθηκε ως Πρόεδρος του ΣΥΡΙΖΑ το νησί και τη Λευκίμμη, ακούστε τι είχε πει για την λειτουργία του ΧΥΤΥ. Είχε πει ότι πράγματι, αποτελεί υγειονομική βόμβα για την υγεία των κατοίκων και του περιβάλλοντος. Έλεγε συγκεκριμένα ο κ. Τσίπρας στη Λευκίμμη: «Ούτε χαρτοπετσέτα στον ΧΥΤΥ της Λευκίμμης». Τι άλλαξε σήμερα και από το «ούτε χαρτοπετσέτα», φτάσαμε στους τόνους σκουπιδιών, στα ρόπαλα, στα ΜΑΤ και τις συλλήψεις; Για να είναι εδώ καθαρό, κύριε Υπουργέ, εμείς μιλάμε για τις συλλήψεις του λαϊκού κινήματος, των σωματείων, που παλεύουν και όχι για κάποιους οι οποίοι, ενδεχομένως, να θέλουν να δημιουργήσουν προβλήματα και να δυσφημίσουν και τον αγώνα των κατοίκων. Πρέπει οι εργαζόμενοι, τα λαϊκά στρώματα του νησιού, να δουν καθαρά και να βγάλουν συμπεράσματα, ότι η πολιτική που υπηρετεί τα επιχειρηματικά συμφέροντα θα πηγαίνει χέρι - χέρι και θα περνά δια πυρός και σιδήρου. Αυτή είναι η πραγματικότητα. Θα τσακίζουν όποιον διαφωνεί, όποιον βάζει εμπόδια στα σχέδιά τους. Και τώρα, θα πω για τη θέση του ΚΚΕ. Εμείς λέμε ότι ο εργαζόμενος λαός δεν πρέπει να σκύψει το κεφάλι, κατ' αρχάς, μπροστά στην τρομοκρατία, την οποία προσπαθείτε να επιβάλλετε. Να βάλει εμπόδια στις αποφάσεις που τσακίζουν τη ζωή του. Να αντιπαλέψει την πολιτική των ιδιωτικοποιήσεων για τη διαχείριση των απορριμμάτων. Να απαιτήσει επιστημονική διερεύνηση νέων χώρων - αυτή είναι η πρότασή μας - με αυστηρή τήρηση των κριτηρίων καταλληλότητας. Να παλέψει για λύσεις, με γνώμονα τις σύγχρονες λαϊκές ανάγκες και όχι για τα κέρδη των επιχειρηματικών ομίλων, με σεβασμό στο περιβάλλον, τη δημόσια υγεία και τους φυσικούς πόρους, με επιστημονικό σχεδιασμό να παλέψει για ενιαίο κρατικό φορέα διαχείρισης των απορριμμάτων. Αυτή είναι η θέση μας, κύριε Υπουργέ, αλλά η δική σας θέση είναι μακριά από αυτά τα προβλήματα. Σας είπα συγκεκριμένα αυτό να απαντήσετε. Ο κύριος Πρωθυπουργός έλεγε ότι δεν μπορεί να λειτουργήσει αυτό το ΧΥΤΥ. Το ερώτημα, λοιπόν, είναι συγκεκριμένο: Άλλαξε κάτι από τότε μέχρι σήμερα και ανοίγετε τον δρόμο, πάλι, με την παρουσία των ΜΑΤ να μεταφέρουν τα φορτηγά και είναι ακατέργαστα αυτά τα σκουπίδια, που θα μεταφερθούν εκεί πριν μπουν στην επεξεργασία, κύριε Υπουργέ; Είναι συγκεκριμένο το ερώτημα: Τι άλλαξε από τότε ως σήμερα;
Κύριε Υπουργέ, έχετε τον λόγο.
Κύριε Μωραΐτη, προσπάθησα να σας εξηγήσω - αλλά προφανώς δεν θέλετε να το καταλάβετε ή κάνετε πως δεν το καταλαβαίνετε - ότι άλλη είναι η έννοια του ΧΥΤΑ και άλλη του ΧΥΤΥ. Εμείς είχαμε διαφωνήσει και διαφωνούμε στο να λειτουργήσει στη Λευκίμμη ως ΧΥΤΑ η υποδομή, που υπάρχει εκεί. Αυτό είναι απολύτως σαφές και σ' αυτό εμμένουμε, γι' αυτό μιλάμε για μια μεταβατική λειτουργία, μέχρι την οριστικοποίηση και την εκτέλεση του έργου της μόνιμης λύσης διαχείρισης ως ΧΥΤΥ. Αυτό έχει τεράστια διαφορά. Αυτό δεν καταλαβαίνω πώς δεν το καταλαβαίνετε. Αλλά εγώ, σας έθεσα ένα ερώτημα κι έχει σημασία αυτό το ερώτημα, αν γνωρίζετε τα πράγματα στην Κέρκυρα. Θέλετε να μεταφερθούν τα απορρίμματα εκτός Κέρκυρας; Δεν μου απαντήσατε.
Όχι, δεν το θέλουμε.
Διότι στη βάση αυτής της πρότασης υπονομεύεται, όλο το τελευταίο διάστημα η προσπάθεια να λειτουργήσει μεταβατική λύση και άρα, να έρθει εκ των υστέρων και η οριστική διαχείριση. Πείτε το, λοιπόν, ξεκάθαρα. Λέτε ότι δεν το θέλετε. Αν δεν το θέλετε, να καταγραφεί, να ενώσετε λοιπόν κι εσείς τις δυνάμεις σας με αυτούς, οι οποίοι δεν υποστηρίζουν όλο αυτό το κερδοσκοπικό παιχνίδι, γιατί αυτό είναι το κερδοσκοπικό παιχνίδι. Καταγγέλλετε εδώ προσπάθειες ιδιωτικοποίησης. Δεν υπάρχουν αυτές, το γνωρίζετε πάρα πολύ καλά, εκτός αν αναφέρεστε στους εργολάβους οι οποίοι λειτουργούν τους δεματοποιητές, που αυτό συμβαίνει διότι δεν υπάρχει τέτοια υποδομή στον δήμο. Αλλά μιας και λέτε για ιδιωτικοποίηση ή όχι, θα σας επαναλάβω κάτι το οποίο πάμπολλες φορές έχω πει σε αυτήν την Αίθουσα, ότι επί των ημερών μας έγινε - μετά από οκτώ, εννιά, χρόνια - ο διαγωνισμός για μόνιμες προσλήψεις στην καθαριότητα, ο οποίος έχει ολοκληρωθεί - η λεγόμενη 3Κ του ΑΣΕΠ - στη βάση των αιτημάτων και των αναγκών, που οι ίδιοι οι δήμοι ζήτησαν. Αυτό, λοιπόν, το προσπερνάτε. Αν αυτό δεν αποτελεί την πιο πραγματική, πλήρη και σε σωστή κατεύθυνση οχύρωση της αυτοδιοίκησης, έναντι αυτών που επιδιώκουν την ιδιωτικοποίηση της διαχείρισης των απορριμμάτων, τι άλλο είναι; Όσον αφορά τη θέση του τοπικού ΣΥΡΙΖΑ, σας παραπέμπω στη σημερινή ανακοίνωση, για να δείτε ξεκάθαρα τι λένε. Περιμένω να δω και τις δικές σας ανακοινώνεις. Νομίζω, λοιπόν - επαναλαμβάνω - ότι κανείς δεν επιδιώκει, οι λύσεις αυτές να δίνονται με την παρουσία αστυνομικών δυνάμεων. Αλλά κανείς δεν μπορεί να κλείνει τα μάτια σε αυτήν την υγειονομική βόμβα, σε αυτήν την κατάσταση σήμερα της Κέρκυρας, η οποία κάνει τον γύρο του κόσμου και υπονομεύει, όχι μόνο την οικονομία του νησιού, αλλά συνολικά την εικόνα της Ελλάδας. Και σε αυτό μπροστά, εμείς δεν μπορούμε να μείνουμε αδιάφοροι. Άρα, με έναν αποφασιστικό, ορθό τρόπο θα βαδίσουμε σε αυτά τα βήματα, που έχουν εγκριθεί ως σχεδιασμός από την τοπική κοινωνία. Δεν επιβλήθηκε αυτός ο σχεδιασμός από την Κυβέρνηση. Το ΠΕΣΔΑ εγκρίθηκε από τους αρμόδιους τοπικούς φορείς της περιφέρειας, του δήμου κ.λπ.. Αν έχει ευθύνες καθένας, που του αναλογούν, να τις συζητήσουμε, να μην κρύψουμε κανενός την ευθύνη, να μην την παραγνωρίσουμε. Όμως, από εκεί και έπειτα, πάνω σε αυτά τα τόσο φλέγοντα ζητήματα δεν χωρούν δεύτερες σκέψεις.
Ευχαριστούμε, κύριε Υπουργέ. Κυρίες και κύριοι συνάδελφοι, τώρα θα συζητηθεί η πρώτη με αριθμό 1852/25-6-2018 επίκαιρη ερώτηση πρώτου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Γεωργίου Ακριώτη προς την Υπουργό Πολιτισμού και Αθλητισμού, με θέμα: «Δημοτική Αγορά Χαλκίδας». Στην ερώτηση του κ. Ακριώτη θα απαντήσει η Υπουργός Πολιτισμού και Αθλητισμού κ. Λυδία Κονιόρδου. Τον λόγο έχει ο κ. Γεώργιος Ακριώτης.
Ευχαριστώ, κύριε Πρόεδρε. Κυρία Υπουργέ, θα επιμένω ότι η συγκεκριμένη ερώτηση είναι επίκαιρη, παρ'όλο που είναι ταλαιπωρημένη - θα παραθέσω το ζήτημα παρακάτω - και αφορά τη Δημοτική Αγορά της Χαλκίδας. Η Δημοτική Αγορά Χαλκίδας αποτελεί σημαντικό κομμάτι της ιστορίας της πόλης και αξιόλογο αρχιτεκτονικό σύνολο, χτισμένη σε δύο φάσεις. Το 1885 κτίστηκε το αρχικό τμήμα σε απλό νεοκλασικό ρυθμό και συμπληρώθηκε το 1931 με νέο κτίσμα σε ρυθμό «Bauhaus», μετά από αρχιτεκτονικό διαγωνισμό, που κέρδισε ο ακαδημαϊκός Σόλων Κυδωνιάτης. Για τους λόγους αυτούς το 2006 το Υπουργείο Πολιτισμού χαρακτήρισε ως μνημείο τη Δημοτική Αγορά Χαλκίδας, δημοσιευμένο με το ΦΕΚ 604/15-5-2006 και σύμφωνα με τις διατάξεις του ν.3028/2002. Να σημειωθεί ότι οι δημοτικές παρατάξεις, οι οποίες έγιναν και δημοτικές αρχές τότε είχαν προσφύγει στο Συμβούλιο της Επικρατείας με αίτημα την ακύρωση της απόφασης προσβλέποντας στην πλήρη κατεδάφιση της Δημοτικής Αγοράς. Παρ'όλα αυτά. το Κεντρικό Συμβούλιο Νεωτέρων Μνημείων του Υπουργείου Πολιτισμού συνεδρίασε το 2014 και γνωμοδότησε εκ νέου υπέρ του χαρακτηριστικού του κτηριακού συγκροτήματος ως μνημείου. Σήμερα, με τον αρχιτεκτονικό διαγωνισμό, να έχει ολοκληρωθεί και σε αναμονή της δημοπράτησης του έργου, προκειμένου να προχωρήσει η κατασκευή, έχουμε δεχθεί επανειλημμένες καταγγελίες πολιτών, που κάνουν λόγο για «πλιάτσικο εν γνώσει της δημοτικής αρχής». Παράλληλα, δημοσιεύονται στα τοπικά ΜΜΕ, φωτογραφίες που δείχνουν αποξήλωση δομικών υλικών, φθορές κ.λπ., σε τέτοιο βαθμό που αυξάνουν τον κίνδυνο κατάρρευσης μέρους του κτηρίου. Πράγματι, η εικόνα που παρουσιάσει η Δημοτική Αγορά είναι πλήρους εγκατάλειψης. Πρόσφατα μάλιστα, κατέρρευσε τμήμα στεγάστρου, χωρίς ευτυχώς τραυματισμό πολιτών, ενώ για πολλοστή φορά ομάδα πρωτοβουλίας πολιτών κατέθεσε μηνυτήρια αναφορά στην εισαγγελία, ζητώντας την ποινική δίωξη του Δήμου Χαλκίδας για παραλείψεις και αδιαφορία, που θέτουν σε κίνδυνο ανθρώπινες ζωές. Ερωτάσθε κυρία Υπουργέ: Με ποιο τρόπο σκοπεύετε να ενεργήσετε ώστε να πειριφρουρηθεί αποτελεσματικά η Δημοτική Αγορά, έως ότου ανακατασκευαστεί, ώστε να σταματήσει να γίνεται βορά αγνώστων, που την κακοποιούν καθημερινά; Σε ποιες ενέργειες προτίθεστε να προβείτε, προκειμένου να διασφαλιστεί ότι ο Δήμος Χαλκίδας, στην ιδιοκτησία του οποίου ανήκει η Δημοτική Αγορά, θα εκπληρώσει της υποχρεώσεις του, όπως αυτές απορρέουν από τις διατάξεις του άρθρου 11 του ν.3028/2002 για τη διατήρηση, ανάδειξη και προστασία του Μνημείου και παράλληλα να συμμορφωθεί με τις σχετικές συστάσεις του ΥΠΠΟ και της Υπηρεσίας Νεωτέρων Μνημείων, που του έχουν επανειλημμένως απευθυνθεί; Ευχαριστώ.
Τον λόγο έχει η Υπουργός Πολιτισμού και Αθλητισμού κ. Λυδία Κονιόρδου.
Ευχαριστώ, κύριε Πρόεδρε. Όπως αναφέρατε, κύριε Ακριώτη, πράγματι η Δημοτική Αγορά της Χαλκίδας είναι ένα χαρακτηριστικό δείγμα κάποιων αρχιτεκτονικών τάσεων του μοντέρνου κινήματος. Έχει αναφορές στον κλασικισμό, στη νέα τέχνη και τον Μεσοπόλεμο. Έχει ζώνες επισκεπτών και είναι ένας χώρος, που δίνει μία πολιτιστική αξία στην πόλη της Χαλκίδας. Το Μνημείο χαρακτηρίστηκε το 2014, όπως αναφέρατε, και αφορά ο χαρακτηρισμός αυτός τη μετωπική πτέρυγα επί της οδού Νεοφύτου, το κέλυφος του συγκροτήματος, δηλαδή όλο το περίγραμμα και τον όγκο των υπολοίπων τμημάτων της πρώτης και της δεύτερης φάσης, όπως και τη χρήση. Η χρήση καθορίστηκε συμβατή με τον ιστορικό χαρακτήρα του κτηρίου. Θα πρέπει να τονιστεί εδώ ότι το κτηριακό συγκρότημα της Δημοτικής Αγοράς της Χαλκίδας ανήκει ιδιοκτησιακά στον Δήμο της Χαλκίδας, όπου σύμφωνα με τον αρχαιολογικό νόμο, υποχρεούται αποκλειστικά να μεριμνά για την άμεση εκτέλεση των εργασιών συντήρησης, στερέωσης ή προστασίας ετοιμόρροπου μνημείου, χωρίς υπαίτια καθυστέρηση, με δική του δαπάνη και με την εποπτεία και τις υποδείξεις της υπηρεσίας του Υπουργείου. Μετά τον χαρακτηρισμό, ο δήμος προχώρησε σε αρχιτεκτονικό διαγωνισμό για την πρόταση αποκατάστασης και επανάχρησης της αγοράς. Η αρχιτεκτονική πρόταση του πρώτου βραβείου του αρχιτεκτονικού διαγωνισμού, ως προμελέτη, έχει ήδη εγκριθεί, με παρατηρήσεις από το Κεντρικό Συμβούλιο Νεωτέρων Μνημείων το 2017. Μέχρι την υποβολή της οριστικής μελέτης αποκατάστασης για την έγκρισή της από το κεντρικό συμβούλιο και την έναρξη των εργασιών αποκατάστασης, υπάρχει υποχρέωση από πλευράς του δήμου για λήψη των απαραίτητων μέτρων, για την προστασία των ετοιμόρροπων στοιχείων, καθώς και η αποτροπή κινδύνων για τους πεζούς και τους διερχόμενους, κυρίως η στήριξη, δηλαδή, και η περίφραξη και προστασία του κτηρίου. Δυστυχώς, αυτό δεν έγινε. Και πρόσφατα, με αφορμή τα νέα περιστατικά βανδαλισμού που συνέβησαν τον Απρίλιο του 2018 και την κατάρρευση του τμήματος, στο οποίο αναφερθήκατε, η αρμόδια περιφερειακή υπηρεσία του Υπουργείου επεσήμανε εκ νέου προς τις υπηρεσίες του δήμου το επείγον της λήψης μέτρων προστασίας και φύλαξης τους συγκροτήματος. Επιπροσθέτως, η αρμόδια κεντρική υπηρεσία του Υπουργείου προέβη σε συγκρότηση επιτροπής, του άρθρου 41, για την εξέταση των στοιχείων ετοιμορροπίας του συγκροτήματος. Η αυτοψία διενεργήθηκε στις 4 Μαΐου 2018 και συντάχθηκε το σχετικό πρακτικό, για το οποίο γνωμοδότησε ομόφωνα το κεντρικό Συμβούλιο Νεωτέρων Μνημείων, στις 17 Μαΐου με τους εξής όρους: Υποβολή μελέτης υποστύλωσης, περίφραξη και εικοσιτετράωρη φύλαξη της αγοράς, καθαρισμό με επιμέλεια των οπλισμών του κτηρίου, υποστύλωση τμημάτων λιθοδομών, διερεύνηση των αντοχών λιθοδομής, αποτίμηση φέρουσας ικανότητας του κτηρίου και μετά τις προτεινόμενες επεμβάσεις, λεπτομερής σχεδιαστική και φωτογραφική αποτύπωση της υφιστάμενης κατάστασης του κτηρίου και για την μελλοντική αποκατάσταση, φύλαξη των στοιχείων που έχουν συλλεχθεί, όπως τα περίτεχνα κιγκλιδώματα, μεταλλικοί φανοί κ.λπ.. Συνεπώς το Υπουργείο Πολιτισμού κάνει ό,τι είναι στην αρμοδιότητά του για την υπόδειξη των απαραίτητων όρων και κινήσεων που πρέπει να γίνουν για την προστασία του μνημείου της Χαλκίδας. Ευχαριστώ.
Κύριε συνάδελφε, έχετε τον λόγο.
Κυρία Υπουργέ, όντως, πριν από τρεις - τέσσερις ημέρες υπέπεσαν στην αντίληψή μου τα πρακτικά τα οποία βγήκαν από τη συνεδρίαση του Κεντρικού Συμβουλίου στις 17 Μαΐου και αφορούσαν αίτημα του δημάρχου Χαλκιδέων για καθαίρεση τμημάτων της Δημοτικής Αγοράς, λόγω επικινδυνότητας βασικά. Είναι γεγονός, διαβάζοντας από τα πρακτικά, ότι εσείς όντως προτείνατε κάποια μέτρα τα οποία πρέπει να πάρει ο δήμαρχος. Νομίζω ότι θα πρέπει να συνεχίσετε να παρακολουθείτε πώς υλοποιούνται αυτά. Ένα σοβαρό ζήτημα είναι το αν σας έχει υποβάλει τη μελέτη υποστύλωσης, η οποία είναι απαραίτητη για να μην καταρρεύσουν τμήματα της Δημοτικής Αγοράς και καταστραφεί το μνημείο. Θα έλεγα ακόμα ότι αυτή η εικόνα της κατάρρευσης δημιουργεί πολύ άσχημες εντυπώσεις στους πολίτες, πέρα από τους κινδύνους τραυματισμών. Γιατί εκεί που κατέρρευσε, τα κομμάτια έπεφταν στη μέση του δρόμου. Υπήρχε επικινδυνότητα όντως και ευτυχώς δεν υπήρξε πρόβλημα. Και βέβαια, εδώ προσπαθούν να δικαιωθούν αυτοί οι οποίοι επέμεναν στην κατεδάφιση της αγοράς. Εγώ ευθέως λέω ότι υπάρχουν συμφέροντα εκεί πέρα. Κατά την άποψή μου θα πρέπει να ενισχυθεί ο δήμος, να βρει, δηλαδή, τα χρηματοδοτικά εργαλεία για να προχωρήσει ο αρχιτεκτονικός διαγωνισμός. Γιατί, όντως η παραμονή σε αυτήν την κατάσταση, το γεγονός ότι δεν φυλάσσεται επαρκώς και ότι υπάρχουν σημεία που είναι επικίνδυνα να καταρρεύσουν, θα πρέπει έγκαιρα να αντιμετωπιστούν και να αποκατασταθεί το μνημείο. Κύριε Πρόεδρε, καταθέτω πρόσφατες φωτογραφίες της αγοράς στα Πρακτικά. [[Στο σημείο αυτό ο Βουλευτής κ. Γεώργιος Ακριώτης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ.
Ευχαριστώ, κύριε συνάδελφε. Τον λόγο έχει η κυρία Υπουργός.
Θα ήθελα να τονίσω πόσο σημαντικό είναι και το δικό σας ενδιαφέρον, κύριε Ακριώτη, για να βρεθεί μία λύση γι' αυτό το χρόνιο πρόβλημα της Δημοτικής Αγοράς της Χαλκίδας. Και θα ήθελα, επίσης, να κάνω ιδιαίτερη μνεία στην ομάδα πρωτοβουλίας των πολιτών για τη διάσωση της αγοράς. Είναι σημαντική η εγρήγορση των πολιτών, γιατί χωρίς αυτήν δεν μπορούμε να έχουμε ένα σωστό αποτέλεσμα. Ωστόσο τονίζω ότι το Υπουργείο έχει τονίσει εγγράφως και επανειλημμένα προς τον Δήμο της Χαλκίδας, ως ιδιοκτήτη του συγκροτήματος, την ανάγκη λήψης μια σειράς μέτρων για να προστατευθεί το συγκρότημα. Από τα μέτρα αυτά, έχουν ληφθεί μερικά, αλλά όχι ολοκληρωμένα. Για παράδειγμα, η περίφραξη η οποία θα προστάτευε το μνημείο από τους βανδαλισμούς και από τις επιπλέον φθορές, δεν έχει γίνει. Και αυτό δεν είναι ένα πολύ μεγάλο κόστος. Θα πρέπει να προχωρήσει ο δήμος σε αυτό για να προστατευθεί όχι μόνο το μνημείο αλλά και οι διερχόμενοι πολίτες από την επικινδυνότητα. Είναι προφανές ότι το Υπουργείο δεν είναι επισπεύδον. Και ό,τι του αναλογεί, το έχει κάνει, όπως αυτοψίες, εκθέσεις, οδηγίες βάσει του αρχαιολογικού νόμου. Πρέπει να τονίσουμε την ευθύνη του Δήμου Χαλκιδέων ως ιδιοκτήτη, όπως και να τονίσουμε ότι πράγματι έχει γίνει σειρά καταγγελιών από την ομάδα πρωτοβουλίας - οι οποίες μένουν αναπάντητες - για πλημμέλεια και επιπολαιότητα από τον δήμο όσον αφορά το ζήτημα της φύλαξης, της συντήρησης και κυρίως την επικινδυνότητα σε βάρος της ανθρώπινης ζωής. Συμφωνώ ότι χρειάζεται να είμαστε ενωμένοι και συντονισμένα να κάνουμε προσπάθειες, ώστε να προχωρήσει η τελική μελέτη από πλευράς του δήμου. Το Υπουργείο Πολιτισμού θα συμβάλλει στην έγκριση της μελέτης το γρηγορότερο, μόλις υποβληθεί από τον δήμο, και θα παρακολουθήσει την εφαρμογή της, ώστε το μνημείο να αποτελέσει έναν χώρο καύχημα για τη πόλη, γιατί η πόλη δεν έχει πλέον άλλα περιθώρια απώλειας ιστορικών κτηρίων. Σας ευχαριστώ.
Ακολουθεί η τρίτη με αριθμό 1881/26-6-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού και Αθλητισμού, σχετικά με την κατάσταση των εργαζομένων στην ΑΕΠΙ και τα δικαιώματα των δημιουργών δικαιούχων μελών της. Τον λόγο έχει ο κ. Δελής.
Ευχαριστώ πολύ, κύριε Πρόεδρε. Κυρία Υπουργέ, επανερχόμαστε με μια ακόμα ερώτηση για την «αμαρτωλή» ΑΕΠΙ, τις αμαρτίες της οποίας τις πληρώνουν οι εργαζόμενοι που ζουν τον εφιάλτη της ανεργίας και οι δημιουργοί βέβαια, και το ίδιο - θα έλεγα - το ελληνικό τραγούδι. Εδώ και έναν μήνα έχει ανακληθεί η άδεια της ΑΕΠΙ με δική σας απόφαση, ενώ οι εργαζόμενοι είναι για αρκετούς μήνες απλήρωτοι. Ένα τμήμα απ' αυτούς τους εργαζόμενους, οι οποίοι αποτελούσαν το τμήμα της νομικής υποστήριξης της ΑΕΠΙ και οι οποίοι την εκπροσωπούσαν στις δίκες με τους χρήστες, έχουν πάψει από τον Δεκέμβρη του 2017, δηλαδή εδώ και έξι μήνες - και ενώ βεβαίως αυτές οι δίκες τρέχουν και εξελίσσονται - να παίρνουν τα έξοδα κίνησης και παράστασης, ώστε να μπορούν να βρίσκονται σε αυτές δίκες, αρκετές από τις οποίες γίνονται και σε επαρχιακά δικαστήρια. Αυτοί τώρα οι συγκεκριμένοι εργαζόμενοι φέρουν και προσωπική ευθύνη για την παρουσία τους στις εκδικαζόμενες υποθέσεις και, επειδή δεν μπορούν να παρίστανται, λόγω των αυξημένων βεβαίως εξόδων κίνησης και παράστασης, έρχονται τα δικαστήρια τώρα και τους βάζουν και πρόστιμα, τα οποία φτάνουν στα 420 ευρώ για τη λιπομαρτυρία. Δηλαδή εκεί που τους χρωστάγανε, είναι και απλήρωτοι, τους βάζουν και πρόστιμα, τους παίρνουν και το βόδι. Έχουν απευθυνθεί και σε εσάς αυτοί οι εργαζόμενοι και το σωματείο τους και στον Υπουργό Δικαιοσύνης, τον κ. Κοντονή, αλλά μέχρι στιγμής δεν έχουν πάρει απάντηση. Θα περιμένουμε να ακούσουμε τώρα την απάντησή σας. Βεβαίως, αυτό το θέμα σχετίζεται και με τους ίδιους τους δημιουργούς γιατί, καταλαβαίνετε, η απώλεια αυτών των δικών έχει επιπτώσεις και στις εισπράξεις και στα ποσοστά των ίδιων των δημιουργών. Σας ρωτάμε, λοιπόν, και ελπίζουμε να έχουμε μία θετική απάντηση, τι σκοπεύετε να κάνετε έτσι ώστε τουλάχιστον να μην επιβάλλονται αυτά τα πρόστιμα και, βεβαίως, για να διασφαλιστούν όχι μόνο οι συνθήκες εργασίας αυτών των ανθρώπων, αλλά και να διασφαλιστούν και οι αμοιβές των δημιουργών από τις σχετικές δίκες.
Ευχαριστώ, κύριε συνάδελφε. Τον λόγο έχει η κυρία Υπουργός.
Κύριε Δελή, πράγματι αυτή είναι μια ιδιότυπη περίπτωση εμπλοκής εργαζομένων σε παράλογες και δυσεπίλυτες συνθήκες. Το Υπουργείο Πολιτισμού έλαβε υπ' όψιν του τα πορίσματα των ελέγχων που διενήργησαν ορκωτοί ελεγκτές στην ΑΕΠΙ, καθώς και την εισήγηση του ΟΠΙ, όπως προβλέπει η σχετική νομοθεσία, και ανακάλεσε, όπως είπατε, την άδεια λειτουργίας της ΑΕΠΙ, ανώνυμης εταιρείας, ως Οργανισμού Συλλογικής Διαχείρισης. Μετά την ανάκληση αυτή της άδειας της ΑΕΠΙ ανατέθηκε, σύμφωνα με τις διατάξεις του άρθρου 51 του ν.4481/2017 στην Ειδική Υπηρεσία Έκτακτης Διαχείρισης του ΟΠΙ, η διαχείριση των πνευματικών δικαιωμάτων. Στη συνέχεια συστάθηκε Ειδική Υπηρεσία Έκτακτης Διαχείρισης και διορίστηκε προσωρινός διαχειριστής. Η παραπάνω ανάθεση της διαχείρισης των δικαιωμάτων στην ειδική υπηρεσία προβλέφθηκε νομοθετικά σαν μεταβατική λύση, προκειμένου να αντιμετωπιστούν θέματα πρόσβασης στα δεδομένα των έργων των δικαιούχων εκτάκτως και προσωρινά, που εκπροσωπούσε η ΑΕΠΙ μέχρις ότου τη συλλογική διαχείριση αναλάβει άλλος οργανισμός και πάντως εντός δύο ετών το αργότερο. Κατά τη διαδικασία μετάβασης η Ειδική Υπηρεσία Έκτακτης Διαχείρισης καλείται, πλέον, να διαχειριστεί σημαντικά θέματα, που μεταξύ των άλλων άπτονται τόσο των δικαιωμάτων των πρώην δικαιούχων της ΑΕΠΙ, της οποίας η άδεια ανακλήθηκε, όπως τα έσοδα που ενδεχομένως προκύψουν από τις εκκρεμείς δίκες, όσο και των εργαζομένων, ιδιαίτερα δε αυτών που τους έχει ανατεθεί αυτή η εκπροσώπηση της πρώην ΑΟΔ στις δίκες με τους χρήστες. Γνωρίζουμε το θέμα. Δεν είναι δυνατόν, θεωρούμε, να επιβάλλονται πρόστιμα σε εργαζόμενους μόνο και μόνο επειδή η εταιρεία τούς όρισε με έκτακτες αρμοδιότητες και μάλιστα τώρα να καταλήγουν να ενέχονται ατομικά, τη στιγμή που ο εργοδότης τους δεν αναλαμβάνει τα αντίστοιχα έξοδα μετακίνησης και παράστασής τους. Με την εμπλοκή τους δεσμεύονται και εκκρεμούν εις βάρος τους πρόστιμα. Δεν είναι, όμως, μόνο αυτό. Ειδικά στην Αθήνα, που υπάρχουν χιλιάδες δίκες στις οποίες πρέπει να παρίστανται καθημερινά, δεν μπορούν να απεμπλακούν και έτσι να αναζητήσουν μια νέα απασχόληση. Αυτό είναι ένα πάρα πολύ σοβαρό θέμα το οποίο το γνωρίζουμε και μας απασχολεί. Είναι στα σχέδιά μας να προσπαθήσουμε να πάρουμε πρωτοβουλίες και να βρούμε λύση, αν και δεν είναι αρμοδιότητα του Υπουργείου Πολιτισμού και Αθλητισμού. Πέραν, όμως, των μέτρων που λάβαμε, πρέπει να σημειωθεί ότι η ΑΕΠΙ Ανώνυμη Εταιρεία συνεχίζει να υφίσταται και έχει ενεργή νομική υπόσταση ως ανώνυμη εταιρεία, ανεξάρτητα από το γεγονός ότι δεν έχει άδεια ως ανεξάρτητη οντότητα διαχείρισης από τον Μάιο του 2018, που ανακλήθηκε η άδεια. Δηλαδή, ναι μεν, η ΑΕΠΙ δεν νομιμοποιείται να διαχειρίζεται τα δικαιώματα όσων δημιουργών της είχαν αναθέσει τη διαχείριση, αλλά για τις εκκαθαρισμένες απαιτήσεις, δηλαδή για τις προηγούμενες χρήσεις, όπως και για τα δικαστήρια τα οποία είναι αυτήν τη στιγμή σε εκκρεμότητα, η ΑΕΠΙ συνεχίζει να είναι αποκλειστικά υπεύθυνη. Επιπλέον, ας μην ξεχνάμε ότι η ΑΕΠΙ είναι η εταιρεία που επί ογδόντα χρόνια, σχεδόν μονοπωλιακά, διαχειρίστηκε τα πνευματικά δικαιώματα και ακριβώς εξαιτίας της μη χρηστής διαχείρισης και διοίκησης των μετόχων της και μελών του διοικητικού της συμβουλίου οδηγήθηκε σε πλήρες αδιέξοδο με πολλά εισπραγμένα, με οφειλές προς τους δικαιούχους από προηγούμενες διανομές, με ποινική δίωξη για επτά κακουργήματα και τελικά με αποτέλεσμα την οριστική ανάκληση. Με την ανάκληση της άδειας και με την συγκρότηση ειδικής υπηρεσίας το Υπουργείο στοχεύει στη ρύθμιση της αγοράς και τη διαχείριση των πνευματικών δικαιωμάτων όλων των δικαιούχων με τρόπο αποτελεσματικό, διαφανή, δίκαιο, αντικειμενικό και σύμφωνα με τα διεθνή πρότυπα. Όλη η υποδομή και η τεχνογνωσία της ειδικής υπηρεσίας θα μεταβιβαστεί στον οργανισμό συλλογικής διαχείρισης που θα συγκεντρώνει τις απαιτούμενες προϋποθέσεις για να λειτουργήσει από τα ίδια του τα μέλη μέσω γενικής τους συνέλευσης που θα επιλέξουν σύμφωνα με τα όσα ορίζει ο ν.4481. Επομένως, αυτή είναι μια ιδιότυπη περίπτωση, η οποία μας απασχολεί και θέλουμε να βρούμε τη λύση. Είναι κάτι που δεν περνάει αποκλειστικά από εμάς, ωστόσο θα πάρουμε όλες τις απαραίτητες πρωτοβουλίες.
Ευχαριστώ, κυρία Υπουργέ. Κύριε Δελή, έχετε τον λόγο.
Κοιτάξτε, κυρία Υπουργέ, είναι πράγματι ιδιότυπη η περίπτωση αυτών των ανθρώπων, οι οποίοι παρίστανται στα δικαστήρια και εκπροσωπούν τα δικαιώματα των δημιουργών. Ωστόσο, η απάντησή σας νομίζω ότι τους «αδειάζει» κυριολεκτικά. Μένουν έκθετοι με αυτό που είπατε, ότι σε τελική ανάλυση έχει ανασταλεί μεν η λειτουργία της ΑΕΠΙ, αλλά ως επιχείρηση, ως ανώνυμη εταιρεία εξακολουθεί να υφίσταται. Μένετε σε ένα γενικόλογο ευχολόγιο ότι θα κάνουμε προσπάθειες, ότι είναι ένα γενικότερο ζήτημα κ.λπ.. Όμως είναι ένα ζήτημα που αφορά την Κυβέρνησή σας. Συνεννοηθείτε με το Υπουργείο Δικαιοσύνης, συνεννοηθείτε με τα αρμόδια δικαστήρια, φέρτε μια νομοθετική ρύθμιση για τέτοιες περιπτώσεις ανθρώπων, οι οποίοι είναι εργαζόμενοι, είναι απλήρωτοι και πληρώνουν από πάνω και πρόστιμα. Νομίζω ότι ξεπερνάει κάθε λογική. Βεβαίως, όλο αυτό το ζήτημα με την ΑΕΠΙ το είχαμε συζητήσει και πριν έναν χρόνο όταν συζητιόταν εδώ το νομοσχέδιο, ο ν.4481. Σας είχαμε πει και τότε ότι η ΑΕΠΙ δεν ήταν τίποτα άλλο παρά το ακραίο σύμπτωμα μιας εμπορευματοποίησης, η οποία εξελισσόταν - και εξελίσσεται και θα εξελίσσεται - ακόμα περισσότερο με αυτό το νομοσχέδιο και με τις ανεξάρτητες οντότητες διαχείρισης σε σχέση με τους οργανισμούς συλλογικής διαχείρισης που ψηφίσατε πέρυσι το καλοκαίρι. Νομίζω ότι η πορεία των γεγονότων αποδεικνύει τις εκτιμήσεις του ΚΚΕ για το πού οδηγούνται τα πράγματα και ακόμα και τις τελευταίες εξελίξεις στον χώρο των δημιουργών - και εννοώ το ελληνικό τραγούδι - γιατί τελικά ενώ στο νομοσχέδιό σας ήσασταν πολύ αυστηροί σε σχέση με τους οργανισμούς συλλογικής διαχείρισης, αντίθετα ήσασταν πάρα πολύ γαλαντόμοι με τις ανεξάρτητες οντότητες διαχείρισης, δηλαδή τις μεγάλες εταιρείες, οι οποίες αργά ή γρήγορα θα έρθουν να απορροφήσουν αυτούς τους αυτοδιαχειριζόμενους, σε μεγάλο βαθμό, οργανισμούς συλλογικής διαχείρισης. Αυτό ζούμε, κυρία Υπουργέ, - και το ξέρετε - με όλες τις εξελίξεις που έχουμε στο ζήτημα αυτό. Πάντως, αυτό που θέλουμε να σας πούμε - και να σας θυμίσουμε - είναι ότι, όταν συζητούσαμε και πέρυσι το ζήτημα της ΑΕΠΙ, σας είχαμε πει πως, αν θέλετε, εν πάση περιπτώσει, να κάνετε κάτι με την ΑΕΠΙ, μπορούσατε να φέρετε εδώ μια νομοθετική ρύθμιση, η οποία θα την εξυγίαινε οικονομικά και μετά θα περνούσε στα χέρια των ίδιων των δημιουργών, έτσι ώστε να τη διαχειριστούν. Κάτι τέτοιο φυσικά δεν ήταν στις προθέσεις σας και αποδείχθηκε. Έχουμε φτάσει στο σημερινό σημείο, όπου και οι εργαζόμενοι - οι οποίοι μάλιστα βρίσκονται σε επίσχεση εργασίας από την 1η Ιουνίου, όπως σας είπαμε και προηγουμένως - ζουν τον εφιάλτη της ανεργίας, αλλά και αυτοί οι άνθρωποι, οι οποίοι δεν είναι πολλοί - είναι δεκαπέντε αυτοί οι εργαζόμενοι, οι οποίοι εκπροσωπούν την εταιρεία στα δικαστήρια - είναι αναγκασμένοι να πληρώνουν υπέρογκα πρόστιμα. Η απάντησή σας δεν καλύπτει αυτούς τους εργαζόμενους και αυτό μας ανησυχεί. Καλούμε, λοιπόν, και το Σωματείο αυτών των εργαζομένων να εντείνουν τον αγώνα τους και το υπόλοιπο, φυσικά, εργατικό κίνημα - και εννοώ το ταξικό - να σταθεί στο πλάι τους.
Ευχαριστώ, κύριε συνάδελφε. Κυρία Υπουργέ, έχετε τον λόγο.
Κύριε Δελή, θα ήθελα εδώ να καταθέσουμε κάτι το οποίο είναι πολύ σημαντικό από τον Κώδικα Ποινικής Δικονομίας, όπου προβλέπεται η επιβολή προστίμου λιπομαρτυρίας σε ποσά από 12 έως 150 ευρώ, ανάλογα με το δικαστήριο που κλητεύθηκε ο απών μάρτυρας. Προβλέπεται αντίστοιχα η δυνατότητα άσκησης ανακοπής για την ανάκληση της καταδίκης, εφόσον υπάρχουν βάσιμοι λόγοι. Θεωρούμε ότι κάνοντας σαφές το θέμα και την αδικία, που υφίστανται πραγματικά οι εργαζόμενοι απ' αυτή τη διαδικασία, είναι πιθανόν να βρεθεί μια δίκαιη λύση. Οι δικαστικές αρχές ασκούν το έργο τους με ανεξαρτησία και είναι αποκλειστικά αρμόδιες για την εκτίμηση των πληροφοριών και στοιχείων, που περιέρχονται σε γνώση τους για την ίση μεταχείριση και την προάσπιση των δικαιωμάτων. Ωστόσο, το Υπουργείο Πολιτισμού παρακολουθεί μέσω του ΟΠΙ και του ειδικού φορέα το θέμα και εφόσον κριθεί αναγκαίο, θα πάρουμε σχετικές πρωτοβουλίες, για να αναζητηθεί λύση γι' αυτή την άδικη εμπλοκή των εργαζομένων. Όσον αφορά αυτά, που είπατε πριν για όλες τις δράσεις του Υπουργείου με τον νόμο και τις πρωτοβουλίες που έχει πάρει, σας θυμίζω ότι αυτές οι πρωτοβουλίες για τη δημιουργία του ειδικού φορέα και την εξομάλυνση της αγοράς έχουν χαιρετιστεί από την πλειοψηφία των δημιουργών. Η πρόθεση της Κυβέρνησης είναι να δώσει τον απαραίτητο χρόνο, ώστε οι ίδιοι οι δημιουργοί να πάρουν την τύχη τους στα χέρια τους, οι ίδιοι να ορίζουν τα δικαιώματά τους, όπως συμβαίνει σε όλες τις χώρες και είναι μια υγιής λειτουργία. Επίσης, έχει προστατεύσει το αρχείο που αποτελεί πολιτιστική κληρονομιά αυτής της χώρας. Όλη την παράδοση του τραγουδιού την έχει προστατεύσει και θα την παραδώσει εκεί που θα κριθεί ότι είναι ικανός ο φορέας να διαχειριστεί αυτόν τον πλούτο. Όσον αφορά αυτό που είπατε για την εξυγίανση της ΑΕΠΙ, κατέστη κάποια στιγμή πασιφανές σε όλους, παρά τις προσπάθειες που έγιναν, ότι δεν ήταν δυνατόν να εξυγιανθεί η συγκεκριμένη εταιρεία και γι' αυτό και προχώρησε στα απαραίτητα βήματα να δημιουργεί ο ειδικός φορέας, για να προστατευθεί η αγορά και κυρίως τα δικαιώματα των δημιουργών. Σας ευχαριστώ.
Ευχαριστώ, κυρία Υπουργέ. Θα συζητηθεί η δεύτερη με αριθμό 1856/25-6-2018 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Αγροτικής Ανάπτυξης και Τροφίμων, με θέμα: «Εξωδικαστικός μηχανισμός ρύθμισης οφειλών αγροτών από δάνεια της πρώην Αγροτικής Τράπεζας». Στην ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου. Κύριε Βλάχο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, με την ερώτηση που κατέθεσα θέλω να αναδείξω ένα σημαντικό πρόβλημα, το οποίο αντιμετωπίζουν πολλοί κατά κύριο επάγγελμα αγρότες, οι οποίοι κατά το παρελθόν είχαν λάβει δάνεια από την πρώην Αγροτική Τράπεζα για αγροτικές και κτηνοτροφικές εργασίες και οι οποίοι δυστυχώς βρέθηκαν σε ομηρία μετά την εκκαθάρισή της. Είναι γνωστό, κύριε Υπουργέ, ότι στο παρελθόν η Αγροτική Τράπεζα είχε χορηγήσει έναν σημαντικό αριθμό δανείων. Άλλωστε, και το οικονομικό κλίμα εκείνης της εποχής ήταν διαφορετικό, προκειμένου να υποστηρίξει τις γεωργικές και κτηνοτροφικές εργασίες. Πολλοί από τους δικαιούχους των συγκεκριμένων δανείων, είτε από επιλογή είτε από το γεγονός ότι δεν μπορούσαν να ανταποκριθούν οικονομικά, δεν αποπλήρωναν τα συγκεκριμένα δάνεια, με αποτέλεσμα η Αγροτική Τράπεζα να τα επιβαρύνει με υψηλούς τόκους, τα λεγόμενα «πανωτόκια», με το οφειλόμενο ποσό τελικά να είναι πολλές φορές κατά πολύ υψηλότερο από το ποσό του κεφαλαίου που είχε εκταμιευθεί. Εμείς, κατά τη διάρκεια της διακυβέρνησης του 2004, αντιλαμβανόμενοι πλήρως τη σοβαρότητα της κατάστασης και τη δυσκολία την οποία είχαν οι αγρότες, ψηφίσαμε τον ν.3259, σύμφωνα με τον οποίο το συνολικό οφειλόμενο ποσό δεν μπορούσε να υπερβαίνει το τριπλάσιο του αρχικού κεφαλαίου που είχε εκταμιευθεί και λάβαμε ειδική μέριμνα για τους αγρότες με το άρθρο 39, σύμφωνα με το οποίο το όλο ποσό δεν θα μπορούσε να υπερβαίνει το διπλάσιο του αρχικού κεφαλαίου. Η νομοθετική αυτή πρωτοβουλία είχε σαν σκοπό αφ' ενός να ελαφρύνει τους δανειολήπτες αγρότες από τους υψηλούς τόκους και αφ' ετέρου να καταστήσει τα συγκεκριμένα δάνεια και πάλι εξυπηρετούμενα. Ωστόσο, παρά την ψήφιση του συγκεκριμένου νόμου, παρατηρήθηκε μη ορθή εφαρμογή και καταστρατήγησή του, καθώς στα ειδοποιητήρια ,που έστειλε η Αγροτική Τράπεζα το οφειλόμενο ποσό υπολογιζόταν διαφορετικά - για να μην κουράζω - με αποτέλεσμα ο νόμος αυτός να μη δώσει τα αναμενόμενα αποτελέσματα. Σήμερα πια το πρόβλημα έχει πάρει εκρηκτικές διαστάσεις. Όπως είπα και στην αρχή, οι δανειολήπτες βρίσκονται σε ομηρία και χρειάζεται άμεση παρέμβαση από την πλευρά τη δική σας. Κατέθεσα, λοιπόν, αυτήν την επίκαιρη ερώτηση, προκειμένου να δοθεί σήμερα η δυνατότητα στην Κυβέρνηση να διευκρινίσει τι ακριβώς θα κάνει με αυτούς τους αγρότες που βρίσκονται σε ομηρία.
Σας ευχαριστούμε, κύριε συνάδελφε. Ο κύριος Υπουργός έχει τον λόγο.
Ευχαριστώ, κύριε Πρόεδρε. Κύριε συνάδελφε, ο νόμος για τα πανωτόκια του 2004, που όντως εσείς ψηφίσατε τότε, είχε διατάξεις οι οποίες βοηθούσαν τον αγροτικό χώρο. Όμως, δυστυχώς και αυτός δεν είχε δυνατότητα εφαρμογής, γιατί αυτό δείχνουν τα στοιχεία. Και το λέω αυτό, διότι επιχειρήσατε ξανά το 2013- με τον περίφημο διαχωρισμό της Αγροτικής Τράπεζας σε καλή και κακή, επειδή υπήρξε εκεί ένα τεράστιο πρόβλημα με πολλές οφειλές αγροτών που είχαν μεταφερθεί στον εκκαθαριστή - για δεύτερη φορά να φέρετε ρύθμιση. Είχα πει τότε στη Βουλή ότι αν, κύριε Υπουργέ, φέρετε έστω και ένα παράδειγμα εφαρμογής της συγκεκριμένης ρύθμισης, εγώ θα σας πω «μπράβο, συγχαρητήρια». Ούτε εκεί υπήρξε καμμία εφαρμογή. Άρα, λοιπόν, ιδιαίτερα σημαντικές παρεμβάσεις καμμιά φορά πρέπει να τις εξετάζουμε αν μπορούν και πώς πρέπει να εφαρμοστούν. Όμως, εμείς είμαστε σήμερα και εμείς βεβαίως πρέπει να απαντήσουμε στα ερωτήματά σας. Ο νόμος εξακολουθεί να ισχύει, πρέπει να εφαρμόζεται και μάλιστα σε αυτά που θα σας πω, ιδιαίτερα όσον αφορά την αντιμετώπιση των δανείων που σήμερα υπάρχουν στην PQA. Όντως, στον λογαριασμό που θα γίνεται όσον αφορά τη μείωση της οφειλής, θα λαμβάνεται υπ' όψιν ο νόμος για τα πανωτόκια, δηλαδή ό,τι από πλευράς των αγροτών έχει πληρωθεί επιπλέον, θα υπολογίζεται και όπως αντιλαμβάνεσθε θα υπάρχει μια σημαντική ανακούφιση στο ποσό που θα παραμείνει. Έχουμε, λοιπόν, μπροστά μας μια ρύθμιση για την οποία, μάλιστα, χθες άνοιξε η πλατφόρμα και δέχεται αιτήματα των αγροτών, όπου έχουμε ρυθμίσεις οφειλών αγροτών προς εφορία για εισόδημα ΦΠΑ, προς ΟΓΑ και ασφαλιστικές εισφορές και προς τράπεζες που έκλεισαν και βρίσκονται στη διαδικασία της εκκαθάρισης. Η ρύθμιση αυτή αποτελεί μια παρέμβαση, θα έλεγα, στο σύνολο των οικονομικών δεδομένων του Έλληνα αγρότη, γιατί όχι μόνο θα μειώσει σημαντικά τις υποχρεώσεις του, αλλά θα του δώσει και τη δυνατότητα να ελέγχει τα οικονομικά του. Τι μπορεί να περιλαμβάνει η συγκεκριμένη ρύθμιση; Διαγραφή 100% των τόκων υπερημερίας. Επιπρόσθετα, διαγραφή τόκων και κεφαλαίου δανείων, βάσει των πληρωμών, όπως σας είπα που έγιναν στο πλαίσιο του νόμου που αφορά τα πανωτόκια, τον γνωστό δηλαδή ν.3259/2004. Εννοείται ότι εφόσον ο αγρότης το επιθυμεί έχει ακόμη και τη δυνατότητα σε συνεννόηση με την PQA να προβεί σε πώληση υποθηκευμένων ακινήτων σε τρίτους, με σκοπό την εξόφληση του εναπομείναντος χρέους. Γιατί είναι πάρα πολύ σημαντικό; Διότι πέραν της διαγραφής προστίμων και προσαυξήσεων του δημοσίου, θα υπάρξει και η δυνατότητα για τον αγρότη, εάν εξοφλήσει μέσα σε τρεις μήνες το ποσό, που βγήκε από τη σχετική διαδικασία, να έχει διαγραφή κεφαλαίου που μπορεί να φθάσει και το 60%. Αν δεν έχει τέτοια δυνατότητα και θελήσει να πληρώσει τμηματικά, υπάρχει η δυνατότητα για καταβολή των δόσεων σε δέκα χρόνια και εκεί, βεβαίως, πάλι η διαγραφή θα φτάσει όχι στο 60%, αλλά στο 40%. Αντιλαμβάνεστε, λοιπόν, ότι πρόκειται για μία πάρα πολύ σημαντική παρέμβαση. Στη δευτερολογία μου θα σας πω περισσότερα.
Ευχαριστούμε, κύριε Υπουργέ. Κύριε Βλάχο, έχετε τον λόγο.
Κύριε Υπουργέ, όταν ψηφίστηκε ο ν.3259/2004 ήταν αναμφίβολα μία μεγάλη καινοτομία. Έδωσε ανακούφιση σε χιλιάδες αγρότες. Στην πορεία, όμως, και για να φτάσουμε να συζητάμε μέχρι σήμερα προβλήματα τα οποία υπήρχαν και τότε, καταλαβαίνετε ότι, είτε από κακή εφαρμογή είτε από άλλες δυσκολίες είτε από άρνηση, αν θέλετε, συνεργασίας των τραπεζών και συγκεκριμένα της Αγροτικής Τράπεζας με τους αγρότες, δεν έδωσε τις αναμενόμενες - συνολικά εννοώ - λύσεις. Άρα, σήμερα πρέπει να αντιμετωπιστεί το πρόβλημα, παρά τις όποιες καλές προσπάθειες έγιναν στο παρελθόν. Έχω ενημερωθεί για τη χθεσινή σας πρωτοβουλία για την ηλεκτρονική πλατφόρμα εξωδικαστικού μηχανισμού για τους αγρότες και βεβαίως θα ενημερωθούμε ακόμη καλύτερα και εμείς, αλλά και οι ενδιαφερόμενοι. Εκείνο όμως το οποίο δεν πρέπει να επαναληφθεί, για να μη συζητάμε πάλι μετά από χρόνια για τις παρενέργειες, που έχει ο ν.3259/2004 με αυτή τη ρύθμιση, είναι να υπάρξουν ψιλά γράμματα και οι λεγόμενοι αστερίσκοι, διότι πάντα εκεί κολλάμε. Εμείς αυτή την ώρα, μαζί με αυτή την πρωτοβουλία για εξωδικαστικό διακανονισμό - συμβιβασμό των χρεών των αγροτών, θέλουμε να υπάρχει μία καθαρή θέση από την πλευρά της Κυβέρνησης, ούτως ώστε να μην υπάρξουν διφορούμενες απόψεις και ερμηνείες, που θα δώσουν τη δυνατότητα συνέχισης της ταλαιπωρίας αυτών των συμπολιτών μας. Θα πρέπει το τοπίο, τώρα, σήμερα, να καθαρίσει πλήρως. Αυτοί οι αστερίσκοι, λοιπόν, θα πρέπει να διευκρινιστούν από την Κυβέρνηση. Εάν αφεθεί χαλαρά η εφαρμογή αυτής της ρύθμισης στον εξωδικαστικό διακανονισμό - συμβιβασμό, πολύ φοβάμαι ότι θα έχει συνέχεια. Θέλω να πω κάτι ακόμη κρίσιμο, κύριε Υπουργέ και με αυτό θα κλείσω. Το είπατε εσείς τώρα, αλλά εγώ θέλω περισσότερη διευκρίνιση. Σας είπα ότι υπάρχουν περιπτώσεις που έχουν πληρώσει, έχουν δώσει χρήματα περισσότερα από το αρχικό κεφάλαιο. Οι άνθρωποι αυτοί πρέπει να ξέρουν τι ακριβώς θα γίνουν τα επιπλέον χρήματα που έδωσαν και αν θα επιστραφούν. Πρέπει να υπάρξει σαφέστατη ρύθμιση και ό,τι έγινε με τον ν.3259/2004 να ληφθεί σήμερα υπ' όψιν. Δεν ξεκινάμε εκ του μηδενός τον εξωδικαστικό συμβιβασμό. Πρέπει να ληφθεί υπ' όψιν η λογική που είχε αυτός ο νόμος. Και αν το 2004 η λογική του ν.3259 ήταν οι όποιες επιβαρύνσεις να μην υπερβαίνουν το διπλάσιο του αρχικού κεφαλαίου - μιλάμε για το 2004- καταλαβαίνετε σήμερα σε αυτούς τους χαλεπούς καιρούς ότι η πρωτοβουλία της Κυβέρνησης στις ρυθμίσεις αυτές πρέπει να είναι πολύ πιο γενναία. Επειδή μιλήσατε για το 60%, θα έλεγα ότι θα πρέπει να το δείτε πολύ πιο ουσιαστικά, αν θέλουμε να δώσουμε λύση και να βάλουμε τελεία και παύλα σε ένα χρονίζον ζήτημα που ταλαιπωρεί χιλιάδες αγρότες. Σας ευχαριστώ, κύριε Πρόεδρε.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Να διευκρινίσουμε, λοιπόν, κύριε συνάδελφε, πολλά ζητήματα, ξεκινώντας από την ψήφιση του συγκεκριμένου νόμου. Τότε, αν θέλατε ριζικά να αντιμετωπίσετε το θέμα, θα έπρεπε να είχατε προβλέψει την αναδρομική εφαρμογή του νόμου. Από εκεί και πέρα, ήταν ελάχιστοι όσοι χρησιμοποίησαν τον συγκεκριμένο νόμο για τα πανωτόκια. Η εφαρμογή του νόμου έγινε με βάση τις ελαχιστότατες περιπτώσεις που υπήρξαν. Άρα, το να πούμε εμείς για αναδρομικότητα προ του 2004 δεν προβλέπεται.
Δεν είπα αυτό.
Δεν είναι πλέον δυνατόν να γίνει κάτι τέτοιο. Αντιλαμβάνεστε ότι με το ισχύον τραπεζικό σύστημα, ιδιαίτερα μετά τις παρεμβάσεις και μάλλον με τη διάλυση της πρώην Αγροτικής Τράπεζας, δεν υπάρχουν τέτοιες δυνατότητες. Από εκεί και πέρα, να δούμε, κατ' αρχάς, ποιους αφορά η συγκεκριμένη ρύθμιση και τι πρέπει να κάνουμε. Η ρύθμιση, λοιπόν, απευθύνεται στους κατά κύριο επάγγελμα αγρότες, κτηνοτρόφους, αλιείς, πτηνοτρόφους κ.λπ. και έχει σχέση με τις οφειλές, που υπήρχαν στην πρώην ΑΤΕ και έχουν πάει στον εκκαθαριστή, στην PQA. Βεβαίως, αυτές έπρεπε να παρουσιάζουν καθυστέρηση πληρωμής τριάντα ημερών την 31η Δεκεμβρίου 2017, όταν ήδη αυτές που είχαν πάει στον εκκαθαριστή τότε, όταν έγινε ο διαχωρισμός της καλής και κακής τράπεζας, είχαν πάνω από ενενήντα μέρες ληξιπρόθεσμα, δηλαδή τους περιλαμβάνει όλους. Υπάρχουν κι άλλες οφειλές του αγροτικού χώρου και στην PQA. Να γίνει κατανοητό αυτό, υπάρχουν οφειλές που αφορούν είτε ιδιωτικές επιχειρήσεις είτε συνεταιριστικές δραστηριότητες. Αυτές, λοιπόν, μπορούν σήμερα να ενταχθούν στη ρύθμιση που προβλέπει ο εξωδικαστικός μηχανισμός. Εμάς, από τη δική μας πλευρά, αυτό που μας απασχολεί είναι όσες σήμερα από αυτές τις επιχειρήσεις λειτουργούν να συνεχίσουν να λειτουργούν. Είναι μεγάλη υπόθεση να μην χάσουν ούτε μία δραστηριότητα στον αγροτικό χώρο. Άρα, λοιπόν, εμείς είμαστε σε επαφή αυτήν την ώρα με τον εκκαθαριστή, όσον αφορά τις μονάδες που σας είπα, τις επιχειρήσεις που σας είπα, προς την κατεύθυνση να τους βοηθήσουμε όσο γίνεται, ώστε να ενταχθούν στον εξωδικαστικό μηχανισμό. Βεβαίως, αυτό αφορά άλλες τράπεζες. Ιδιαίτερα, όμως, αυτό που μας ενδιαφέρει αυτήν την ώρα είναι η προστασία της αγροτικής περιουσίας, γήπεδα, εγκαταστάσεις, που έχουν σχέση με τις συνεταιριστικές οργανώσεις. Αυτήν την ώρα, βρίσκονται δεκατρείς στη διαδικασία της εκκαθάρισης. Έχουμε δημιουργήσει μια ομάδα εργασίας από την PQA, από τη Γενική Γραμματεία Διαχείρισης του Ιδιωτικού Χρέους και από το Υπουργείο Αγροτικής Ανάπτυξης και εξετάζουμε όλες τις δυνατότητες αξιοποίησης αυτής περιουσίας μέσα από τον ΟΔΙΑΓΕ, τον οργανισμό που έχουμε συστήσει για τον σκοπό αυτό. Θέλω να επιστήσω την προσοχή στον αγρότη που τον αφορά η ρύθμιση να τρέξει. Υπάρχουν δυνατότητες να πληροφορηθεί είτε από τα κατά τόπους γραφεία που υπάρχουν για την ενημέρωση, όσον αφορά τους δανειολήπτες, είτε με την παρουσία, όπου παραστεί ανάγκη, της PQA, αλλά και των υπηρεσιών του Υπουργείου Αγροτικής Ανάπτυξης. Πρέπει να γίνει αυτή η διαδικασία, διότι δεν υπάρχει άλλη λύση πλέον. Είναι υποχρεωμένος ο εκκαθαριστής, εάν δεν υπάρξουν αιτήματα, να προχωρήσει σε νομικές ενέργειες οι οποίες καταλήγουν όλες σε πλειστηριασμούς και σε τέτοιες διαδικασίες ή ακόμη και σε funds. Άρα, εμείς λέμε ότι πρέπει οπωσδήποτε να πάνε οι αγρότες να ενταχθούν. Κλείνω με μία παρατήρηση: Όσοι από τους αγρότες έχουν τέτοιες οφειλές, αλλά έχουν εισοδήματα πάρα πολύ υψηλά, τα οποία αποδεικνύουν ότι μπορούσαν - και μπορούν - να ανταποκριθούν στις υποχρεώσεις τους δεν θα τύχουν της συγκεκριμένης ρύθμισης.
Ευχαριστώ, κύριε Υπουργέ. Στη συνέχεια θα συζητηθεί η πρώτη με αριθμό 5821/10-5-2018 ερώτηση του κύκλου αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων, με θέμα: «Προβλήματα αγροτών και κτηνοτρόφων Νομού Δράμας και αναπτυξιακό σχέδιο δράσης του Υπουργείου για τον νομό». Στην ερώτηση του κ. Κυριαζίδη θα απαντήσει ο Υπουργός κ. Ευάγγελος Αποστόλου. Κύριε Κυριαζίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ως διαπιστώνεται, στην πράξη κατά τα τελευταία τρία και πλέον έτη της διακυβέρνησης της χώρας από τους ΣΥΡΙΖΑ - ΑΝΕΛ ο Νομός Δράμας και ο αγροτικός κόσμος της έχει παντελώς εγκαταλειφθεί από το Υπουργείο σας. Κανένα ουσιαστικό μέτρο, καμμία δράση, καμμία πρωτοβουλία για την κατάρτιση αναπτυξιακών σχεδίων, για τη χάραξη και υλοποίηση των αναγκαίων υποδομών για την ανακούφιση των πληγέντων πατατοπαραγωγών του λεκανοπεδίου του Νευροκοπίου, για την άμεση και προσήκουσα αποζημίωση των πληγέντων από τις καταστροφές λόγω των συχνών ακραίων καιρικών φαινομένων, για την πρόβλεψη και υλοποίηση προγραμμάτων ΠΣΕΑ προς αντιμετώπιση των συχνών καταστροφών. Επικρατεί μια γενική εικόνα παντελούς απουσίας του κράτους με αποτέλεσμα οι αγρότες να αισθάνονται μόνοι, ξεχασμένοι και αδικημένοι. Πέραν δε των εύλογων και διαρκών διαμαρτυριών των καλλιεργητών του Κάτω Νευροκοπίου, τους οποίους και συνεχίζετε να αγνοείτε, δικαίως παραπονούνται και οι παραγωγοί ροδιών, καθώς ουδεμία δράση αναλάβατε για την αντιμετώπιση των καταστροφών που συνέβησαν στην παραγωγή τους στις αρχές τους προηγούμενου έτους, μολονότι η περιοχή κατέστη δύο φορές ως αναγκαία να τεθεί σε κατάσταση έκτακτης ανάγκης. Παρά τις αυτοψίες που διενεργήθηκαν από τον ΕΛΓΑ, τις εκτιμήσεις που έγιναν και τις υποσχέσεις που δόθηκαν, έως και σήμερα δεν έχει πραγματοποιηθεί καμμία καταβολή αποζημίωσης, γεγονός που δημιουργεί αγανάκτηση και οργή. Κύριε Υπουργέ, ερωτάσθε: Ποιο το αναπτυξιακό έργο δράσης του Υπουργείου σας για τον Νομό Δράμας και τι προβλέπει; Τι θα κάνετε και πότε για τους αγρότες και κτηνοτρόφους της Δράμας; Ειδικότερα, τι απαντάτε στους πατατοκαλλιεργητές του Κάτω Νευροκοπίου που εδώ και τέσσερα χρόνια δεν έχουν τύχει καμμίας αποζημίωσης και βιώνουν ένα μαρτύριο; Τι απαντάτε στους παραγωγούς ροδιών που επλήγησαν από τον παγετό; Θα αποζημιωθούν αυτοί οι συμπολίτες και πότε; Τελευταίο, σε σχέση με τα προγράμματα ΠΣΕΑ, θα υπάρξει ειδική πρωτοβουλία για την κατάρτισή τους, έτσι ώστε να καταστεί δυνατή η ένταξη των αγροτών, κτηνοτρόφων και άλλων καλλιεργητών σε αυτά, για να τύχουν κάποιας αποζημίωσης; Ευχαριστώ πολύ κύριε Πρόεδρε.
Ευχαριστούμε, κύριε Κυριαζίδη. Κύριε Υπουργέ, έχετε τον λόγο.
Κύριε συνάδελφε, πολλά από αυτά τα έχουμε ξανασυζητήσει. Να ξεκινήσουμε, όμως, από αυτά που ενδιαφέρουν αυτήν την ώρα τους αγρότες που μας ακούνε. Είναι θέματα που έχουν σχέση με αποζημιώσεις του ΕΛΓΑ. Οι φυσικοί κίνδυνοι που μπαίνουν στην ασφαλιστική διαδικασία είναι συγκεκριμένοι. Τους ξέρουν οι αγρότες, τους ξέρουμε όλοι. Άρα, λοιπόν, για τους ασφαλιστικούς κινδύνους που καλύπτουμε, γίνεται η διαδικασία, η οποία τουλάχιστον τώρα μέσα σε ένα χρονικό διάστημα γύρω στους έξι με επτά μήνες, ανάλογα την εποχή που βρισκόμαστε, ολοκληρώνεται. Για τα υπόλοιπα που δεν μπορούν να καλυφθούν, εμείς τι λέμε; Αν μεν αυτά μπορούν να ενταχθούν σε προγράμματα κρατικών ενισχύσεων, συντάσσουμε τους σχετικούς φακέλους και θα σας πω στη συνέχεια. Αν, όμως, οφείλονται σε προσβολές, όπως, για παράδειγμα, αυτό που αφορά ένα συγκεκριμένο μύκητα και αφορά τους παραγωγούς, είναι ένα ζήτημα το οποίο δεν μπορούμε αυτήν την ώρα μέσα από διαδικασίες συνεννόησης με την Ευρωπαϊκή Επιτροπή να το αντιμετωπίσουμε, για τον απλούστατο λόγο ότι θα μας πει ότι προσπαθούμε να δώσουμε ενισχύσεις μέσω άλλου τρόπου, πόσο μάλλον όταν περιμένουν και αυτοί όπως περιμένουμε και όλοι να δούμε τι αποτελέσματα είχαμε σχετικά με τις κινήσεις που κάναμε για να αντιμετωπίσουμε το συγκεκριμένο πρόβλημα. Εγώ ξέρω γιατί ενδιαφέρεστε. Μας απασχολεί ιδιαίτερα το ζήτημα της απώλειας εισοδήματος των συγκεκριμένων πατατοπαραγωγών. Δεν μπορώ να σας πω κάτι περισσότερο. Επαναλαμβάνω αυτό που σας λέω. Είναι ένα θέμα που μας απασχολεί και θα το δούμε όταν υπάρξουν οι σχετικές δυνατότητες. Μην ξεχνάτε ότι μέχρι χθες είχαμε μνημόνια, είχαμε κρίση. Πλέον μπαίνουμε σε μια νέα περίοδο και όλα αυτά τα θα δούμε. Σχετικά με τα προγράμματα ΠΣΕΑ, τα γνωστά, αυτά που αφορούν στις κρατικές ενισχύσεις και ιδιαίτερα επειδή αναφερθήκατε σε ένα προϊόν, το ρόδι, όπου όντως υπήρχαν ζημιές το 2017, έχουν ξεκινήσει οι διαδικασίες και προσπαθούμε γι' αυτές τις ζημιές να συντάξουμε ένα φάκελο. Έχουν συγκεντρωθεί πάρα πολλά στοιχεία. Βρίσκεται αυτήν την ώρα σε εξέλιξη η διαδικασία και μόλις ολοκληρωθεί θα υπάρξει η σχετική κοινή υπουργική απόφαση, την οποία κοινή υπουργική απόφαση μετά από συνεννόηση θα τη στείλουμε και στην Ευρωπαϊκή Επιτροπή, γιατί πρέπει και από εκεί να παίρνουμε τις αντίστοιχες εγκρίσεις. Μόλις, λοιπόν, ολοκληρωθεί αυτή η διαδικασία, με βάση τον φάκελο που έχουμε συντάξει, θα αποζημιωθούν οι συγκεκριμένοι παραγωγοί. Περισσότερα θα αναφέρω στη δευτερολογία μου, διότι κάνατε και μερικές άλλες παρατηρήσεις όσον αφορά στην πολιτική μας.
Ορίστε, κύριε Κυριαζίδη, έχετε τον λόγο.
Κύριε Υπουργέ, μου είστε ιδιαίτερα συμπαθής. Ο αγροτικός κόσμος της Δράμας καλύπτει σε μεγάλο βαθμό πληθυσμιακά αυτόν τον νομό, δυστυχώς προσπαθώ από το 2015 να έχω μια θετική αντιμετώπιση αυτού του ζητήματος. Μου λέγατε, λοιπόν, το 2015 αυτά που μου λέτε και σήμερα. Σας τα καταθέτω για τα Πρακτικά. Προφανώς, τα γνωρίζετε. Λέτε ότι εσείς πραγματικά κατανοείτε πλήρως το πρόβλημα που υπάρχει στην περιοχή και ότι όντως συζητάτε και προετοιμάζεστε να επεκτείνετε τις ασφαλιστικές καλύψεις και λοιπά. Αυτά λέγατε το 2015. Ερχόμαστε στο 2017. Εν τω μεταξύ, σας είχα γνωστοποιήσει και το κείμενο που μου εστάλη από τον κοινοτικό Επίτροπο γι' αυτά τα ζητήματα, επειδή μου είπατε ότι δεν υπάρχουν εργαλεία. Και λέω ότι μερικά εργαλεία είναι ως εκ τούτου δυνατό να χρησιμοποιηθούν υπό το τρέχον νομικό καθεστώς. Αυτά θα μπορέσουν να χρησιμοποιηθούν για να μετριάσουν την κατάσταση. Και τα δύο αυτά απαιτούν την ανάληψη πρωτοβουλίας εκ μέρους των αρμόδιων ελληνικών αρχών. Άρα, λοιπόν, φαίνεται ότι τρία χρόνια δεν κάνατε τίποτα, κύριε Υπουργέ και το ομολογείτε και εσείς. Βεβαίως, το 2017 ξανά σε παρεμφερή επίκαιρη ερώτηση μού απαντήσατε ό,τι μου απαντάτε και σήμερα, ότι θα αναλάβετε πρωτοβουλία μέσω «De Minimis» να υπάρχει εν πάση περιπτώσει μια αποζημίωση σε ένα επίπεδο και λοιπά. Και έρχεστε σήμερα και μου απαντάτε πάλι τα ίδια πράγματα. Κύριε Υπουργέ, όσον αφορά στο άρθρο 71 του ν.4235- μέτρο 17- το οποίο ψηφίσατε, σας επέστησε την προσοχή και ο κ. Χόγκαν το 2016, ο οποίος βρέθηκε εδώ και σας είπε ότι περιμένει τη μελέτη σας για την κάλυψη αυτών των ενισχύσεων, αυτών των ζημιών - αν θέλετε - του προγράμματος των 200 εκατομμυρίων ευρώ. Δεν ξέρω αν μέχρι σήμερα την έχετε στείλει. Πιστεύω ότι θα μου απαντήσετε επ' αυτού. Όσον αφορά στα προγράμματα γενετικών πόρων, μια και ανοίγετε το ζήτημα - το μέτρο 10.2.1- οι κτηνοτρόφοι που προσέλαβαν βοηθούς έχουν να πληρωθούν από πέρυσι τον Οκτώβριο. Πλησιάζουμε στον χρόνο. Περιμένουν απλήρωτοι. Και σε πολλούς έχουν βεβαιωθεί - αν θέλετε - οφειλές και απειλούνται με άλλα μέτρα. Όσον αφορά στις ομάδες παραγωγών, περιμένουν τη διαδικασία της επικύρωσης από πλευράς σας. Δεν θα μιλήσω για τα βοσκοτόπια, για τη διαφορετική αντιμετώπιση από τον βορρά ως τον νότο. Θα ήθελα, βεβαίως, να κάνω την αναφορά η οποία είναι αναγκαία για τον έλεγχο της αθρόας και ανεξέλεγκτης εισαγωγής γάλακτος. Στην ανατολική Μακεδονία και τη Θράκη έχετε έναν υπάλληλο, ο οποίος λόγω και της μεγάλης έκτασης δεν μπορεί να καλύψει αυτό το τεράστιο ζήτημα. Λόγω της μείωσης της παραγωγής, αλλά και των τιμών οι κτηνοτρόφοι συναντούν τεράστια προβλήματα. Απαντάτε, κύριε Υπουργέ, ότι οι καλλιεργητές ροδιών θα τύχουν αποζημίωσης. Πάλι μιλήσατε για έξι με επτά μήνες. Πάμε στον δεύτερο χρόνο από τις αρχές του 2017. Οι εκτιμήσεις από τον ΕΛΓΑ έχουν περατωθεί. Περιμένουν από εσάς την όλη διαδικασία, προκειμένου να τύχουν κάποιας αποζημίωσης. Και φέτος, κύριε Υπουργέ, τα πράγματα είναι πολύ χειρότερα επάνω. Οι αγρότες, ειδικά για να καλύψουν τη φετινή καλλιέργεια - που πολλοί δεν μπόρεσαν να την καλύψουν - κατέληξαν πάλι σε δανεικά από τρίτους και βρίσκονται σε ιδιαίτερα δυσχερή θέση και κατάσταση. Δεν ξέρω αν καταφέρουν να ανταποκριθούν και να μείνουν στο λεκανοπέδιο ή ακόμα και σε ολόκληρη τη Δράμα. Ο αγροτικός και κτηνοτροφικός κόσμος περίμενε από την Κυβέρνηση σας - εν πάση περιπτώσει - να ανταποκριθεί σε κάποιο βαθμό. Όπως είπα και αρχικά, τους έχετε εγκαταλείψει τελείως. Δυστυχώς, είναι καθαρά στην τύχη τους.
Ορίστε, κύριε Υπουργέ, έχετε τον λόγο.
Κύριε συνάδελφε, μπαίνετε κι εσείς στον πειρασμό μέσα από μια επίκαιρη ερώτηση να ασκήσετε κοινοβουλευτικό έλεγχο σε όλη τη λειτουργία του Υπουργείου Αγροτικής Ανάπτυξης.
Τι να κάνουμε; Αφού δεν μας απαντάτε.
Καλά κάνετε. Όλα αυτά που είπατε αφορούν στους Έλληνες αγρότες. Αντιλαμβάνεστε, όμως, ότι το να μιλήσω διεξοδικά δεν είναι εύκολο αυτήν την ώρα. Για παράδειγμα: Αναφέρεστε διαρκώς στον ΕΛΓΑ ενώ σας λέω ότι οι έξι, οι επτά, οι οκτώ μήνες αφορούν ασφαλισμένη δραστηριότητα. Ο ΕΛΓΑ λειτουργεί ανταποδοτικά. Όσοι έχουν κάνει ασφάλιση μέσα σε έξι, επτά μήνες παίρνουν τις αποζημιώσεις τους. Εμείς, όμως, στον ΕΛΓΑ έχουμε αναθέσει και ένα άλλο έργο. Παράλληλα με την εκτίμηση των ζημιών που είναι καλυμμένες γίνεται και μια γενικότερη εκτίμηση όσον αφορά στις συγκεκριμένες ζημιές. Για το υπόλοιπο αυτής της ζημιάς προσπαθούμε μέσα από κρατικές ενισχύσεις - τις διαδικασίες που είναι γνωστές ως ΠΣΕΑ - να συντάξουμε έναν φάκελο τον οποίο θα υποβάλουμε στην Ευρωπαϊκή Επιτροπή. Ακολουθεί μία διαδικασία τέτοια, που δεν υπάρχει περίπτωση, αν δεν περάσουν τουλάχιστον δύο χρόνια να ολοκληρωθεί. Αυτοί είναι οι ρυθμοί. Προσπαθούμε όσο το δυνατόν. Επιπλέον, να προσθέσετε ότι ζούμε μια περίοδο που οι ζημιές είναι αλλεπάλληλες. Βλέπουμε ότι την ίδια μέρα έχουμε ζημιές από διάφορα φυσικά φαινόμενα και ταυτόχρονα πρέπει αυτές οι αποζημιώσεις να καλύπτονται από τον κρατικό προϋπολογισμό. Πρέπει και προς τα εκεί να κοιτάμε, αν υπάρχει τέτοια δυνατότητα. Άρα, νομίζω ότι μπορούμε και ανταποκρινόμαστε. Εσείς μπορεί να έχετε άλλη εκτίμηση. Εμείς σας λέμε ότι αυτά που έχουμε κάνει - ιδιαίτερα πάνω στην κάλυψη τέτοιων ζημιών - σε σχέση με αυτά που υπήρχαν προηγουμένως είναι η μέρα με τη νύχτα. Θέσατε θέματα όπως, για παράδειγμα, αυτό που συμβαίνει με το γάλα, με την τιμή του γάλακτος. Έχει συζητηθεί πολλές φορές. Εγώ θα σας πω μόνο ένα θετικό: Επιτέλους, κατάλαβαν οι εμπλεκόμενοι κτηνοτρόφοι και μεταποιητές ότι η συγκρότηση μίας διεπαγγελματικής οργάνωσης στον χώρο είναι ένα εργαλείο που θα μας βοηθήσει πάρα πολύ. Γιατί το λέω αυτό; Διότι τουλάχιστον τα στοιχεία δείχνουν ότι, όπου υπάρχει οργανωμένη συνεργατική παρουσία των αγροτών, των κτηνοτρόφων, οι τιμές στο γάλα έμειναν σταθερές, ενώ αντίθετα σε περιοχές όπου μεμονωμένα ο καθένας πήγαινε να παραδώσει το γάλα του είχε τις επιπτώσεις, οι οποίες να ξέρετε ότι οφείλονται και στη μεγάλη κρίση που έχει ο γαλακτοκομικός τομέας στην Ευρωπαϊκή Ένωση, αλλά βεβαίως και σε διαδικασίες στις οποίες πολλοί επιδίδονται και οι οποίες έχουν στοιχεία παρανομίας. Έχουμε δημιουργήσει ελεγκτικούς μηχανισμούς, έχουμε ήδη πάρα πολλά θέματα, τα οποία, βεβαίως, δεν μπορώ αυτήν την ώρα να ανακοινώσω, πριν φτάσουν στη δικαιοσύνη και πριν βγουν τελεσίδικες αποφάσεις. Να έχετε υπ' όψιν σας ότι παρακολουθούμε. Όσον αφορά στο στρατηγικό σχέδιο για τον αγροτικό χώρο - ήδη έχει κατατεθεί και ήδη ετοιμάζουμε, τέλος Ιουλίου, πάλι με βάση τις υποχρεώσεις που έχουμε - δεν έχουμε κάποιο πρόβλημα.
Αν τα προβλήματα είναι λυμένα για εσάς…
Τις δυνατότητες που έχει ο αγροτικός χώρος και τους πόρους που έχει από το Πρόγραμμα Αγροτικής Ανάπτυξης τα αξιοποιούμε όσο γίνεται καλύτερα.
Ευχαριστούμε, κύριε Υπουργέ. Ακολουθεί η πέμπτη με αριθμό 1749/5-6-2018 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς τον Υπουργό Εσωτερικών, με θέμα: «Ανεξέλεγκτη παραβατικότητα στον περιβάλλοντα χώρο των Πανεπιστημιακών Ιδρυμάτων της Αθήνας και στην ευρύτερη περιοχή του Πεδίου του Άρεως». Θα απαντήσει ο Αναπληρωτής Υπουργός Εσωτερικών κ. Νικόλαος Τόσκας. Κυρία συνάδελφε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, έχουν περάσει δύο μήνες από τότε που καταθέσαμε τις δύο επίκαιρες ερωτήσεις που τελικά συζητούνται σήμερα, αλλά δυστυχώς η πραγματικότητα καθιστά πάντα επίκαιρα τα θέματα ασφάλειας. Τα αλλεπάλληλα κρούσματα βίας συνεχίζονται και κάθε μέρα σχεδόν ένα νέο ηχηρό περιστατικό πλήττει την καθημερινότητά μας και βρίσκεται στην επικαιρότητα. Κεντρικοί δρόμοι της Αθήνας μετατρέπονται σε πεδίο μάχης όπου ομάδες ατόμων δρουν ανενόχλητες, απλώς επειδή τους επιτρέπεται. Το Εθνικό Μετσόβιο Πολυτεχνείο, το Οικονομικό Πανεπιστήμιο Αθηνών, η Νομική Σχολή, όπου φοίτησα και εγώ, η Πανεπιστημιούπολη έχουν γίνει φυτώρια εγκλήματος του κοινού Ποινικού Δικαίου. Ένοπλες ληστείες, εμπρησμοί, διακίνηση ναρκωτικών, παραεμπόριο είναι φαινόμενα που εξελίσσονται καθημερινά μέσα και έξω από τα πανεπιστήμια. Κύριε Υπουργέ, πριν από έναν μήνα παραδεχθήκατε σε δημόσιο λόγο σας ότι υπάρχει έλλειμμα ασφάλειας στα πανεπιστήμια. Δυστυχώς αργήσατε. Το Πεδίον του Άρεως και οι γύρω περιοχές έχουν μετατραπεί σε άντρα παραβατικότητας, είναι παραδομένες στη χρήση ουσιών, στην εκμετάλλευση ανηλίκων. Οι κάτοικοι του Πεδίου του Άρεως, πλήρως απογοητευμένοι από την κρατική αδιαφορία, έχουν αναλάβει μόνοι τους δράσεις αλλαγής του τοπίου παρακμής που βλάπτει την εικόνα ενός ευνομούμενου ευρωπαϊκού κράτους. Καλούν την πολιτεία για το αυτονόητο: να αναλάβει τις ευθύνες της. Κύριε Υπουργέ, πριν από λίγο καιρό, όταν είχαμε συζητήσει μια επίκαιρη ερώτηση πάλι για τα θέματα της εγκληματικότητας, είχατε επιδοθεί σε ένα ρεσιτάλ θριαμβολογίας για το πολιτικό σας έργο. Αναφερθήκατε δε επιλεκτικά σε στατιστικά στοιχεία της Ελληνικής Αστυνομίας, τα οποία και χρησιμοποιήσατε ως δείκτη της επιτυχίας σας. Είναι προφανές, κύριε Υπουργέ, ότι θυσιάζετε και τα μείζονα ζητήματα ασφάλειας των πολιτών στην εξυπηρέτηση των επικοινωνιακών σας σκοπιμοτήτων. Σας θυμίζω ότι από τις αρχές του 2017 είχατε δεσμευτεί για την ενίσχυση της αστυνόμευσης στο Πεδίο του Άρεως, καθώς αναγνωρίζατε τα σοβαρά προβλήματα της περιοχής και δεν κάνατε τίποτα για να σταματήσετε αυτές τις εικόνες της ανθρώπινης εξαθλίωσης. Μη θριαμβολογείτε, λοιπόν, γιατί η αγανάκτηση των πολιτών, αλλά και η πραγματικότητα σάς εκθέτουν και αυτό το επιβεβαιώνει και η εισαγγελική παρέμβαση για το Πεδίο του Άρεως τον περασμένο μήνα, με αφορμή τη μηνυτήρια αναφορά που υπέβαλε η Κίνηση Πολιτών. Για αυτόν, λοιπόν, τον παραλογισμό και για αυτή την αδιαφορία ζητάμε, οι πολίτες της Αθήνας, απαντήσεις.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρία Κεφαλογιάννη, δυστυχώς για εσάς, θα σας απογοητεύσω, γιατί η πραγματικότητα και τα στατιστικά νούμερα δεν θα σας ευχαριστήσουν ίσως για άλλη μια φορά, γιατί εσείς επιμένετε να προτάσσετε συγκεκριμένα υπαρκτά περιστατικά. Πάντα υπάρχουν περιστατικά, πάντα υπάρχουν προβλήματα και υπάρχουν και προβλήματα σε ορισμένες περιοχές, τις οποίες επί σειρά δεκαετιών δικής σας διακυβέρνησης αφήσατε εγκαταλελειμμένες, αφήσατε να είναι προβληματικές, προκειμένου να θαφτούν τα υπόλοιπα προβλήματα στην υπόλοιπη Ελλάδα και στην υπόλοιπη Αττική. Όμως, εγώ θα επιμείνω και θα επιμείνω με στατιστικά στοιχεία, όχι γιατί απλώς έτσι εξυπηρετεί, όπως είπατε, για λόγους επικοινωνιακούς. Διότι ίσως είμαι από αυτούς σε αυτή την Αίθουσα που ούτε επαγγελματίας πολιτικός είμαι ούτε έχω λόγους να επιμένω στο επικοινωνιακό, στο οποίο δεν έχω και καμμιά ιδιαίτερη ειδικότητα, απ' ό,τι ξέρετε. Επιμένω, λοιπόν: Σε σχέση με την προηγούμενη τριετία 2012-2013-2014, την τριετία 2015-2016-2017- νομίζω ότι είναι μια λογική σύγκριση αυτών των τριετιών, διακυβέρνηση δική σας, διακυβέρνηση δική μας - έχει υπάρξει σημαντική μείωση της εγκληματικότητας στην Αττική - μια και αναφερόμαστε στην Αττική, θα μπορούσαμε να αναφερθούμε και στην υπόλοιπη Ελλάδα - με σημαντική αύξηση 48,84% του ποσοστού των συλλήψεων. Τα στοιχεία είναι της Ελληνικής Αστυνομίας, δεν είναι δικά μου. Έχουν γίνει σημαντικές προσπάθειες για αύξηση της ασφάλειας και στο κέντρο της Αθήνας και σε άλλες περιοχές οι οποίες ήταν τελείως εγκαταλελειμμένες, όπως παραδείγματος χάριν, στη δυτική Αττική. Όμως, να επικεντρωθώ στο κέντρο της Αθήνας, όπου αυτή τη στιγμή ένας πολύ μεγάλος αριθμός αστυνομικών έφυγε από τη φύλαξη προσώπων και χώρων. Το ξέρετε καλά σε αυτή την Αίθουσα και το ξέρουν καλά και εκτός αυτής της Αίθουσας όσοι απολάμβαναν υπερβολική προστασία. Πήραμε γύρω στους οχτακόσιους είκοσι αστυνομικούς φέτος, πρόπερσι γύρω στους τετρακόσιους πενήντα. Ένας μεγάλος αριθμός υπάρχει στο κέντρο της Αθήνας. Νομίζω ότι απτή απόδειξη είναι η επίσκεψη, οι περίπατοι ηγετών ξένων χωρών στην Ερμού, όπως του Πρίγκιπα Καρόλου, όπως του Προέδρου της Γαλλίας Μακρόν, όπως νομίζω κάθε Έλληνας πολίτης το έχει δει. Βέβαια, υπάρχουν προβλήματα στα Εξάρχεια, υπάρχουν προβλήματα στο Πεδίο του Άρεως. Στα Εξάρχεια τα προβλήματα έχουν μεν μειωθεί, αλλά συνεχίζουν να υπάρχουν. Στο Πεδίον του Άρεως υπάρχει το πρόβλημα με τους χρήστες ναρκωτικών. Δυστυχώς η έλλειψη υποδομών για πάρα πολλές δεκαετίες δημιουργεί ζητήματα. Συνεχίζουμε, όμως, τις αστυνομικές επιχειρήσεις σ' αυτές τις περιοχές. Στην περιοχή των Εξαρχείων έχουν γίνει πάνω από έξι μεγάλες επιχειρήσεις τα τελευταία χρόνια. Πρόσφατα έγινε σύλληψη διακινητών σε πολύ μεγάλη κλίμακα, γύρω στα είκοσι άτομα. Το ίδιο ισχύει και για το Πεδίον του Άρεως, όπου γίνονται καθημερινές επιχειρήσεις. Προσπαθούμε να λύσουμε ζητήματα ή να μειώσουμε την ένταση ζητημάτων τα οποία είχαν κακοφορμίσει και τα οποία επί σειρά δεκαετιών ταλαιπωρούσαν την πόλη. Τα υπόλοιπα θα τα πω στη δευτερολογία μου. Ευχαριστώ πολύ.
Ορίστε, κυρία Κεφαλογιάννη, έχετε τον λόγο.
Κύριε Υπουργέ, φάσκετε και αντιφάσκετε. Δυστυχώς η πραγματικότητα σας διαψεύδει καθημερινά, όσο και αν επιλέγετε να κάνετε χρήση των στατιστικών στοιχείων. Και, βέβαια, για να είμαστε ειλικρινείς, ο Πρίγκηπας Κάρολος είχε μία αστυνομική συνοδεία εκατό ανθρώπων. Το θέμα είναι τι αστυνόμευση υπάρχει για τους κατοίκους των περιοχών της Αθήνας. Θέλω να σας πω εδώ, κύριε Υπουργέ, ότι τόσο στην περίπτωση της καταγγελίας των τετρακοσίων κατοίκων στα Εξάρχεια, όσο και στην περίπτωση της μηνυτήριας αναφοράς της Κίνησης Πολιτών, υπερτονίζεται η απουσία οποιασδήποτε αρμόδιας κρατικής μέριμνας. Ουσιαστικά, δηλαδή, οι πολίτες καταφεύγουν στη δικαιοσύνη καταγγέλλοντας πρωτίστως τη δική σας προκλητική αδράνεια. Η δικαιοσύνη, λοιπόν, και στις δύο περιπτώσεις έρχεται και ζητείται να καλύψει τα δικά σας τα κενά. Αυτό επιλέγετε να μην το λαμβάνετε υπ' όψιν σας. Λάβετε υπ' όψιν σας, τουλάχιστον, κύριε Υπουργέ, ότι η εγκατάλειψη του Πεδίου του Άρεως στην ανομία και η προσβλητική για τη δημοκρατία επίδειξη δύναμης ομάδων που δρουν ανενόχλητα και εισβάλλουν σε ανώτατα δικαστήρια, σε πρεσβείες, σε συμβολικά κτήρια, είναι δική σας αποκλειστική αρμοδιότητα και η πολιτική βούληση που δεν έχετε, όσον αφορά στη λήψη μέτρων πρόληψης και αντιμετώπισης του εγκλήματος, εκθέτει και την εικόνα της Ελληνικής Αστυνομίας. Το νέο επιχειρησιακό σχέδιο για την ασφάλεια στην Αθήνα που εξαγγείλατε πριν από μερικούς μήνες, ή έμεινε στα χαρτιά ή δεν αποδίδει. Το Πεδίον του Άρεως έπρεπε να είναι η σημαντικότερη ανάσα πρασίνου στις πυκνοκατοικημένες γειτονιές της περιοχής, ένα κέντρο ζωής, ψυχαγωγίας και πολιτισμού. Το έχετε παραδώσει στην παρακμή. Η λύση είναι να παρέμβετε με ένα βιώσιμο επιχειρησιακό πλάνο και όχι με αποσπασματικές εξορμήσεις. Άλλωστε, κύριε Υπουργέ, τα σχέδια και οι δαπάνες ανάπλασης της πόλης πέφτουν στο κενό, όσο δεν εμπεδώνεται το αίσθημα ασφάλειας των πολιτών. Όσον αφορά τις περιοχές πέριξ των πανεπιστημίων, δεν φτάνουν οι παραδοχές περί προβλήματος. Δεν αρκούν οι εξαγγελίες και δεν πείθει η εύκολη μετάθεση των ευθυνών. Οι αόριστες εξαγγελίες μόνο επικοινωνιακά στοχεύουν να καλύψουν τις αδυναμίες και τα λάθη μίας πολιτικής για την ασφάλεια, που μόνο περήφανους δεν πρέπει να σας κάνει και να μας κάνει. Κάποτε, αυτή η Κυβέρνηση πρέπει να επιδιώξει την επαφή της με την πραγματικότητα. Κάθε προσδοκία αναβάθμισης της πόλης της Αθήνας έχει πάνω απ' όλα να κάνει με την υποχρέωση της πολιτείας να εμπεδώσει το αίσθημα ασφάλειας στους πολίτες της. Και σ' αυτόν τον τομέα, η Κυβέρνηση έχει αποτύχει. Πρέπει, επιτέλους, να κατανοήσετε, κύριε Υπουργέ, ότι η ασφάλεια είναι προϋπόθεση δημοκρατίας και ευημερίας.
Ευχαριστώ, κυρία συνάδελφε. Πριν δώσω τον λόγο στον κύριο Υπουργό, θα ήθελα να κάνω μία ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις ένοικοι και έξι συνοδοί τους από τον Ξενώνα Ψυχοκοινωνικής Αποκατάστασης «ΚΛΙΜΑΚΑ». Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Υπουργέ, έχετε τον λόγο.
Κύριε Πρόεδρε, κυρία Κεφαλογιάννη, εγώ θα επιμείνω σε αριθμούς. Εξάρχεια: Το πρώτο πεντάμηνο του 2018 είχαμε τρεις χιλιάδες εννιακόσιες σαράντα τέσσερις προσαγωγές και διακόσιες δεκατρείς συλλήψεις. Αυτά είναι νούμερα που δεν έχουν καμμία σχέση με τα αντίστοιχα των δικών σας χρόνων διακυβέρνησης. Στην περιοχή του Πεδίου του Άρεως για το πρώτο πεντάμηνο του 2018 είχαμε δύο χιλιάδες τριακόσιες εβδομήντα τέσσερις προσαγωγές και τετρακόσιες πενήντα πέντε συλλήψεις. Στην περιοχή πέριξ της Νομικής Σχολής Αθηνών παρατηρείται διαρκώς μειούμενη τάση της παραβατικότητας που έχει σχέση με τα ναρκωτικά σε ένα ποσοστό μείωσης 61,54%. Ξέρετε κάτι; Έχω μπροστά μου έναν πίνακα από δημοσίευμα της εφημερίδας « ΚΑΘΗΜΕΡΙΝΗ» για τον περασμένο Μάιο από μια μελέτη του Πανεπιστημίου Μακεδονίας. Δεν νομίζω ότι είναι όργανα του ΣΥΡΙΖΑ, όργανα της Κυβέρνησης είτε το πανεπιστήμιο είτε η συγκεκριμένη εφημερίδα. Τα στοιχεία, σ' ό,τι αφορά τα περιστατικά ανομίας στα ελληνικά ΑΕΙ, έχουν ως εξής. Ενενήντα έξι περιστατικά το 2012, τριάντα εννιά το 2013, εβδομήντα επτά το 2014, το 2015 τριάντα ένα, το 2016 τριάντα ένα, το 2017 σαράντα έξι. Εφημερίδα « ΚΑΘΗΜΕΡΙΝΗ». Το καταθέτω στα Πρακτικά. [[Στο σημείο αυτό ο Αναπληρωτής Υπουργός κ. Νικόλαος Τόσκας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό είναι απάντηση στη φημολογία, στους ισχυρισμούς ότι υπάρχει γενικευμένη ανομία στα πανεπιστήμια και ότι υπάρχουν γενικευμένα προβλήματα. Εμείς απαντούμε με αριθμούς. Εμείς απαντούμε, αν θέλετε, επιστημονικά και με στοιχεία και όχι με εντυπώσεις, που σε τελευταία ανάλυση μπορεί να δημιουργούν πρόβλημα και στα τεράστια τουριστικά ρεύματα που αυτή η στιγμή έρχονται στην πόλη μας, έρχονται στη χώρα. Καλό είναι να είμαστε αντικειμενικοί, καλό είναι να απαντάμε με στοιχεία, γιατί αλλιώς η έλλειψη στοιχείων έχει κοντά ποδάρια και δεν μπορεί να σταθεί για πολύ. Σας ευχαριστώ.
Ευχαριστώ, κύριε Υπουργέ. Ακολουθεί η έβδομη με αριθμό 1638/15-5-2018 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς τον Υπουργό Εσωτερικών, με θέμα: «Σε απόγνωση οι κάτοικοι των Εξαρχείων». Θα απαντήσει ο Αναπληρωτής Υπουργός Εσωτερικών. Κυρία Κεφαλογιάννη, έχετε τον λόγο.
Ευχαριστώ, κύριε Πρόεδρε. Παίρνοντας τη σκυτάλη από τον Υπουργό και αφού έκανε πάλι την επιλεκτική ανάγνωση των αριθμών και των στατιστικών και μίλησε για έρευνες του Πανεπιστημίου Μακεδονίας που έχουν δημοσιευθεί στην εφημερίδα «ΚΑΘΗΜΕΡΙΝΗ», εγώ θα καταθέσω για τα Πρακτικά την επιστολή της διαμαρτυρίας των κατοίκων των Εξαρχείων στον εισαγγελέα για την εγκληματικότητα στην περιοχή, όπως δημοσιεύθηκε στην ίδια εφημερίδα. [[Στο σημείο αυτό η Βουλευτής κ. Όλγα Κεφαλογιάννη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτή, λοιπόν, η επιστολή διαμαρτυρίας των τετρακοσίων κατοίκων προς τον προϊστάμενο της εισαγγελίας Αθηνών είναι μια ακόμα απόδειξη της κυβερνητικής απάθειας για όσα θλιβερά συμβαίνουν στην περιοχή των Εξαρχείων, μια ιστορική και ιδιαίτερη περιοχή της Αθήνας. Το μείζον ζήτημα που ανακύπτει είναι ότι οι κάτοικοι των Εξαρχείων καταγγέλλουν πάνω από όλα την απουσία αστυνομικής δύναμης στην ευρύτερη περιοχή. Καταγγέλλουν την έλλειψη πολιτικής βούλησης για την αντιμετώπιση των φαινομένων παραβατικότητας, βαρβαρότητας και πλήρους ασυδοσίας. Πράγματι η απουσία του κράτους στην περιοχή είναι θέμα πολιτικής απόφασης, η οποία, μάλλον, βρίσκει έρεισμα στις αριστερές ιδεοληψίες της Κυβέρνησης. Μέσα σε αυτό, λοιπόν, το ακραίο περιβάλλον μοναδικός σας στόχος είναι να αποπροσανατολίσετε τους πολίτες, μεταθέτοντας τις ευθύνες σας. Είναι απογοητευτικό, όταν δεν επιτυγχάνετε να αντιμετωπίσετε αποτελεσματικά και έγκαιρα εγκληματικές ενέργειες, να σας φταίνε, όπως εσείς, κύριε Υπουργέ, έχετε δηλώσει, είτε οι αστυνομικοί που δεν έκαναν καλά τη δουλειά τους σε επίπεδο εκτέλεσης επιχειρησιακού σχεδίου, είτε η τοπική αυτοδιοίκηση. Μάλλον δεν έχετε αντιληφθεί ότι στο μέτρο που αποδίδετε ευθύνες στην Ελληνική Αστυνομία ουσιαστικά υπονομεύετε την πολιτική που εσείς ο ίδιος ασκείτε. Αναρωτιόμαστε, κύριε Υπουργέ, αυτή τη φορά σε ποιον θα ρίξετε τις ευθύνες για την καταγγελία των τετρακοσίων κατοίκων των Εξαρχείων, οι οποίοι με απόγνωση απευθύνθηκαν στον προϊστάμενο της εισαγγελίας Αθηνών. Στους ίδιους τους κατοίκους που ουσιαστικά σας καταγγέλλουν ως αρμόδιο για την αναποτελεσματική πολιτική σας ή στο δικαστικό σώμα που διέταξε τη διενέργεια προκαταρτικής εξέτασης για τη διερεύνηση της κατ' εξακολούθηση τέλεσης αδικημάτων στην περιοχή των Εξαρχείων;
Κύριε Υπουργέ, έχετε τον λόγο.
Κύριε Πρόεδρε και κυρία Κεφαλογιάννη, βλέπω ότι οι δύο ερωτήσεις είναι μία, αλλά θα απαντήσω στις ερωτήσεις. Όταν ο κ. Χαρακόπουλος πήγε πριν από λίγες ημέρες στα ΜΑΤ, ρώτησε εάν υπάρχει πολιτική εντολή να μην επεμβαίνουν σε κάποιους χώρους και εάν αφήνονται ελεύθεροι οι αστυνομικοί να εφαρμόσουν αυτά που προβλέπεται. Ρωτήστε τον για την απάντηση την οποία του έδωσαν οι αστυνομικοί. Από εκεί και πέρα, εγώ θα επαναλάβω τη σημαντική αύξηση του ποσοστού των συλλήψεων 48,84% την περίοδο της σημερινής διακυβέρνησης. Μιλάω για την τριετία 2015, 2016, 2017. Θα επιμείνω ότι αυξήσαμε τις περιπολίες στο κέντρο της Αθήνας, σε ένα ποσοστό 17%, ότι μειώθηκε η εγκληματικότητα ακόμη και στις δύσκολες περιοχές των Εξαρχείων. Και βέβαια, να μη μιλήσουμε για τη δυτική Αττική, όπου ήταν ανύπαρκτη η αστυνόμευση την εποχή τη δική σας, αν δεν συσσωρεύονταν εκεί τα προβλήματα ή «σκουπίζονταν» - θα μου επιτραπεί η έκφραση - τα προβλήματα σε αυτές τις περιοχές. Ποτέ επί διακυβέρνησης δικής σας δεν είχαν μειωθεί οι αστυνομικοί από τη φύλαξη προσώπων και χώρων. Και βέβαια, να μην συζητήσουμε για τα προβλήματα τα οποία δημιουργήθηκαν επί διακυβέρνησης δικής σας, όπως τη μείωση των έξι χιλιάδων επτακοσίων οργανικών θέσεων από την Αστυνομία, όταν ο κ. Μητσοτάκης ήταν στο Υπουργείο Δημόσιας Διοίκησης και την κατάργηση της Δημοτικής Αστυνομίας που φόρτωσε με επιπλέον πάρεργα την Ελληνική Αστυνομία. Εξάρχεια: Οι ανθρωποκτονίες την τελευταία τριετία -42,86%. Συλλήψεις για ληστείες αύξηση 28,13%. Συλλήψεις για διακεκριμένες περιπτώσεις κλοπής - μιλάω για Εξάρχεια -200%. Υπάρχει μια μείωση στις επιθέσεις σε βάρος πολιτικών προσώπων και γραφείων -13,6%. Επιθέσεις σε βάρος δημοσίων στόχων -8,5%. Αναφέρομαι στα Εξάρχεια πάλι. Επιθέσεις σε βάρος καταστημάτων -87,5%. Και αύξηση των συλλήψεων 28,5% με μείωση των προσαγωγών 87,4%. Γιατί τι κάνατε εσείς; Εσείς κάνατε μαζικές προσαγωγές για δημιουργία εντυπώσεων, πιάνατε όποιον βρίσκατε μπροστά σας και στη συνέχεια αυτό δεν είχε κανένα αποτέλεσμα. Εμείς κοιτάζουμε την ουσία, κοιτάζουμε τη νομιμότητα και έτσι έχουμε καλύτερα αποτελέσματα, χωρίς αυτό να σημαίνει ότι δεν υπάρχουν προβλήματα, ότι δεν υπάρχουν δικαιολογημένα παράπονα σε αρκετές περιπτώσεις. Όμως, είμαστε αποτελεσματικοί και νομίζω ότι κινούμαστε όλο και περισσότερο προς την κατεύθυνση της διαρκούς μείωσης των προβλημάτων. Σας ευχαριστώ.
Κυρία Κεφαλογιάννη, έχετε τον λόγο.
Κύριε Υπουργέ, επιμένω ότι δεν έχετε κατανοήσει την έκταση του προβλήματος. Το πρόβλημα πρώτα απ' όλα είναι πολιτικό, όχι επιχειρησιακό και για αυτό μην το μεταθέτετε. Από τη συγκεκριμένη καταγγελία των κατοίκων προκύπτει ότι ουσιαστικά όλες αυτές οι πρωτοφανείς διαστάσεις που έχει λάβει το φαινόμενο οφείλονται στην έλλειψη πολιτικής βούλησης. Σύμφωνα με δηλώσεις σας, υπάρχει επικαιροποιημένα ειδικό επιχειρησιακό σχέδιο αστυνόμευσης από 1η Μαρτίου του 2018 που περιλαμβάνει και τα Εξάρχεια. Η επιστολή των κατοίκων δημοσιεύτηκε τον Μάιο του 2018. Αυτό, λοιπόν, αγγίζει τα όρια του εμπαιγμού προς τους πολίτες. Δηλαδή, η μόνη απάντηση θα ήταν αν επικαιροποιείτε τα σχέδια και τα κρατάτε στο συρτάρι σας. Επίσης, υπάρχουν συγκεκριμένες προτάσεις εφαρμογής του Σχεδίου Ολοκληρωμένης Αστικής Παρέμβασης, του ΣΟΑΠ. Εκεί προβλέπονται οι αλλαγές που μπορούν να πραγματοποιηθούν τόσο στο κέντρο της Αθήνας όσο και στην περιοχή των Εξαρχείων. Μεταξύ των ειδικών στόχων του ΣΟΑΠ είναι και η αποκατάσταση των συνθηκών ασφάλειας και νομιμότητας. Τι ακριβώς έχετε κάνει σε σχέση με τους συγκεκριμένους στόχους και την υλοποίησή τους; Κύριε Υπουργέ, έστω και αργά, πριν από λίγο παραδεχθήκατε επιτέλους δημόσια ότι το έγκλημα που προτιμά τους εύκολους στόχους, η λεγόμενη «εγκληματικότητα του δρόμου» - κλοπές και διαρρήξεις - , έχει αυξηθεί. Είναι τα ίδια στατιστικά για το 2017, τα οποία την προηγούμενη φορά χρησιμοποιήσατε για να εξάρετε το έργο σας. Αλήθεια, κύριε Υπουργέ, τι άλλαξε και παραδεχθήκατε για πρώτη φορά ότι υπάρχει έλλειμμα ασφάλειας στα Εξάρχεια και στα πανεπιστήμια; Προαναγγείλατε δε και δράσεις για την αντιμετώπιση των φαινομένων βίας και εγκληματικότητας στις περιοχές αυτές. Κάθε μήνα τις αναγγέλλετε, αλλά η κατάσταση δεν αλλάζει. Και τελικά αποφασίστε: Υπάρχει πρόβλημα στην περιοχή και χρειάζεται εντατικοποίηση των ενεργειών, όπως δηλώσατε; Υπάρχει επαρκής αστυνόμευση και όλα καλά; Τι άλλαξε και εγκαταλείψατε τη ρητορική τού «δεν υπάρχει αγγελικά πλασμένος κόσμος»; Κύριε Υπουργέ, είναι σαφές. Δεν προνοείτε και δεν προλαμβάνετε το έγκλημα, απλώς το ακολουθείτε. Αυτή είναι και η απάντηση στις θριαμβολογίες σας, όταν εξαρθρώνετε μια εγκληματική οργάνωση. Κάνετε επικοινωνιακή πολιτική, ακολουθώντας απλά την επικαιρότητα. Κάθε φορά που εξαγγέλλετε τη λήψη στοχευμένων μέτρων ασφάλειας, έχει ουσιαστικά προηγηθεί ένα σχετικό συμβάν, που πλήττει την εικόνα της Κυβέρνησής σας. Η πρόληψη όμως, των κρουσμάτων έκνομης συμπεριφοράς, κύριε Υπουργέ, χρειάζεται γενναίες πολιτικές αποφάσεις, που δεν θέλετε να λάβετε. Η επιστολή, λοιπόν, διαμαρτυρίας των τετρακοσίων κατοίκων της περιοχής των Εξαρχείων είναι κόλαφος για την πολιτική που ασκείτε στα ζητήματα προστασίας του Έλληνα πολίτη. Κύριε Υπουργέ, το ζήτημα της ασφάλειας των πολιτών αυτής της χώρας δεν είναι πεδίο μικροπολιτικής αντιπαράθεσης. Το δικαίωμα στην ασφάλεια ανήκει σε όλους τους πολίτες. Και κυρίως στους κατοίκους των υποβαθμισμένων περιοχών, όπως είναι τα Εξάρχεια, η Πλατεία Βικτωρίας, η Αχαρνών, τα Σεπόλια, τα Πατήσια, η Κυψέλη, είναι μακρύς ο κατάλογος. Οφείλετε να σταθείτε δίπλα τους. Κανείς δεν θέλει στις γειτονιές της πόλης μας φοβισμένους πολίτες, ζώνες ανομίας, πολιτοφυλακές και αυτόκλητους σωτήρες. Η ασφάλεια είναι ζήτημα δημοκρατίας και καταλαβαίνετε πολύ καλά τι θέλω να πω. Προστατέψτε την.
Κύριε Υπουργέ, έχετε τον λόγο.
Κύριε Πρόεδρε, κυρία Κεφαλογιάννη, κατ' αρχάς θα μου επιτρέψετε μια διόρθωση, γιατί αναφέρατε ένα περιστατικό στις 17 Απριλίου, το οποίο δεν υπάρχει καταγραμμένο στα αρχεία της Αστυνομίας. Παρακαλώ, ελέγξτε το πάλι. Σε ό,τι αφορά τα υπόλοιπα ζητήματα τα οποία αναφέρατε, φυσικά υπάρχουν προβλήματα σε αυτή την πόλη, φυσικά υπάρχουν συσσωρευμένα προβλήματα για πάρα πολλές δεκαετίες ή και προβλήματα που αναφύονται, αν θέλετε, κάθε τόσο. Δεν είπαμε ότι έχουν μηδενιστεί τα προβλήματα ούτε υπάρχει μέρος του κόσμου όπου δεν υπάρχουν προβλήματα. Όμως, ας συζητήσουμε και λίγο για τα ζητήματα που έχουν προκύψει αυτές τις ημέρες και για το κλίμα βίας και φόβου με άρωμα ακροδεξιάς, που υπάρχει κυρίως στη βόρεια Ελλάδα. Η Νέα Δημοκρατία τι στάση κρατάει; Καταδικάζει τη βία κατά το δοκούν. Το «ΠΡΩΤΟ ΘΕΜΑ» - ξέρετε τι γίνεται με τη συγκεκριμένη εφημερίδα και ποιον εξυπηρετεί - απειλεί με κρεμάλες τον Πρωθυπουργό. Θέλετε εσείς να είστε ουρά της ακροδεξιάς; Πάρα πολλά στελέχη, στα οποία κατατάσσω κι εσάς, φυσικά όχι. Αλλά υπάρχουν άλλοι στην παράταξή σας οι οποίοι καλοβλέπουν την ακροδεξιά. Νομίζετε ότι θα κερδίσετε από ένα κλίμα αποσταθεροποίησης; Δεν κερδίζει η δημοκρατία, δεν κερδίζει κανένας. Εμείς, επιμένουμε ότι δεν πρέπει να υποτιμηθούν και τα δημοκρατικά ανακλαστικά του ελληνικού λαού και δεν πρέπει να υποτιμηθεί και η αποφασιστικότητα αυτής της Κυβέρνησης. Σε κάθε περίπτωση, εμείς δεν θα πούμε «σφάξε με, αγά μου, να αγιάσω» και δεν θα αφήσουμε αυτά τα ζητήματα έτσι. Συγκεκριμένα χθες - και το αναφέρω για ενημέρωση του Σώματος - συνελήφθη μια ομάδα ακροδεξιών, η οποία κινείτο από την Καβάλα προς τη Θεσσαλονίκη, για τη συμμετοχή στα συλλαλητήρια και η οποία είχε από μαχαίρια μέχρι κάνναβη, μέχρι βενζίνες και μπουκάλια για μολότοφ και άλλα πράγματα τα οποία θα μπορούσαν να χρησιμοποιηθούν, όπως κουκούλες, κράνη κ.λπ. και οι οποίοι οδηγούνται σήμερα στη δικαιοσύνη. Οφείλουμε όλοι να καταδικάσουμε αυτές τις ενέργειες, οφείλουμε όλοι να δημιουργήσουμε ένα κλίμα που να κινείται μέσα στο δημοκρατικό πλαίσιο για το καλό του τόπου. Σας ευχαριστώ.
Ευχαριστώ, κύριε Υπουργέ.
Κύριε Πρόεδρε, το ξέρω ότι δεν έχω δικαίωμα απάντησης, απλά επειδή έκανε ερώτηση ο κύριος Υπουργός, δώστε μου μισό δευτερόλεπτο.
Πείτε μας.
Ο Υπουργός αναπτύσσει τη θεωρία του ενός άκρου, βλέπει παντού ακροδεξιούς, ακόμα και όταν ο «Ρουβίκωνας» δρα για μια ακόμα φορά ανενόχλητος, καταρρίπτοντας ουσιαστικά τις θεωρίες συνωμοσίας που καλλιεργείτε συστηματικά.
Ευχαριστούμε. Ακολουθεί η έκτη με αριθμό 1834/19-6-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Παρεμπόδιση συνδικαλιστικής δράσης στο ξενοδοχείο “IKOS” στην Κέρκυρα και παράνομη κατακράτηση συνδικαλιστικών στελεχών στον χώρο του ξενοδοχείου από την εργοδοσία». Θα απαντήσει η Υπουργός Εργασίας κ. Έφη Αχτσιόγλου. Κύριε Κατσώτη, έχετε τον λόγο.
Ευχαριστώ, κύριε Πρόεδρε. Το θαύμα του τουρισμού, η ανάπτυξή του, τα ρεκόρ των κερδών και βέβαια των αφίξεων περνάνε πάνω από την ισοπέδωση των δικαιωμάτων των εργαζομένων και οι εκπρόσωποι της εργοδοσίας δεν διστάζουν σε τίποτα. Οι εκπρόσωποι, λοιπόν, της εργοδοσίας στο ξενοδοχείο «IKOS» στην Κέρκυρα, στο οποίο μεγαλομέτοχος είναι ο γνωστός επίτιμος Πρόεδρος του ΣΕΤΕ Ανδρέας Ανδρεάδης, με τον οποίον έβαζε στοίχημα ο Πρωθυπουργός για το πώς θα πάει ο τουρισμός, πρωτοστατούν στο χτύπημα των όποιων συνδικαλιστικών ελευθεριών έχουν απομείνει, με την ανοχή όλων των κυβερνήσεων μέχρι σήμερα. Εδώ και δύο μήνες έχουν παραιτηθεί δεκάδες εργαζόμενοι εξαιτίας της εντατικοποίησης της εργασίας, των απλήρωτων υπερωριών, της τρομοκρατίας μέσα στους χώρους δουλειάς και βέβαια εξαιτίας των ωραρίων, τα οποία δεν τα γνωρίζουν οι εργαζόμενοι. Στην προσπάθεια των εργαζομένων να ιδρύσουν επιχειρησιακό σωματείο, βάζουν μπροστά διευθυντικά στελέχη του ξενοδοχείου, για να συγκροτήσουν εργοδοτικό αντι - σωματείο. Απαγορεύουν σε μέλη της διοίκησης του Εργατικού Κέντρου Κέρκυρας και της διοίκησης του Συνδέσμου Ξενοδοχοϋπαλλήλων Κέρκυρας να επισκεφτούν τους εργαζόμενους την ώρα του διαλείμματος. Εδώ έχουμε αρκετές ανακοινώσεις των σωματείων. Θα τις καταθέσω για τα Πρακτικά. Στην προσπάθεια των εκλεγμένων συνδικαλιστών του νησιού να ασκήσουν το νόμιμο δικαίωμά τους να έλθουν σε επαφή με τους εργαζόμενους της επιχείρησης, δεν δίστασαν ο διευθυντής του ξενοδοχείου και ο διευθυντής του ομίλου να τους ακολουθούν, σκίζοντας τις ανακοινώσεις που διακινούσαν οι συνδικαλιστές, κατακρατώντας τους παράνομα μέχρι να έλθει η Αστυνομία. Εδώ βέβαια έχουμε παλιές ανακοινώσεις του επιχειρησιακού σωματείου ενάντια σ' αυτή τη στάση της εργοδοσίας. Ο συγκεκριμένος όμιλος, που στο παρελθόν έχει απαγορεύσει σε ξενοδοχεία που διαχειρίζεται στη Χαλκιδική περιοδεία μελών ακόμη και της διοίκησης της ΓΣΕΕ, τώρα, με μεθόδους που θυμίζουν άλλες εποχές, επιδιώκει την πλήρη υποταγή των εργαζομένων. Ερωτάμε, κυρία Υπουργέ, ποιες ενέργειες προτίθεστε να κάνετε, έτσι ώστε να διασφαλιστούν τα συνδικαλιστικά και δημοκρατικά δικαιώματα των εργαζομένων, να παρθούν όλα τα απαραίτητα μέτρα, ώστε να μην παρεμποδίζεται η ελεύθερη συνδικαλιστική δράση από τον εργοδότη και από πρόσωπα που ενεργούν για λογαριασμό του και να αποδοθούν οι προβλεπόμενες ποινές για τις παράνομες πράξεις της εργοδοσίας. Εδώ βέβαια έχουμε και τα πρακτικά του ΣΕΠΕ από την προσφυγή των σωματείων και βέβαια τα όσα ισχυρίζεται η εργοδοσία και κάτι που ισχυρίζεται ο κ. Ανδρεάδης. Θα πρέπει αυτό να το κρατήσετε, κυρία Υπουργέ, σε σχέση με την αντιπροσωπευτικότητα που λέτε για τις συλλογικές συμβάσεις εργασίας, το ότι δηλαδή δεν ανήκει σε καμμία συνδικαλιστική οργάνωση. Ποιος; Ο κ. Ανδρεάδης. Αυτό ισχυρίζεται στο ΣΕΠΕ στην Κέρκυρα ο κ. Ανδρεάδης, ο φίλος του κυρίου Πρωθυπουργού.
Κυρία Υπουργέ, έχετε τον λόγο.
Κύριε Κατσώτη, από την πρώτη στιγμή που ανέλαβε αυτή η Κυβέρνηση, αλλά και εμείς στο Υπουργείο Εργασίας, βάλαμε αυτό το θέμα ως βασική μας προτεραιότητα. Αυτό το έχω πει πολλές φορές εδώ στις απαντήσεις μου στις επίκαιρες ερωτήσεις, αλλά νομίζω ότι το αποδεικνύουμε και στην πράξη. Θέσαμε, λοιπόν, ως κεντρική μας προτεραιότητα την καταπολέμηση της παραβατικότητας στους χώρους δουλειάς και την επιβολή της νομιμότητας, δηλαδή της τήρησης του υφιστάμενου πλαισίου προστασίας των εργασιακών δικαιωμάτων. Αυτό προσπαθούμε να το κάνουμε με δύο τρόπους, ενισχύοντας το νομοθετικό πλαίσιο για να θωρακίσουμε καλύτερα την εφαρμογή και την τήρηση των εργατικών δικαιωμάτων και ενισχύοντας το εκτελεστικό πλαίσιο, δηλαδή κυρίως το Σώμα Επιθεώρησης Εργασίας, το οποίο, όπως γνωρίζετε και όπως έχω αναφέρει πολλές φορές, ήταν παντελώς απαξιωμένο και σκόπιμα από τις προηγούμενες κυβερνήσεις. Νομίζω ότι στην πλειονότητά τους οι εργαζόμενοι και οι εργαζόμενες εκεί έξω γνωρίζουν πια ότι υπάρχει ένας μηχανισμός που δρα για την προστασία των δικαιωμάτων τους, το Σώμα Επιθεώρησης Εργασίας, και γνωρίζουν πλέον και οι εργοδότες - ακόμα και οι μεγάλοι εργοδότες, που θεωρούσαν ότι βρίσκονται εκτός της εμβέλειας των ελεγκτικών μηχανισμών και απολάμβαναν κάποιου είδους ασυλία - ότι πλέον κάτι τέτοιο δεν υφίσταται. Αυτό το έχουμε αποδείξει και με τους συστηματικούς ελέγχους που κάνουμε και με τα πρόστιμα που βάζουμε και με το ότι δεν διστάζουμε να βάλουμε πολύ υψηλά πρόστιμα σε μεγάλες επιχειρήσεις, σε κεντρικές τράπεζες, ακόμα και να κλείσουμε καταστήματα προς παραδειγματισμό, προκειμένου να συμμορφωθούν με τις διατάξεις της εργατικής νομοθεσίας. Τα φαινόμενα της παραβατικότητας - για να είμαι σαφής και στην πολιτική μου τοποθέτηση - από εμάς δεν γίνονται ανεκτά σε κανέναν κλάδο, πόσω μάλλον σ' έναν κλάδο όπως ο τουριστικός, ο οποίος είναι όντως ο πιο σημαντικός, όσον αφορά την έννοια της οικονομικής αποτελεσματικότητας, που υπάρχει στην ανάπτυξη που σημειώνεται αυτή τη στιγμή στη χώρα. Πώς δρούμε προκειμένου να αντιμετωπίσουμε την παραβατικότητα σ' αυτόν τον κλάδο, ακριβώς επειδή αυτός ο κλάδος είναι ο πιο σημαντικός οικονομικά; Καθ' όλη τη διάρκεια της τουριστικής περιόδου οι Περιφερειακές Υπηρεσίες Επιθεώρησης Εργασιακών Σχέσεων του ΣΕΠΕ στοχεύουν τη δράση τους σε επιχειρήσεις που δραστηριοποιούνται στον τουριστικό κλάδο, εκπονώντας ειδικό σχέδιο στοχευμένων ελέγχων σε νησιά και τουριστικούς προορισμούς. Μόνο τον μήνα Μάιο διενεργήθηκαν σε τουριστικές επιχειρήσεις εννιακόσιοι ογδόντα δύο έλεγχοι, επιβλήθηκαν τριακόσια είκοσι πέντε πρόστιμα συνολικού ύψους 1.145.000 ευρώ. Φέτος ξεκινάμε νωρίτερα αυτό το σχέδιο των στοχευμένων ελέγχων στις τουριστικές επιχειρήσεις, ακριβώς γιατί έχουμε παρατηρήσει ότι στην έναρξη κάθε τουριστικής περιόδου είναι πιο έντονα τα φαινόμενα της παραβατικότητας. Επαναλαμβάνουμε ουσιαστικά το πιλοτικό πρόγραμμα που εφαρμόσαμε πέρυσι στην Περιφέρεια Αττικής όπου δρουν τέσσερα ελεγκτικά σώματα μαζί: το Σώμα Επιθεώρησης Εργασίας, το Σώμα Δίωξης Οικονομικού Εγκλήματος, τα ελεγκτικά όργανα του ΕΦΚΑ και η Οικονομική Αστυνομία. Αυτό το πρόγραμμα των τεσσάρων ελεγκτικών κλιμακίων θα λειτουργήσει φέτος στην Περιφέρεια της Κρήτης, ακριβώς για να στοχεύσουμε την παραβατικότητα στις τουριστικές επιχειρήσεις. Να πω τώρα για τη συγκεκριμένη επιχείρηση. Στη συγκεκριμένη επιχείρηση στις 12-6-2018 έγινε η τριμερής συμφιλιωτική διαφορά κατόπιν αιτήματος του σωματείου των εργαζομένων, προκειμένου να συζητηθεί το ζήτημα της παρεμπόδισης κατά την άσκηση των συνδικαλιστικών δικαιωμάτων. Η επιθεωρήτρια εργασίας έκανε σαφή τη νομοθεσία και σαφέστατα υπέδειξε προς την εργοδότρια επιχείρηση τις υποχρεώσεις της για τον σεβασμό και την τήρηση των συνδικαλιστικών δικαιωμάτων. Το πρόβλημα που υπήρχε είναι ότι δεν είχε γίνει καταγγελία στο Σώμα Επιθεώρησης Εργασίας τη στιγμή που συνέβαινε το περιστατικό, ώστε να μπορέσει να γίνει επιτόπιος έλεγχος από το Σώμα Επιθεώρησης Εργασίας ακριβώς τη στιγμή της παρεμπόδισης της άσκησης συνδικαλιστικής δράσης. Η έλλειψη αυτού του στοιχείου, του ότι δεν μπόρεσε να γίνει επιτόπιος έλεγχος, εμπόδισε στη συνέχεια και μία σειρά από πρόστιμα τα οποία θα μπορούσε να επιβάλει το Σώμα Επιθεώρησης Εργασίας. Παρ' όλα αυτά, σε ό,τι αφορά τα ζητήματα των αμοιβών, των δεδουλευμένων κ.λπ., που τέθηκαν υπ' όψιν τού ΣΕΠΕ, το τμήμα Επιθεώρησης Εργασίας Κέρκυρας έχει καλέσει ήδη την επιχείρηση προς παροχή εξηγήσεων και θα προχωρήσει στις νόμιμες ενέργειες. Την τελευταία φορά είπατε ότι η αναβολή ήταν σκόπιμη. Ήταν σκόπιμη, ναι. Αλλά όχι για τον λόγο που υπονοείτε. Ήταν σκόπιμη για να μπορέσει να γίνει έλεγχος στην επιχείρηση. Γιατί αν ερχόμουν εδώ και απαντούσα στην ερώτηση, κατά πάσα πιθανότητα η επιχείρηση θα είχε τα μάτια της ανοικτά για το επόμενο διάστημα. Την Τρίτη 26 Ιουνίου, λοιπόν, έγινε αιφνιδιαστικός έλεγχος στην επιχείρηση και πράγματι έγινε σωρεία παραβάσεων. Δεκατρία άτομα απασχολούνταν ενώ ήταν δηλωμένα σε ρεπό, για έναν εργαζόμενο δεν είχε δηλωθεί τροποποίηση ωραρίου, για δύο εργαζόμενους δεν είχε δηλωθεί η υπερωριακή απασχόληση. Αυτή τη στιγμή επιβάλλονται κυρώσεις για όλες αυτές τις παραβάσεις στην επιχείρηση. Είναι λοιπόν σαφές από την πλευρά μας το σχέδιο που έχουμε για την αντιμετώπιση της παραβατικότητας στον τουρισμό και ότι για μας δεν υπάρχει κανενός είδους ασυλία σε καμμία επιχείρηση, ιδίως στον κλάδο αυτό. Σας ευχαριστώ.
Κύριε Κατσώτη, έχετε τον λόγο.
Κύριε Υπουργέ, παρουσιάζεστε ως υπερασπιστής των δημοκρατικών δικαιωμάτων, των συνδικαλιστικών ελευθεριών, των εργασιακών δικαιωμάτων των εργαζομένων. Οι εξελίξεις, όμως, η κατάσταση που έχει δημιουργηθεί στους χώρους δουλειάς και κλάδους αποκαλύπτει ότι όσα λέτε κατά καιρούς είναι απλά για να δημιουργείται μια εικονική πραγματικότητα. Η πραγματικότητα είναι η κυριαρχία του διευθυντικού, του εργοδοτικού δικαιώματος. Κάθε ρύθμιση, η οποία προβλέπει την απαγόρευση παρέμβασης στο κίνημα έχει καταργηθεί στην πράξη με την απόλυτη ευθύνη και της Κυβέρνησής σας και εσάς προσωπικά. Όποιος εργαζόμενος διεκδικεί απολύεται, πόσω μάλλον να πρωτοστατεί στην οργάνωση των εργαζομένων συνολικά στους χώρους δουλειάς. Λέτε για την Επιθεώρηση Εργασίας. Ειρήσθω εν παρόδω, κυρία Υπουργέ, στις 25 Ιουνίου έχετε δεσμευθεί ότι η Κυβέρνησή σας θα υλοποιήσει τη δέσμευση απέναντι στους εργαζόμενους στο λιμάνι για την ένταξη στα βαρέα και ανθυγιεινά. Μέχρι σήμερα, παρά τη δέσμευσή σας, δεν έχετε κάνει απολύτως τίποτα. Είναι κι αυτό ένα απ' αυτά που λέτε, «τα άλλα λόγια ν' αγαπιόμαστε». Το καταθέτω στα Πρακτικά. [[Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, ωστόσο, κυρία Υπουργέ, το άρθρο 14 του ν.1264 λέει ότι «τα όργανα του κράτους έχουν την υποχρέωση να εφαρμόζουν τα απαραίτητα μέτρα για τη διασφάλιση της ανεμπόδιστης άσκησης του δικαιώματος για την ίδρυση και αυτόνομη λειτουργία των συνδικαλιστικών οργανώσεων. Απαγορεύεται στους εργοδότες, σε πρόσωπα που ενεργούν κ.λπ. κ.λπ…» άρθρο 14 του ν.1264. Εσείς μάλλον τον αγνοείτε. Δεύτερον, το άρθρο 23 του ν.1264 λέει ότι «ο εργοδότης και οι εκπρόσωποί του, ως και οποιοσδήποτε τρίτος που παραβαίνει τις διατάξεις του άρθρου 14, παράγραφος 2 και 3 του νόμου αυτού, τιμωρούνται με φυλάκιση ή και με χρηματική ποινή μέχρι 5 εκατομμυρίων δραχμών». Εσείς, όμως, και αυτό, το οποίο έλεγε τότε ο νόμος, το αγνοείτε. Θα τα καταθέσουμε και αυτά στα Πρακτικά για να τα έχετε υπ' όψιν σας, γιατί εδώ η παρέμβαση της εργοδοσίας είναι οφθαλμοφανής, κυρία Υπουργέ. [[Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και εάν τα όργανα, οι υπηρεσίες, δεν το βλέπουν ή θα έπρεπε να ειδοποιηθούν για να πάνε στον χώρο δουλειάς για να δουν τις δύο εργαζόμενες συνδικαλίστριες ομήρους της εργοδοσίας να τις κλειδώνουν μέσα σε ένα δωμάτιο, σε ποια εποχή βρισκόμαστε; Πώς το ανέχεστε εσείς αυτό; Και λέτε ότι εσείς υπερασπίζεστε τα δικαιώματα των εργαζομένων και ενώ δεν έχετε κάνει τίποτα μέχρι σήμερα και ενώ υπάρχει η Αστυνομία, η οποία πήγε και οδήγησε στο αυτόφωρο τον διευθυντή! Κι εσείς, λοιπόν, αυτό το αγνοείτε. Και έχετε εδώ στοιχεία, σύμφωνα με τα οποία στις διαπραγματεύσεις παίρνει μέρος άνθρωπος της εργοδοσίας, ο οποίος εμφανίζεται τώρα σαν πρόεδρος του εργοδοτικού σωματείου, στο οποίο πάνε - και σας έχω εδώ καταθέσει - εξώδικα των εργαζομένων, που πήρε την υπογραφή τους για να πληρωθούν οι υπερωρίες τους και αυτές τις υπογραφές τις έκαναν μέλη του σωματείου και κάνει αντισωματείο. Για να υπερασπιστεί ποιον; Τα δικαιώματα των εργαζομένων ή του Ανδρεάδη; Ο κ. Ανδρεάδης είναι γνωστός: Σε όλες τις επιχειρήσεις του έχει τα σωματεία, στα οποία πρωτοστατούν άνθρωποι του γραφείου προσωπικού, οι προσωπάρχες, οι διευθυντές, είναι και πρόεδροι των σωματείων, για να υπερασπιστούν τίνος τα δικαιώματα; Και έρχεται σήμερα - και χωρίς εσείς να βλέπετε και τι δηλώνει στην επιθεώρηση εργασίας - και λέει ότι αυτός, ο μέχρι πρότινος πρόεδρος του ΣΕΠΕ, δεν είναι σε καμμία συνδικαλιστική οργάνωση, άρα λοιπόν δεν έχει υποχρέωση να τηρεί τη συλλογική σύμβαση εργασίας των ξενοδοχοϋπαλλήλων που έχει υπογραφεί, με την οποία εμείς δεν συμφωνούμε βέβαια, γιατί έχει το επταήμερο, στο οποίο εσείς δεν έχετε παρέμβει, ώστε να μην εφαρμοστούν επτά μέρες τη βδομάδα δουλειάς για τους εργαζόμενους. Είναι, λοιπόν, αυτά ζητήματα, κυρία Υπουργέ, που δεν μπορείτε απλά να τα λέτε. Και εν πάση περιπτώσει, επειδή εδώ παροικούμε όλοι στην Ιερουσαλήμ και τα πράγματα είναι γνωστά, σας καταθέτω σήμερα και ένα δημοσίευμα του «ΡΙΖΟΣΠΑΣΤΗ» γι' αυτό που λέτε, για τα συνδικαλιστικά δικαιώματα, για το πώς απολύονται συνδικαλιστές, για το τι υπάρχει μέσα στους χώρους δουλειάς, απλά για να το διαβάσετε, κυρία Υπουργέ. Φαντάζομαι δεν διαβάζετε «ΡΙΖΟΣΠΑΣΤΗ», διαβάζετε «ΑΥΓΗ». Η «ΑΥΓΗ» δεν τα βλέπει αυτά. Διαβάστε, λοιπόν, εδώ στον «ΡΙΖΟΣΠΑΣΤΗ» τα στοιχεία αυτά, τα οποία υπάρχουν, τα σημερινά στοιχεία, γι' αυτές τις μέρες, στα οποία η μεγαλοεργοδοσία και πολλές φορές και οι υπηρεσίες του ΣΕΠΕ πάνε μαζί χέρι - χέρι, ύστερα βέβαια από δικές σας εντολές.
Ευχαριστώ, κύριε συνάδελφε. Κυρία Υπουργέ, έχετε τον λόγο.
Από τα στοιχεία που παρέθεσα, τα οποία δείχνουν τι ποινές επιβάλλονται και πόσα πρόστιμα επιβάλλονται και πόσοι έλεγχοι γίνονται στις επιχειρήσεις από το Σώμα Επιθεώρησης Εργασίας, βγάλατε το συμπέρασμα ότι το Σώμα Επιθεώρησης Εργασίας περπατάει χέρι - χέρι με την εργοδοσία. Δεν ξέρω πραγματικά από πού προκύπτουν αυτά τα συμπεράσματα. Διαβάζω πολλά πράγματα και δεν διαβάζω μόνο την «ΑΥΓΗ». Διαβάζω και την «ΑΥΓΗ», αλλά όχι μόνο την «ΑΥΓΗ», αλλά για μερικά πράγματα, παρ' ότι έχουμε κάθε δικαίωμα να διαφωνούμε, η ανάγνωση της πραγματικότητας με τέτοιο φακό με αφήνει άφωνη. Να βγάζετε το συμπέρασμα ότι το Σώμα Επιθεώρησης Εργασίας περπατάει χέρι - χέρι με την εργοδοσία. Θεωρείτε ότι με αυτόν τον τρόπο, πραγματικά, διαβάζετε την πραγματικότητα - έτσι εκτιμάτε - και θεωρείτε ότι με αυτόν τον τρόπο υποστηρίζετε τα συμφέροντα των εργαζομένων. Με αφήνει κατάπληκτη αυτή η προσέγγιση. Καταθέτω καθημερινά στοιχεία, όχι λόγια, που δεν σας αρέσουν, αλλά στοιχεία που δείχνουν τι έχουμε κάνει με το Σώμα Επιθεώρησης Εργασίας, πόσους ελέγχους κάνουμε, τι πρόστιμα βάζουμε, ποιες επιχειρήσεις ελέγχουμε, με τι τρόπο. Πριν από λίγο σάς παρουσίασα όλη τη μεθοδολογία που ακολουθούμε για τον τουριστικό κλάδο. Εκατό παρατηρήσεις να κάνετε για να είμαστε πιο εντατικοί, να τις κάνετε και οι ερωτήσεις σας μας βοηθούν να κάνουμε πιο στοχευμένους ελέγχους και σε επιχειρήσεις που παραβατούν. Αλλά από αυτό μέχρι να λέτε ότι το Σώμα Επιθεώρησης Εργασίας είναι σύμμαχος της εργοδοσίας, πραγματικά μιλάμε για μια εικονική πραγματικότητα. Τα στοιχεία τα παρέθεσα για τους ελέγχους που κάναμε και τι πρόστιμα βάζουμε και το τι θα κάνουμε το επόμενο διάστημα. Νομίζω ότι απ' αυτό σας έδειξα ότι το μόνο που δεν ισχυρίζομαι εγώ εδώ είναι ότι η συγκεκριμένη επιχείρηση, η «IKOS», είναι μια επιχείρηση η οποία είναι σύννομη. Ίσα ίσα, σας είπα ότι στον τελευταίο αιφνιδιαστικό έλεγχο που κάναμε βρήκαμε σωρεία παραβάσεων για τις οποίες επιβάλλονται πρόστιμα. Τις νομοθετικές ρυθμίσεις που κάναμε, προκειμένου να βάλουμε κανόνες επιτέλους αυστηρούς στην τήρηση της υπερωριακής εργασίας και της υπερεργασίας τις γνωρίζετε, γιατί τις ψηφίσατε κι εσείς πριν από λιγότερο από έναν χρόνο. Και αυτό είναι, επίσης, πραγματικότητα και δεν είναι λόγια. Αυτό που κάναμε πριν λίγες μέρες και έχει τεράστια σημασία για τον τουριστικό κλάδο ιδίως, ακριβώς γιατί εκεί γίνονται οι περισσότερες παραβιάσεις των ωραρίων στην επίκληση του ιδιαίτερου χαρακτήρα της ευελιξίας που υπάρχει στις υπηρεσίες αυτές, όπως λένε οι εργοδότες, ακριβώς λοιπόν για να περιορίσουμε αυτό το φαινόμενο, βγάλαμε δύο υπουργικές αποφάσεις. Η μία βάζει κανόνες για το πώς πρέπει να δηλώνονται οι υπερωρίες ηλεκτρονικά και εκ των προτέρων σε πληροφοριακά συστήματα για να μπορούν να τηρούνται και να ελέγχονται και να πληρώνονται, ενώ μέχρι σήμερα ίσχυε το χειρόγραφο αθεώρητο βιβλίο που επέτρεπε σωρεία παραβάσεων. Το ίδιο κάναμε με υπουργική απόφαση που βάλαμε τέλος στην γκρίζα ζώνη της υπερεργασίας και τη συστηματική καταστρατήγησή της. Και αυτή πρέπει να δηλώνεται πλέον εκ των προτέρων ηλεκτρονικά και θα ελέγχεται και θα τηρούνται οι κανόνες που την αφορούν. Διότι μέχρι σήμερα ήταν μεν στον νόμο, ουδέποτε όμως μπορούσε πρακτικά να ελεγχθεί αυτό. Το ίδιο κάνουμε αυτή τη στιγμή με το νομοσχέδιο που είναι στη Βουλή και θα συζητήσουμε την ερχόμενη εβδομάδα και νομίζω ότι έχει, επίσης, πολύ μεγάλη σημασία για τον τουριστικό κλάδο. Βάζουμε κανόνες σε όλο αυτό το σύστημα της μαθητείας και της πρακτικής άσκησης, στο οποίο καταστρατηγείται ο θεσμός, ιδιαίτερα στις τουριστικές υπηρεσίες. Τι λέμε εκεί λοιπόν; Ότι θα πρέπει να υπάρχει αναγραφή των μαθητών, σπουδαστών και φοιτητών και πάλι στο πληροφοριακό σύστημα, ώστε να μπορεί να καταγράφεται και να ελέγχεται αν τηρείται το όριό τους. Γιατί πάρα πολλές απ' αυτές τις επιχειρήσεις προσπαθούν να αντικαταστήσουν το μόνιμο προσωπικό, προσπαθούν να αντικαταστήσουν τις εργασίες που θα εκτελούσε το μόνιμο προσωπικό με μαθητευόμενους ή με ανθρώπους που βρίσκονται σε πρακτική άσκηση. Τώρα ορίζουμε - θα το δείτε και στο νομοσχέδιο που θα συζητήσουμε - ότι δεν υπάρχει περίπτωση ο συνολικός αριθμός όσων πραγματοποιούν πρακτική άσκηση ή μαθητεία να ξεπερνά το 17% των εργαζομένων ανά επιχείρηση με ανώτατο όριο τα σαράντα άτομα σε κάθε επιχείρηση και θα πρέπει η καταγραφή αυτή να είναι ηλεκτρονική για να μπορεί να ελέγχεται η τήρησή της. Άρα πρόκειται για ρυθμίσεις, οι οποίες είναι μεν οριζόντιου χαρακτήρα, αλλά ως προς την πρακτική τους αντανάκλαση ιδίως στοχεύουν στον κλάδο του τουρισμού. Ποτέ δεν θα πω - το ξαναλέω για να μην παρεξηγούμαι - ότι η κατάσταση στην αγορά εργασίας είναι καλή ή είναι η επιθυμητή. Σε καμμία περίπτωση. Όμως, γίνονται πράγματα, τα έχω καταθέσει πάρα πολλές φορές, και νομοθετικά και ιδίως σε ό,τι αφορά την εκτελεστική και επιχειρησιακή δράση του Σώματος Επιθεώρησης Εργασίας που βρίσκεται στο πλευρό των εργαζομένων και πρέπει να εντατικοποιήσει τις προσπάθειές του για να πάψουν να υπάρχουν τα φαινόμενα παραβατικότητας. Η πτώση της αδήλωτης εργασίας από το 19% στο 12% μέσα σε αυτή την τριετία της δικής μας διακυβέρνησης είναι νομίζω ένα απτό αποτέλεσμα.
Ευχαριστώ, κυρία Υπουργέ. Κυρίες και κύριοι συνάδελφοι, σας ενημερώνω ότι δεν θα συζητηθούν λόγω κωλύματος των αρμοδίων Υπουργών οι ακόλουθες ερωτήσεις: Η τέταρτη με αριθμό 1883/26-6-2018 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υποδομών και Μεταφορών, σχετικά με τη «μετατροπή των συμβάσεων των είκοσι τριών υδρονομέων εργαζομένων της «ΕΥΔΑΠ Α.Ε.» σε αορίστου χρόνου και την ένταξή τους στον κανονισμό προσωπικού και τις Συλλογικές Συμβάσεις Εργασίας, δεν θα συζητηθεί λόγω απουσίας του κ. Σπίρτζη σε επίσημο ταξίδι στη Θεσσαλονίκη. Η πρώτη με αριθμό 1857/25-6-2018 επίκαιρη ερώτηση δεύτερου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Υποδομών και Μεταφορών, με θέμα: «Νέος Μετωπικός Σταθμός Διοδίων της Εγνατίας Οδού στην Περιφερειακή Ενότητα Καβάλας», επίσης δεν θα συζητηθεί λόγω απουσίας του κ. Σπίρτζη. Η όγδοη με αριθμό 1812/14-6-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στον Σκαραμαγκά», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Δεν θα συζητηθεί η ένατη με αριθμό 1554/24-4-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του Τμήματος Εθνικών Οδών Παιονίας», λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Επίσης, δεν θα συζητηθεί η δέκατη με αριθμό 1151/26-2-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Πάνου Καμμένου», λόγω κωλύματος του Αναπληρωτή Υπουργού Εσωτερικών κ. Νικολάου Τόσκα. Τέλος, η τέταρτη με αριθμό 1836/19-6-2018 επίκαιρη ερώτηση δεύτερου κύκλου του Η΄ Αντιπροέδρου της Βουλής και Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Εξωτερικών, με θέμα: «Βουλευτής Σύριζα εμφανίζεται ως Μακεδόνας με προσφυγή κατά της Ελλάδας», δεν θα συζητηθεί λόγω κωλύματος - αιτία «φόρτος εργασίας» - του Υπουργού Εξωτερικών κ. Νικολάου Κοτζιά. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.15΄ λύεται η συνεδρίαση για αύριο, ημέρα Παρασκευή 29 Ιουνίου 2018 και ώρα 10.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμόν 19/13/2-3-2018 επίκαιρης επερώτησης προς τον Υπουργό Διοικητικής Ανασυγκρότησης, σύμφωνα με την ημερήσια διάταξη που έχει διανεμηθεί.